l 


JUNIE 
19  5 9 


mm 


wii 


IN  HIERDIE  UITGAWE 

• ARTIKELS 

Afrikaans  In  dle  Feesjaar 

— M.  J.  Posthuinus 
Twee  Tragedies 

— P.  J.  Conradie 
Die  Sterwende  Boer 

— A.  .Alberts 

Styl  en  Stllistiek 

— F.  J.  Snijiiian 
Die  Nuwe  Kultuur 

— Soul 

• VERHALE 

Rut  — Lourens  de  Swaan 

Vesper — E.  Brink 

Die  Skotteleg  — Pirow  Bekker 

• GEDIGTE 

B.  le  Kouv,  f.Anna  Hollenbaoh. 
Jan  Schepens,  .A.  .Allierts,  Paul 
Bester,  A.  J.  J.  Vlsser,  J.  Nel 
V.  d.  Menve,  .Abr.  Fouehi’*. 

• BY'  DIE  JO.VGEKES 
O BOEKBESPREKlNti 


JAAHCANC  9 NW 


TYDSKRIF  VIR 
LETTERKUNDE 

Kwartaalblad  van  die 
AFRIKAANSE  SKRYWERSKRING 


Redakteur:  ABEL  COETZEE 


Letterkundige  Adviseura: 

D.  F.  M A L H E R B E 
H.  A.  F A G A N 
P.  C.  SCHOONEES 
W.  A.  DE  KLERK 
M.  S.  B.  KRITZINGER 
B.  KO  K 

P.  J.  NIENABER 
B.  CONRADIE 
J.  KROMHOUT 
Belg^ë: 

ANDRE  DEMEDTS 
Nederland: 


Administrasie:  Mej.  S.  Victor,  Posbus  57,  Northcliff  by  Johannesburg. 


Intekengeld:  20/-  per  jaargang,  posvry. 


JAARGANG  9 NOMMER  2 

Let  wel:  a.  Alle  kopie  vir  die  Tydskrif  word  gerig  aan  die  Redakteur, 
p.a.  Posbus  1176,  Johannesburg. 
b.  Alle  korrespondensie  rakende  administrasie,  sirkulasie, 
intekening,  advertensies  word  gerig.  aan  Mej.  S.  Victor. 

JUNIE  - 1959 


I N H ()  U I) 


Bladsy 

DIE  LAASTE  AVONDMAAL,  SONDAG  OP  LANGKLOOF: 

B.  le  Roux  1 

DIE  PLEK  VAN  AFRIKAANS  IN  DIE  FEESJAAR: 

M.  J.  Posthumus  3 

MARTHA  EN  MARIA:  fAnna  Hollenbach  8 

RUT:  Lourens  de  Swaan  - 9 

GRISAILLE,  AHASVERUS,  HERINNERING, 

SCHOONHEID:  Jan  Schepens  22 

TWEE  TRAGEDIES,  KLASSIEK  EN  MODERN: 

P.  J.  Conradie  24 

DIE  BOEREPLAAS:  Andries  Alberts  33 

DIE  STERWENDE  BOER:  A.  Alberts  „....  .....  35 

EK  IS  DIE  OS:  Paul  M.  Bester  .....  43 

lETS  OOR  STYL  EN  STILISTIEK:  F.  J.  Snijman  44 

BEGRAFNIS:  D.  F.  MALAN:  A.  J.  J.  Visser  63 

VESPER:  E.  Brink  65 

LIEDJIE:  J.  Nel  v.  d.  Merwe  68 

DIE  NUWE  KULTUUR:  Soul  69 

WEKROEP:  Abraham  Fouché  78 

DIE  SKOTTELEG:  Pirow  Bekker  79 

BY  DIE  JONGERES  87 

BOEKBESPREKING  90 

SKRYWERSAANGELEENTHEDE  95 


Digitized  by  the  Internet  Archive 
in  2017  with  funding  from 
University  of  Pretoria,  Library  Services 


https://archive.org/details/tydskrifvirlette00uns_6x3 


B.  LE  ROUX: 


Die  Laaste  Avonclmaal 

HierJie  brood  wat  Ek  breek 
was  eenmaal 

die  vel-uitgeswelde  graankorrels 
golf  op  goiie  golf 

op  ’n  onbekende  boer  se  land  gekweek. 

Hierdie  wyn  wat  Ek  skink 
die  rypgeworde  vrug 
aan  ’n  vreemde  wynstok,  gelouler 
deur  son,  wind  en  reën, 
het  kristalhelder  in  sy  vreug’  geblink. 

Deur  hierdie  vonkel  rooi  wyn 
het  eenmaal 

die  somerbloed  getintel,  gepols  deur  die  vlees 
wat  die  wynstok  dek, 
onbewus  van  die  parskuip  se  pyn. 


Neem,  eet  en  drink 
hierdie  vlees, 

hierdie  bloed  wat  geskandvlek  uit  die  wonde  tap: 

die  graankorrel,  die  druif 
sinnelik  verbonde  aan  wortel  en  tak. 

Hierdie  brood  wat  jul  eet,  hierdie  wyn  wat  jul  drink. 


Sondag  op  Langldoof 

Vanmóre  vroeg 
toe  jy  teen  die  son 
se  skyf  kon  leun, 
was  daar  ’n  tinteling 
op  jou  hlink  gesig 
asof  jy  wou  sê: 

”]ou  vrede  is  vir  my  genoeg. 


Maar  op  hierdie  middag 
verneem  jy  net  die  hyging 
van  Sy  bors, 

waar  jy  met  stil  tevredenheid 
lê  en  kyk: 

hoe  die  dag  verskuif 
van  vlak  tot  vlak, 
om  eindelik  te  verkil 
agter  die  purper  mure 
van  die  nag. 

M.  J.  POSTHUMUS: 


Die  Plelv  van  Afrikaans  in  clie 
Feesjaar 

Onder  die  plek  van  Afrikaans  kan  ’n  mens  verstaan:  waar 
Afrikaans  gepraat  word  (sy  geografiese  plek),  watter 
aansien  hy  geniet  (sy  sosiale  plek)  en  waarvoor  hy  gebniik 
word  (sy  plek  as  voertaal) . 

Afrikaans  word  oor  die  hele  Unie  van  Suid-Afrika  en 
Suidwes-Afrika,  in  Suid-  en  Noord-Rhodesië,  Njassaland 
en  Kenja  gepraat.  Dit  is  ’n  geweldige  uitgestrektheid  vir 
’n  taal  met  nouliks  drie  miljoen  sprekers,  met  byrekening 
van  die  Kleurlinge.  Die  besetting  van  die  gebied  is  dan 
ook  slegs  hier  en  daar  betreklik  dig.  Daarby  is  dit  geen 
uitsluitende  besetting  nie.  Daar  word  naamlik  ’n  groot 
verskeidenheid  ander  tale  in  die  taalgebied  gepraat,  waar- 
van  Engels  die  vernaamste  is.  Verder  is  Afrikaans  net 
binne  die  grense  van  die  Unie  en  Suidwes-Afrika  ’n  lands- 
taal  of  staatstaal. 

Oor  groot  streke  is  Afrikaans  yl  versprei,  selfs  waar 
hy  die  meerderheidstaal  is,  bv.  in  Noordwes-Kaapland. 
Waar  hy  die  minderheidstaal  is,  is  die  besetting  soms  dig, 
soos  in  Johannesburg,  maar  meestal  baie  yl,  soos  in  sekere 
streke  binne  ons  landpale  en  veral  in  die  gebiede  buite  ons 
landsgrense. 

Ten  spyte  van  die  yl  en  gedeelde  besetting  is  die  hele 
groot  spraakgebied  e^er  verbasend  heg  aaneengeslote.  ’n 
Mens  moet  wel  soms  ver  ry  voor  jy  die  volgende  Afrikaner 
teëkom,  maar  van  die  Kaap  tot  in  Kenja  bly  die  lyn  taamlik 
ongebroke,  al  is  dit  dikwels  meer  ’n  geestelike  as  ’n  fisiese 
lyn.  Ook  is  die  aanleuning  aan  die  Nederlands  van  die 
Vlaamse  element  in  die  Belgiese  Kongo  van  belang. 

Die  gang  van  politieke  ontwikkelings  in  Afrika  en  die 
rol  wat  die  Unie  hierin  gaan  speel,  sal  in  hoë  mate  bepaal 
of  Afrikaans  ook  buite  ons  landsgrense  ’n  taal  van  beteke- 
nis  sal  wees.  In  dié  verband  tref  dit  ’n  mens  hoe  kontinen- 
taal  die  naam  van  ons  taal  is:  Afrikaans. 

Maar  die  ontwikkelings  binne  ons  staatsgebied  is 
voorlopig  van  aktueler  belang.  In  dié  opsig  is  daar  oral 
handhawing  van  die  relatiewe  sterkte  van  Afrikaans  en 
plek-plek  ’n  definitiewe  vordering  te  konstateer.  Dit  beteken 
dat  die  Afrikaanse  besetting  óf  relatief  konstant  bly,  d.w.s. 

na  verhouding  nie  yler  word  nie,  óf  beslis  digter  word.  Die 
grootste  verdigting  vind  in  die  stede  plaas,  met  handhawing 
van  die  verhouding  op  die  platteland.  Dit  is  ’n  besonder 
gunstige  ontwikkeling  vir  Afrikaans.  As  die  huidige 
tendense  so  voortduur,  is  die  dag  naby  dat  Afrikaans, 
binne  ons  staatsgrense  altans,  territoriaal  oral  meerder- 
heidstaal  sal  wees. 

Hoe  staan  dit  nou  op  sosiale  gebied  met  Afrikaans? 
Die  sosiale  status  van  ’n  taal  is  ’n  uiters  belangrike  faktor 
wat  altyd  te  pas  kom  wanneer  twee  tale  in  ’n  mededingende 
verhouding  tot  mekaar  staan.  Dit  kan  volkstaal  teenoor 
Latyn,  Angel-Saksies  teenoor  Normandies,  Pools  teenoor 
Russies  of  Duits,  Fins  teenoor  Sweeds,  Vlaams-Nederlands 
teenoor  Waals-Frans  of  enige  ander  ongelyke  verhouding 
wees.  In  al  sulke  gevalle  is  of  was  daar  taalstryd  soos  ons 
dit  ken.  Net  by  gelykheid  van  verhouding,  soos  blykbaar 
in  Switserland  tussen  Duits,  Frans  en  Italiaans,  is  daar 
geen  merkbare  tekens  van  mededinging  nie.  Dit  is  egter 
’n  baie  fyn  balans  wat  maklik  versteur  kan  word,  en  dan 
is  daar  stryd. 

In  ons  eie  geval  was  daar  die  sosiale  teenstellings 
Afrikaans-Hooghollands  en  Afrikaans-Engels.  Laat  ons 
maar  erken:  geeneen  van  hierdie  twee  teenstellings  is 
heeltemal  opgeruim  nie.  Ons  is  bv.  nog  glad  te  geneig 
om  Afrikaans  aan  ’n  Nederlandse  maatstaf  te  meet,  terwyl 
dit  ’n  hele  studie  sal  afgee  om  te  bepaal  of  ons  regtig  in 
ons  binneste  gemoed  ontslae  is  van  ’n  minderwaardigheids- 
gevoel  ten  opsigte  van  die  tweede  verhouding. 

Dit  is  bekend  dat  meer  as  een  volk  op  die  een  of  ander 
tydstip  in  die  geskiedenis  sy  taal  geringgeskat  het.  Ons 
hoef  maar  die  geval  van  Engels  in  die  Normandiese  tyd  te 
noem.  Elkeen  wat  nie  vir  dom  of  agterlik  wou  deurgaan 
nie,  het  toe  so  spoedig  moontlik  Frans  as  taal  aangeneem. 
Maar  hierdie  selfde  Frans  het  later  in  sy  eie  land  die  smaad 
van  veragting  ondervind.  Frans  sou  dan  ’n  minderwaar- 
dige  taal  vir  letterkundige,  filosofiese  en  wetenskaplike 
werk  gewees  het  in  vergelyking  met  Lat^m  of  Italiaans. 

Die  Afrikaner  wat  hom  nog  die  beskamende  agterstand 
van  Afrikaans  onder  Afrikaners  kan  herinner,  sal  Joachim 
du  Bellay  se  vurige  pleitskrif  vir  die  Franse  taal,  Deffense 
et  Illustration  de  la  Langue  Frangoise  (“Verdediging  en 
Verheerliking  van  die  Franse  Taal”),  wat  in  1549  verskyn 
het,  met  ware  genot  lees.  Plek-plek  onder  die  lees  van 
hierdie  boek,  hoor  ’n  mens  byna  hoe  die  Patriotters  vir 
Afrikaans  pleit  en  vergeet  jy  dat  dit  Du  Bellay  is  wat  vir 

Frans  in  die  bresse  tree.  Daar  is  voorwaar  niks  nuuts  onder 
die  son  nie. 

In  ons  land  het  dit  ál  die  geestelike  energie  van  twee 
taalbewegings  en  van  ’n  sterk  politieke  en  literêre  oplewing 
gekos  om  die  Afrikaners  van  die  ergste  minderwaardig- 
heidsgevoel  teenoor  hulle  eie  taal  te  verlos,  want  heeltemal 
vry  daarvan  is  hulle  nog  nie,  soos  ek  reeds  gesê  het.  Groeie 
Afrikaans  is  nog  nie  so  volkome  die  waarmerk  van  die 
ontwikkelde  Afrikaner  as  wat  dit  behoort  te  wees  nie. 

Agting  vir  jou  taal  is  die  geloof  dat  daarmee  die  hoogste 
op  alle  gebied  bereik  kan  word.  En  sodra  dié  geloof  gevestig 
is,  kom  dit  nie  so  seer  daarop  aan  of  die  hoogste  al  bereik 
is  en  of  alle  gebiede  al  betree  is  nie.  Dan  kan  die  werk  ten 
minste  begin  wat  tot  die  hoogtes  sal  lei. 

Dit  kan  die  b^ma  onbewuste  werk  van  eeue  wees,  soos 
in  die  geval  van  die  groot  Wes-Europese  tale  wat  Latyn 
as  staatstaal  vervang  het,  of  daar  kan  die  bewuste,  byna 
krampagtige  werk  wees  om  ’n  taal  binne  enkele  jare  op 
die  hoogte  van  die  tyd  te  bring,  soos  wat  met  Afrikaans 
gebeur  het.  En  ook  nie  net  met  Afrikaans  nie. 

Baie  mense  meen  dat  die  vinnige  opkoms  van  Afrikaans 
uniek  is,  maar  dit  is  nie  so  nie.  lers,  moderne  Hebreeus  en 
’n  hele  aantal  tale  wat  eers  na  die  Eerste  Wêreldoorlog 
staatstale  geword  het,  bv.  Pools,  Estnies,  Litous,  Letties, 
Hongaars,  Tsjeggies  en  Fins,  maak  almal  dié  geforseerde 
groei  deur,  vir  sover  party,  soos  Estnies  en  Litous,  nie 
al  weer  onderdruk  is  nie.  In  lande  waar  ’n  Europese  taal 
die  medium  van  die  landsbestuur  en  die  onderwys  was, 
bv.  Brits-  en  Nederlands-Indië,  is  daar  ’n  geweldige  taal- 
werksaamheid  aan  die  gang  om  die  inheemse  taal  of  tale 
gereed  te  maak  om  die  plek  van  Engels  of  Nederlands  in 
te  neem.  In  Indië,  met  sy  groot  verskeidenheid  tale,  is  daar 
selfs  sprake  van  die  kunsmatige  skepping  van  ’n  algemene 
taal  uit  die  wortels  van  die  inheemse  oertale,  terwyl  daar 
in  lerland  en  Israel  gewerk  word  aan  die  herlewing  van 
’n  ou  taal  in  ’n  nuwe  kleed.  Wonderwerke  is  met  baie  van 
hierdie  tale  verrig.  Die  wonder  van  Afrikaans  is  dus  nie 
uniek  nie,  maar  dit  bly  ’n  wonder. 

Dit  is  egter  nie  ’n  wonder  wat  met  ’n  towerstaf  tot 
stand  gebring  is  nie.  In  Afrikaans,  soos  in  die  ander  tale 
wat  hierbo  genoem  is,  “a  vast  new  terminology  had  to  be 
devised,  and  the  important  function  of  bringing  their 
language  up-to-date  was  in  the  hands  of  translators’’ 
(Leonard  Forster  in  die  hoofstuk  Translation:  An  Intro- 
duction  in  die  boek  Aspects  of  Translation,  Londen,  1958, 

bl.  8).  Die  wonder  is  dus  met  heel  prosaïese  middele  en 
met  heel  prosaïese  persone  verrig.  So  beskou,  is  die  groei 
van  Afrikaans  verklaar  en  dus  nie  meer  ’n  wonder  nie. 
Maar  dan  word  uit  die  oog  verloor  dat  so  ’n  groot  getal 
Afrikaners  met  soveel  liefde  “vertalers”  was.  Elkeen  wat 
immers  gevra  het:  “Wat  sê  ’n  mens  hiervoor  in  Afri- 
kaans?”,  was  ’n  vertaler  en  ’n  taalbouer.  En  daar  was  baie 
wat  so  gevra  het.  Dit  is  die  wonder.  Taalbou  was  ’n  volks- 
beweging. 

Die  vertaalmetode  is  die  enige  metode  om  ’n  volkstaal 
wat  deur  die  loop  van  die  geskiedenis  skielik  tot  staatstaal 
verhef  word  en  dan  die  draer  moet  word  van  alles  in  ’n 
modeme  land,  vinnig  op  die  hoogte  van  die  tyd  te  bring. 
Dit  is  ’n  kunsmatige  en  geforseerde  metode  — dit  weet 
ons — maar  die  langsame,  organiese  groei  van  die  ou 
Europese  tale  was  ons  nie  beskore  nie.  Ons  was  verplig 
om  broeikasmetodes  toe  te  pas,  want  in  vrye  mededinging 
in  die  ope  lug  sou  Afrikaans  oorwoeker  geraak  het.  Die 
broeikasmetode  het  in  elk  geval  vir  Afrikaans  op  haas  elke 
terrein  die  fundamentele  woordeskat  geskep  wat  vir 
natuurlike  groei  buite  die  broeikas  nodig  is. 

Na  nog  ’n  paar  jaar  voortgesette  terminologiese  arbeid 
sal  ons  die  sonderlinge  posisie  beleef  dat  daar  meer  tegniese 
en  wetenskaplike  woordeboeke  in  Afrikaans  sal  wees  as 
wat  daar  tegniese  en  wetenskaplike  literatuur  sal  bestaan. 
Ons  sal  dus  woorde  hê  wat  nog  nie  gesê  is  nie.  Ons  probleem 
is  dus  om  ons  woorde  te  laat  sê,  anders  sal  hulle  nie  lank 
woorde  bly  nie.  ’n  Woordeskaf  moet  leef.  Gelukkig  sien 
ons  elke  dag  om  ons  hoe  die  woorde  uit  die  woordeboeke 
hulle  weg  tot  die  onderwys  vind.  Dit  is  die  eerste  stap. 
Sodra  ’n  geslag  Afrikaners  op  elke  terrein  van  die  lewe  in 
Afrikaans  opgelei  is,  sal  die  volgende  stap  volg,  naamlik 
die  oorgang  van  die  onderwys  tot  die  praktyk  en  die  lewe. 
Dan  eers  begin  die  natuurlike,  organiese  groei.  Woorde  sal 
dan  uit  die  lewe  na  die  woordeboek  gaan,  soos  dit  hoort, 
nie  omgekeerd  soos  wat  vandag  onder  die  druk  van  die 
omstandighede  plaasvind  nie. 

Ek  glo  dat  Afrikaans  op  die  keerpunt  in  sy  ontwikkeling 
tot  volwaardige  moderne  taal  staan.  In  baie  opsigte  groei 
hy  al  in  die  vrye  lug.  In  sake  van  die  gees  is  ons  taal  op 
alle  peile  — van  die  geselspeil  tot  die  wetenskaplike  en 
filosofiese  peil  — ’n  volwaardige  taal.  Ook  in  die  suiwer 
natuurwetenskappe  ontplooi  Afrikaans  hom.  Hier  is  die 
oes  aan  vakliteratuur  weliswaar  nog  baie  skraal,  maar  ’n 
mens  kry  moed  as  jy  let  op  tydskrifte  soos  Tegnikon,  die 

Tydskrif  vir  Wetonskap  en  Kuns  en  die  nuwe  mediese 
tydskrif,  Daar  is  ook  al  ’n  sypelinkie  akademiese  disser- 
tasies  wat  tot  ’n  stroom  kan  aangroei.  Maar  dit  is  eintlik 
op  die  gebied  van  die  toegepaste  wetenskap  en  die  tegniek 
waar  Afrikaans  agter  is.  Die  “geleerde”  vakke  sal  w’aar- 
skynlik  lank  al  verower  wees  voordat  die  handwerke,  die 
bedrywe  en  ambagte,  die  handel  en  die  nywerheid  aan  die 
beuii  kom,  maar  ook  hierin  sal  die  onderwys  mettertyd 
verandering  bring. 

As  ’n  mens  nou  jou  oë  so  oor  die  hele  veld  laat  gaan,  lyk 
dit  of  Afrikaans  ingeslaan  het  as  taal  van  die  gees,  as 
akademiese  taal  en  as  onderwystaal.  In  die  wêreld  van 
geld  en  geweld  tel  ons  taal  egter  min.  Miskien  is  dit  geen 
groot  nadeel  nie,  maar  ’n  mens  sou  darem  graag  mooi 
Afrikaans  wil  hoor  in  die  winkels,  garages,  werkplase  en 
myne  en  op  die  steiers,  skepe,  vliegvelde,  dokke  en  parade- 
terreine  waar  die  volk  werk  en  skep. 

Die  groot  gebrek  is  dat  daar  nog  geen  Afrikaanse  stad 
is  nie.  En  ’n  stad  is  meer  as  ’n  plek  met  ’n  stadsraad,  kerke, 
museums,  kunsgalerye,  ’n  universiteit  en  skole.  Dis  ook  ’n 
plek  met  banke,  winkels,  bedrywe  en  ambagte.  Daar  loop 
nie  net  professore  en  onderwysers  rond  nie,  maar  ook 
elektrisiëns,  bakkers,  winkeliers  en  straatveërs.  Suid- 
Afrika  is  nie  net  die  platteland  en  Afrikaanse  universiteite 
en  skole  nie.  Die  groot  lewe  bruis  ook  en  veral  daarbuite. 


en  Duisternis  . . . 


“De  film,  kunst  van  de  toverlantaarn,  is  zichself  verschuldigd,  meer 
dan  elke  andere  kunst,  het  licht  in  de  duisternis  te  laten  branden, 
het  desnoods  te  ontsteken.” 

Johan  Daisne,  in:  De  Vlaamse  Gids,  42/12,  Des.  1958,  bl.  731. 

tANNA  HOLLENBACH: 


Martha  en  Maria 

Maria  hel, 

Terwyl  haar  siister  Martha 
Ywerig  en  nougeset 
Die  maaltycl  voorberei, 

Haar  aan  clie  voete 

Van  die  f^Ieester  neergevlei. 


En  Martha  was, 

Terwyl  Maria  luister 
En  die  Meesler  rustig  praat  <— 
So  su7aar  belas 
En  sonder  raad, 

So  diep  besorg  en  verontrus 
Oor  baie  aardse  clinge. 


Martha, 

Onbewus  van  ryker  seëninge 
Kom  nog  net  één  ding  kort 
Maria 

Het  die  goeie  deel  gekies 

Wat  van  haar  nie  geneem  kan  word. 

LOURENS  DE  SWAAN: 


Rut 

Uit  die  dieptes  van  Rut  se  onderbewussyn  het  die  droom 
en  gedagte  van  die  garsvelde  tot  bewussyn  deurgedring  en 
haar  wakker  laat  skrik.  Nog  vir  enkele  oomblikke  het  sy 
gebaai  in  die  toneel  van  gister  wat  deur  haar  geheue  spoel, 
toe  opgestaan  en  vinnig  aangetrek.  ’n  Wit  tjalie  word 
behendig  en  vlug  oor  die  sagte  swarl  hare  geknoop  voordat 
sy  geruisloos  by  die  lae  deur  van  die  klein  huisie  uitglip. 
Haar  skoonmoeder,  Naomi,  was  ’n  vormlose  bondeltjie,  daar 
waar  sy  op  ’n  hoop  biesiematte,  toegedek  onder  gestreepte 
komberse  en  matte,  gelê  het. 

Die  eerste  daglig  het  al  teen  die  oosterkim  begin  skilder. 
Rut  het  ligvoets  deur  die  hobbelrige  strate  van  Betlehem 
gestap,  koue  klippies  en  sagte  sand  het  om  die  beurt  haar 
kaal  voete  geprikkel  en  gestreel.  En  toe  sy  die  poorte  van 
die  dorp  bereik,  het  die  son  na  boontoe  oopgebars  en  met 
vars-geel  strale  die  verste  heuweltoppe  vergul.  Esels  en 
hoenders  het  die  geroesemoes  van  ’n  nuwe  dag  aang^kondig. 

Rut  het  gou  verstrengel  geraak  in  die  tou  dorpelinge  wat 
nog  half-aan-die-slaap  na  die  veld  geskuifel  het.  Voor  aan 
die  tou  het  die  maaiers  gestap,  geboë,  met  sens  of  sekel 
oor  die  skouer,  en  alleen  hulle  bruin,  benerige  enkels  was 
onder  die  lang  kameelhaarmantels  sigbaar.  Slegs  ’n  paar 
arbeiders  het  Rut  met  ’n  geknorde  “Vrede”,  begroet,  dog 
sy  het  hulle  die  terughoudendheid  nie  kwalik  geneem  nie. 
Sy  het  onthou  dat  sy  maar  ’n  arme  weduwee,  en  boonop 
’n  vreemdelinge,  was. 

Die  mense  was  van  nature  sku  vir  vreemdelinge.  Rut 
onthou  nog  watter  oproer  veroorsaak  is  in  haar  eie  dorpie 
daar  in  die  ooste,  anderkant  die  soutsee,  toe  sy  in  die 
huwelik  getree  het  met  Malon  uit  die  land  van  Judea. 
Malon  se  familie  kon  kwalik  as  vreemdelinge  beskou  word, 
aangesien  hulle  daar  kom  woon  het,  waarskynlik  vir 
onbepaalde  tyd,  die  moeder,  die  vader  en  die  twee  seuns. 

Ná  die  vader  se  dood  het  die  twee  seims  selfs  volgens 
die  Moabitiese  sedes  en  gewoontes  geleef  met  hulle  twee 
Moabitiese  vrouens,  alhoewel  hulle  nog  hardnekkig  gekleef 
het  aan  hulle  streng,  ongenaakbare  en  onsigbare  God. 

Naomi,  die  moeder  van  die  twee  seuns,  het  voortgegaan 
met  haar  streng  en  vreemde  leefwyse,  en  sodoende  haar  eie 
kleine  wêreldjie  geskep.  Reeds  vroeg  al  het  Rut  besef  dat 

sy  en  Naomi  uit  dieselfde  staal  gesmee  is.  Orpa,  Rut  se 
skoonsuster,  was  ’n  saggeaarde  diertjie  aan  wie  se  menings 
daar  nie  ’n  oormaat  van  aandag  geskenk  is  nie.  Indien  Rut 
vir  Naomi  die  knie  gebuig  het,  gesind  of  andersom,  dan 
sou  die  uitgestrekte  gemeenskaplike  opstal  ’n  hel  van 
huishoudelike  twiste  gewees  het.  Dog  as  bondgenote  van 
mekaar  was  Rut  en  Naomi  ’n  bron  van  geluk  en  vrede, 
geluk  en  vrede  wat  geduur  het  tot  die  koms  van  die  plaag 
wat  Malon  en  sy  broer,  die  man  van  Orpa,  met  een  veeg 
uit  die  huis  weggesleur  het. 

Rut  was  oorstelp  deur  eie  smart,  dog  haar  hart  het  ook 
nog  geween  vir  Naomi,  ’n  oú  vrou,  ver  van  huis  en  sonder 
’n  eggenoot  of  selfs  ’n  kleinkind  om  haar  te  troos.  Naomi 
het  egter  geen  spoor  van  verlatenheid  getoon  toe  die  rou- 
draers  opgestaan  het  nie,  roudraers  met  asbedekte  hoofde 
en  gekseurde  klere.  Terwyl  hulle  uitgetrek  op  die  klipvloer 
gelê  het,  het  hulle  ál  hulle  trane  uitgestort;  nou  was  die 
denke  kalm,  die  brein  leeg.  Naomi  het  hulle  meegedeel  dat 
sy  die  huis  sou  verkoop  en  die  bokke  en  die  skape,  en  dat 
sy  sou  terugkeer  na  haar  bloedverwante  en  haar  huis  in 
Judea. 

“Dit  sou  verstandig  van  julle  wees  om  ook  na  julle  huise 
terug  te  keer,’’  het  sy  aan  haar  twee  skoondogters  gesê, 
haar  stem  leeg  en  dor  soos  die  woestyn.  “A1  wat  ek  in 
Judea  besit  is  ’n  klein  vrugteboordjie  en  ’n  hut.  My  man 
het  dit  uitgehou  toe  hy  alles  verkoop  het,  net  ingeval  ons 
ooit  sou  teruggaan.  Vir  my  is  dit  ’n  tuiste,  dog  vir  julle  . . .” 
Orpa  se  groot  oë  het  rusteloos  gedwaal  tussen  die  gesig 
van  Naomi  en  die  van  Rut,  tastend  na  leiding.  Rut  het  in 
die  oë  van  Orpa  ook  gelees  hoedat  die  vrees  van  ballingskap 
stry  met  die  vrees  vir  die  besliste  verbreking  van  bande 
wat  haar  huwelik  met  Malon  se  broer  gevorm  het.  Intussen 
het  Naomi  meedoënloos  voortgepraat. 

“My  dogters,  julle  moet  trou,  en  kinders  baar.  Indien  ek 
ander  seuns  gehad  het,  sou  julle  met  hulle  moes  trou 
volgens  die  voorskrifte  en  wette  van  my  stam.  Hoe  sal  dit 
egter  met  julle  in  Judea  vaar?  Dis  vir  julle  ’n  vreemde  land 
met  vreemde  mense.  Selfs  die  honde  en  die  hoenders,  die 
skape  en  die  bokke  sal  julle  nie  begryp  as  julle  na  hulle 
sou  roep  om  hulle  te  voer  nie.  Gaan  terug:  dierbare  dog;ters, 
julle  was  goed  vir  my  en  nou  is  julle  my  niks  meer  verskul- 
dig  nie.” 

Orpa  se  liggaam  het  geruk.  Toe  het  sy  opgespring  en 
kermend  die  kamer  uitgehardloop. 

Naomi  se  oë  het  onder  hulle  sterkgeboë  wenkbroue  uit 

in  dié  van  Rut  geboor,  “Alles  wat  ek  gesê  het,  het  ook 
betrekking  op  jou.” 

“My  naam  is  nie  Orpa  nie.” 

“Moab  is  jou  tuiste.” 

Rut  se  antwoord  hierop  het  gespreek  van  die  malende 
gedagtes  en  siedende  emosies  in  haar  binneste:  verlies, 
eensaamheid,  liefde  vir  Naomi,  vrees,  om  die  onthalwe  van 
’n  dapper  vrou  wat  ’n  onbekende  toekoms  tegemoet  gaan. 

“Moet  my  nie  weer  gebied  om  u te  verlaat  nie,’’  het  sy 
gesmeek.  “Waar  u heengaan,  gaan  ek  ook,  waar  u slaap 
sal  ek  ook  slaap;  u volk  is  my  volk,  u God  is  my  God; 
waar  u sterf,  en  waar  u begrawe  word,  daar  sal  ek  ook 
begrawe  word.” 

Terwyl  sy  aanstap  herinner  sy  haar  nog  daardie  moedige 
toespraak,  en  steeds  is  sy  nie  spyt  daaroor  nie,  miskien 
wel  ’n  bietjie  bang.  Nadat  die  vreugde  van  die  tenigkeer 
geslyt  het,  het  Naomi  dit  moeilik  gevind  om  haar  by  haar 
nuwe  leefwyse  aan  te  pas.  Sy  het  Betlehem  verlaat,  die 
vrou  van  ’n  ryk  man  en  met  twee  sterk  jong  seuns;  sy  het 
teruggekeer  met  slegs  die  liefde  van  haar  Moabitiese 
skoondogter  om  haar  te  koester. 

Naomi  het  haar  welgestelde  bloedverwante  vermy,  en 
sy  het  haar  met  Rut  teruggetrek  na  die  huisie  wat  eintlik 
niks  meer  as  ’n  hut  was  nie.  Rut  het  planne  beraam  om 
die  vervalle  hut  op  te  knap,  die  vrugtebome  en  ook  die 
ol^rfbome  wat  nog  oorgebly  het  te  snoei,  die  tuingrond 
skoon  te  skoffel  en  met  die  skoffelpik  om  te  dol,  om  die 
tierende  wingerdranke  uit  te  dun  en  weer  orde  in  die 
wingerd  te  skep.  Sy  het  steeds  bekommerd  gebly  oor  wat 
sou  gebeur  sodra  die  voorrade  en  die  silwer  wat  huUe  uit 
Moab  saamgebring  het  sou  opraak,  Hulle  kon  tog  nie  van 
olywe  en  vrugte  alleen  leef  nie. 

Hulle  het  dit  egter  gelukkig  getref  deur  teen  die  einde 
van  die  lente,  net  voor  die  gars-oes,  in  Betlehem  aan  te 
kom.  Rut  het  al  gou  uitgevind  dat  volgens  die  Judese  wet 
die  armes  van  die  dorp  toegelaat  is  om  die  koringare  wat 
die  maaiers  laat  val  het,  op  te  tel. 

Die  tou  dorpelinge  het  al  dunner  geword,  namate  klein 
groepies  by  hulle  onderskeie  lande  afgeswenk  het.  Rut  het 
egter  bly  aanloop.  Hoe  verder  die  garslande  teen  die  heuwels 
gesteier  lê,  weg  van  die  dorp  en  die  bron  af,  des  te  sekerder 
kon  sy  wees  dat  hulle  nie  aan  die  welgestelde  bloedverwante 
van  Naomi  sal  behoort  nie.  Sy  het  haar  weg  gebaan  deur 
repe  garsakkers  op  ’n  terrasvormige  heuwel  totdat  sy  die 
mees  verafgeleë  garsland  bcreik  het.  Sy  kyk  teinig.  Oor 

die  toppe  van  die  skaars  olyfbome  wat  hier  en  daar  tnssen 
garsakkers  uitbol,  kon  sy  grys  heuwels  sien  wat  lui-lui  dein, 
ooswaarts  tot  waar  ’n  saffierflits  kaats  uit  die  Soutsee. 

Rut  het  haar  lang  swart  hare  in  ’n  bolla  gerol  en  die 
tjalie  daarom  gebind.  Die  wye  swart  rok  word  voor 
opgevang  aan  twee  punte  wat  in  die  skarlaken  en  gebor- 
duurde  gordel  ingesteek  word.  Op  hierdie  manier  sal  sy 
vinniger  oor  die  weg  kan  kom  sonder  om  te  struikel.  Dan 
sluit  sy  haar  aan  by  die  ry  meisies  wat  die  gars  optel  soos 
dit  onder  die  ritselende  sekels  val,  haar  oë  gespits  op 
feitlik  elke  halm  wat  uit  hulle  blitssnelle  hande  mag  gly. 
Sy  gaan  met  die  grootste  sorgvuldigheid  te  werk,  gooi 
purper  disselblomme  en  skarlaken  papawers  weg  terwyl 
sy  die  kosbare  halms  in  haar  rokpante  stop. 

Toe  die  son  op  middaghoogte  staan,  het  die  arbeiders 
verkwikking  en  rus  in  die  swart  kolle  onder  die  krom 
olyfbome  gaan  soek.  Rut  sit  met  bene  gekruis,  die  wye 
rok  nou  weer  oor  haar  bene  getrek,  eenkant,  weg  van  die 
ander  meisies  af.  Sy  eet  ’n  skamel  maal  van  gebakte  gars, 
olywe  en  nartjies.  Een  van  hulle  kom  egter  na  Rut  toe  en 
vlei  haar  langs  haar  neer.  “Wat  is  jou  naam  ...?’’  “Rut? 
Dis  ’n  vreemde  naam,  nie  Judees  nie.  Maar  natuurlik  jy  is 
die  Moabitiese;  die  skoondogter  van  Naomi.  Die  eienaar 
van  hierdie  land  is  een  van  jou  bloedverwante.’’ 

“Ek  het  dit  nie  geweet  nie,”  prewel  Rut  verbaas. 

“Maar  hy  is  dan  so  ’n  vemame  man,  Boas.  Het  jy  regtig 
nie  geweet  nie?  Hy  is  die  regter,  en  besit  die  grootste 
gedeelte  van  die  velde  en  lande  hier  en  in  die  omgewing.” 

Rut  het  opgehou  met  eet  en  begin  om  haar  gerwe  gars 
bymekaar  te  maak.  lewers  moet  daar  ’n  plek  wees  wat  nie 
aan  een  van  Naomi  se  bloedverwante  behoort  nie. 

Op  daardie  oomblik  kom  Boas  die  laan  olyfbome  binne- 
gestap,  rank,  breed  van  skouers,  en  met  die  opsigter  van 
die  maaiers  op  sy  hakke.  Met  lang  lenige  passe  stap  hy 
al  nader,  elke  groep  maaiers  groetend  soos  hy  by  hulle 
verby  kom.  Dan  gaan  hy  voor  Rut  staan,  wat  in  een  hand 
haar  gerf  gars  vashou,  en  in  die  ander  haar  rokpante, 
gereed  om  te  vlug.  Sy  kobalt-oë  hou  hare  gevange  sodat 
hulle  nie  kan  neerslaan  nie,  en  dwing  haar  om  as  versteend 
te  staan.  Haar  hart  hamer  wild,  en  sy  voel  vir  enkele 
oomblikke  oorrompel  deur  ’n  golf  van  duiseligheid.  Hy  het 
so  onverwags  op  haar  afgekom,  en  sy  het  eers  gedink  sy 
droom,  want  hy  lyk  so  ontstellend  baie  op . . . Malon. 

“Jy  is  Rut,”  sê  hy,  “die  weduwee  van  my  neef  Malon.” 
Sy  stem  was  tegelyk  bevelend  en  strelend. 

“Dus  is  u al  van  my  verwittig,  my  heer?” 

“Dis  tog  doodgewoon  om  navraag  te  doen  na  ’n  vreemde 
gesig,”  antwoord  hy  vinnig  tei’wyl  die  rooibruin  van  sy 
gesig  nog  ’n  tint  bykry.  Waarom  leef  my  niggie,  Naomi, 
so  teruggetrokke  ? Dit  het  ons  almal  vreemd  voorgekom.” 

“Kom  dit  vir  u vreemd  voor?”  kom  Rut  se  antwoord 
terwyl  sy  die  gerf  gars  uitdagend  voor  hom  hou. 

“Indien  iemand  noodgebrek  ly,  moet  hy  hom  vanself- 
sprekend  na  sy  bloedverwante  v/end.  Ek  begryp  Naomi  nie. 
Rut,  ek  vemeem  dat  jy  goed  sorg  vir  my  niggie  Naomi. 
Wil  jy  my  ook  ’n  goeie  daad  bewys?  Indien  dit  die  enigste 
wyse  is  waarop  ek  haar  kan  help,  versamel  dan  die  afval 
gars  in  my  lande.  In  myne,  begryp  jy,  en  nie  in  die  lande 
van  iemand  anders  nie.  En  dis  ook  nie  nodig  vir  jou  om 
weer  voedsel  saam  met  jou  te  bring  nie.  Daar  is  voldoende 
voedsel  aan  die  onderkant  van  die  land,  en  volop  water 
ook.  Het  jy  my  goed  begryp?”  Rut  se  hoof  sak  tot  op 
haar  bors. 

“Ek  is  my  heer  veel  eer  verskuldig,”  stamel  sy  gedwee. 

“As  Naomi  my  tog  maar  wou  toelaat  om  haar  te  help,” 
sê  Boas  gegrief  maar  ook  met  ’n  tikkie  verleentheid  in 
sy  stem. 

Toe  die  werk  hervat  word,  vind  Rut  dat  daar  skielik 
meer  verlore  are  vir  haar  is  om  op  te  tel.  Soms  het  een  van 
die  meisies  selfs  ’n  handvol  are  aan  haar  voete  laat  val. 
As  Rut  haar  dan  ondersoekend  aangekyk  het,  het  sy  slegs 
geglimlag  en  met  haar  werk  aangegaan. 

Die  oes  was  in  en  Betlehem  het  gewag  op  die  skemering 
om  die  danse  en  feesviering  aan  te  kondig  en  sodoende  die 
dorstyd  in  te  lui.  Rut  sit  swygend  na  Naomi  en  kyk  daar 
waar  sy  bene-oorkruis  sit  in  die  skaduwee  van  die  huis, 
besig  om  die  garsmeel  tot  plat  broodkoeke  te  knie. 

“Nog  net  so  onafhanklik  soos  altyd;  ek  glo  nie  sy  het 
my  al  vergewe  omdat  ek  die  verlore  gars-are  vir  ons  brood 
ingesamel  het  nie,”  dink  Rut,  terwyl  ’n  droë  glimlag  om 
haar  mondhoeke  speel. 

Skielik  het  Naomi  opgestaan,  en  vir  Rut  beduie  om  haar 
in  die  klein  kleihuisie  in  te  volg.  Naomi  het  voor  ’n  swaar 
kis  wat  sy  uit  Moab  uit  saam  gebring  het,  gaan  staan,  en 
met  ’n  beweging  van  haar  hand  vir  Rut  beduie  om  die 
deksel  daarvan  op  te  lig.  Toe  haal  Naomi  ’n  rok  van 
donkerblou  wolstof  te  voorskyn,  weelderig  geborduur  met 
goud,  en  daarby  ’n  fyngeweefde  wit  hoofdoek. 

“Maar  dis  pragtig,”  roep  Rut  verruk  uit. 

“’n  Mens  dra  nóóit  al  jou  trourokke  gedaan  nie,”  kom 

Naomi  se  lakoniese  antwoord.  “Trek  hierdie  klere  vanaand 
aan,  Rut,  dans  daarin  en . . . lyk  mooi.” 

Rut  kyk  haar  verwonderd  aan.  “Voorheen  het  u geweier 
om  my  iewers  heen  te  laat  gaan  of  selfs  iemand  te  ontvang 
of  te  spreek.  En  nou  moet  ek  soos  ’n  lentevoël  gaan  pronk. 
Vergeet  u miskien  dat  ek  ’n  weduwee  is,  en  nie  ’n  bakvissie 
wat  gaan  dans  en  haar  opsmuk  om  sodoende  ’n  man  in 
haar  nette  te  strik  nie.”  “En  waarom  sou  jy  selfs  dit  nie 
doen  nie,”  val  Naomi  haar  in  die  rede.  “Vanaand  is  ’n 
uitsondering.  Ja,  daar  is  een  man,  genaamd  Navon.  Hy  het 
jou  na  die  lande  sien  stap  en  het  by  my  kom  navraag  doen 
oor  jou.  Navon  is  ons  naaste  bloedverwant.  As  jy  vanaand 
skitter  en  jou  behoorlik  gedra  op  die  fees,  sal  ons  dalk  tog 
nog  ’n  man  vir  jou  kan  kry.” 

“Waarom  gebruik  u die  woorde  ‘tog  nog’?”  vra  Rut  in 
’n  geíhaak-skertsende  toon,  terwyl  sy  haar  inspan  om  die 
kilte  wat  haar  hart  gegryp  het,  weg  te  dwing.  “Ek  het 
gedink  u sou  my  wil  vlei  deur  my  aan  te  raai  om  so  mooi 
te  lyk  en  so  te  skitter  dat  die  hele  dorp  se  jongmanne  om 
my  hand  sou  kom  vra.” 

“Vergewe  my,  kind,”  antwoord  Naomi  sonder  om  te 
glimlag.  “Ek  moes  al  vantevore  dit  vir  jou  verduidelik  het. 
Ons  wet  vereis  dit.  Jou  keuse  is  streng  beperk.  Malon  se 
naaste  bloedverwant  het  die  eerste  aanspraak  op  jou  hand 
— ek  sou  byna  sê  dis  sy  plig  om  jou  hand  te  vra.  Sou  hy 
dit  doen,  dan  word  dit  van  hom  verwag  dat  hy  sou  optree 
asof  hy  Malon  self  was.  Indien  jy  enige  kinders  by  Navon 
sou  baar,  indien  jy  enige  eiendomme  of  geskenke  van  hom 
kry,  dit  sou  alles  op  Malon  se  naam  kom.  Nie  die  naam 
van  Navon  self  nie,  verstaan  jy,  Rut?” 

Rut  sit  sehuweeagtig  met  die  plooie  van  Naomi  se 
donkerblou  wolrok  en  speel.  Watter  man  sou  gewillig  wees 
om  sy  eie  persoonlikheid  prys  te  gee  sodat  die  herinnerings 
en  gedagtenis  aan  ’n  ander  man  in  stand  gehou  kon  word. 
Hy  sou  dolverlief  moes  wees,  of  so  nie  erg  gesteld  op 
familietrots  en  -eer.  En  selfs  dan . . . 

Haar  swye  het  Naomi  tot  desperaatheid  begin  voer, 
sodat  sy  steeds  opgewondener  begin  verduidelik. 

“Jy  was  nog  altyd  so  ’n  verstandige  mens,  so  vol  begrip 
vir  alles.  Jy  kry  nie  elke  dag  so  ’n  kans  soos  hierdíe  een  nie. 
Ons  besit  hier  ’n  klein  dog  vrugbare  stukkie  grond.  As  ek 
my  deel  verkoop,  dan  kry  hy  Malon  se  deel  by  wyse  van 
jou  bruidskat.  Jy  is  nog  ’n  jong  vrou  en  jy  het  ’n  man  en 
kinders  nodig.  Ek  wil  kleinkinders  hê,  en  jy  is  die  enigste 
wat  hulle  vir  my  kan  baar.  My  man  is  dood,  my  twee  seims 

is  dood  en  daar  is  niemand  meer  wat  die  familienaam  kan 
laat  lewe  nie.” 

Enkele  trane  wel  uit  die  diep  oogkaste  en  rol  in  die  skerp 
vore  aan  weerskante  van  die  strak  gespanne  mond.  Rut  se 
blik  verteder.  As  dit  alles  tog  maar  net  vóór  die  garsoes 
gebeur  het!  Dan  gryp  Naomi  skielik  na  haar  hande. 

“Waarom  antwoord  jy  my  nie,  Rut?  Het  jy  intussen  dalk 
iemand  anders  ontmoet?  Kyk  in  my  oë.  Ja,  nou  weet  ek 
waarom  jy  geswyg  het.  Maar  dit  help  alles  niks,  arme  Rut. 
Ek  het  tog  vir  jou  verduidelik  hoe  die  wet  in  hierdie 
land  is.” 

“Die  ander  is  ook  ’n  bloedverwant,”  fluister-stamel  Rut. 
“Sy  naam  is  Boas.” 

Die  wit  hoofdoek  waaraan  Naomi  in  haar  opgewonden- 
heid  gestaan  en  rafel  het,  syg  neer  op  die  vloer.  Rut  kon 
die  tasbare  stilte  nie  verdra  noudat  sy  sy  naam  genoem 
het  nie.  Waarom  skel  Naomi  dan  nie  liewer  op  haar  nie. 
Die  getjirp  van  die  krieke  buite  word  so  skril  en  sterk  dat 
dit  vir  haar  voel  of  haar  oorvliese  daardeur  deursteek  word. 
’n  Geitjie  flits  deur  die  sonstraal  wat  by  die  lae  deur  die 
huis  binneval. 

“Rut!  Paar  ’n  mossie  met  ’n  arend?  En  jy,  ’n  arme 
weduwee,  verwag  om  in  die  huwelik  te  tree  met  Boas,  die 
regter  van  Betlehem?  Boas  is  nou  al  twee  jaar  lank  wewe- 
naar.  En  as  hy  weer  trou,  het  hy  te  kies  en  te  keur  uit  al 
die  meisies,  die  rykste  meisies  of  vroue  van  hier  tot  in 
Hebron.  Dink  jy  miskien  hy  sal  sy  persoon  prysgee  vir 
dié  van  Malon  ?” 

Rut  se  gedagtes  voer  terug  na  Boas  met  die  breë  skouers, 
met  die  stem  wat  tegelyk  gebiedend  en  strelend  is,  die 
kobalt-blou  oë.  Miskien  het  Naomi  gelyk,  en  is  daar  vir 
haar  geen  hoop  nie.  En  tog . . . 

“Ek  het  niks  hiervan  geweet  nie,”  antwoord  sy  bedaard. 
“Dog  toe  hy  met  my  op  die  land  kom  praat  het,  was  dit 
met  meegevoel  en  warmte.  En  die  blik  in  sy  oë  was  nie  dié 
van  ’n  man  wat  met  kwistige  hand  liefdadigheid  rondstrooi 
nie.  Dit  veral  tref  my  die  meeste,  elke  keer  nog  as  ek  aan 
hom  dink.  En  dieselfde  blik  is  nog  in  sy  oë,  elke  keer  as 
ek  hom  ontmoet.  My  hart  behoort  aan  Boas,  moeder.  Ek 
kan  nie  met  Navon  trou  nie,  al  sou  hy  my  ook  vra.” 

Naomi  loop  rusteloos  heen  en  weer  in  die  vertrek.  Haar 
oë  smeul  van  die  opwinding. 

“Maar  dan  moet  jy  met  Boas  praat.  Jy  moet  hom  vertel 
hoe  jy  voel.” 

“Is  dit  dan  gewoonte  hier  dat  vroue  sulke  sake  met 

manne  bespreek?”  Naomi  gryp  Rut  aan  haar  skouers  en 
trek  haar  nader,  haar  oë  die  ene  gloed. 

“My  dogter,  daar  kom  tye  wanneer  ons  ons  harte  moet 
gehoorsaam  en  nie  die  sede  of  gewoonte  nie,  Jy  mag  reg 
wees  aangaande  Boas.  Vroue  verstaan  mans  soms  beter 
as  wat  hulle  hulself  verstaan.  Maar  Boas  is  nie  ’n  impul- 
siewe  jong  knaap  nie.  Hy  weet  net  so  goed  soos  enigiemand 
anders  dat  jou  naaste  bloedverwant,  Navon,  die  eerste 
aanspraak  op  ’n  huwelik  met  jou  het.  Tensy  jy  dus  nou 
jou  gevoelens  aan  Boas  openbaar,  sal  ons  tot  in  die  einde- 
loosheid  so  kan  voortgaan  en  niks  bereik  nie.  En  onthou, 
jy  word  nie  jonger  nie. 

“Luister  nou  goed,  Rut.  Gaan  vanaand  na  die  feesviering 
op  die  dorsvloer.  Trek  hierdie  blou  rok  met  die  goue  bor- 
duursel  aan,  en  jy  sal  die  glans  van  die  ander  skones 
verdof.  Na  afloop  van  die  fees  moet  jy  met  Boas  praat.  Sorg 
dat  julle  alleen  is.” 

“Maar  moeder,  hy  mag  . . . veronderstel  dat  hy  my  woorde 
verkeerd  vertolk,”  hakkel  Rut. 

“As  hý  die  woorde  van  Rut,  die  Moabitiese,  nie  begryp 
nie,  het  hy  geen  reg  om  oordeel  oor  sy  mense  te  vel  nie, 
en  durf  hy  geen  aanspraak  op  jou  liefde  maak  nie.  Gaan 
nou.” 

Die  aandwind  het  die  laaste  spore  van  die  dag  se  hitte 
uitgewis  en  was  nou  besig  om  vrolik  met  mantels  en  hoof- 
tooisels  te  speel.  Dik  gerwe  gars  het  op  die  dorsvloer  gelê 
en  ritsel.  Dorpelinge  het  gehurk  gesit  om  die  braaivleis- 
vure  in  een  van  Boas  se  grootste  landerye,  die  een  verste 
van  die  dorp  af.  Bruin,  krakende  korse  garsbrood  word  in 
die  ryk  vet  gedoop  en  sagte  sappige  vleis  word  met  wyn, 
koringdrank  afgespoel.  Die  maan  het  vinnig  na  die  troon 
van  die  hemel  gerol,  die  glans  van  die  sterre  verduister. 

lemand  begin  ’n  deuntjie  op  ’n  rietfluit  te  speel,  ’n  ander 
begin  die  ritme  verskaf  op  ’n  vel  wat  st}^  oor  ’n  erdepot 
gespan  is.  Jong  pare  begin  riel  en  draai  op  die  dorsvloer, 
’n  plat  stuk  rots  wat  deur  geslagte  se  voete  en  hoewe  al 
glad  geskuur  is. 

Die  volgende  dag  sou  esels  of  osse  swaar  boomstompe, 
met  die  drywers  daarop,  oor  die  dik  gerwe  gars  heen  sleep 
om  die  korrels  daaruit  te  pars.  Vanaand  was  slegs  simbolies 
van  die  blydskap  dat  die  oes  gespaar  gebly  het  teen  droogte. 
oorstromings,  vuur  en  selfs  swerwende  rowerbendes. 

Rut  het  skugter  nader  gekom,  dog  dit  het  nie  lank  geduur 
voordat  sy  haar  in  een  van  die  binneste  sirkels  bevind  het 
nie.  Haar  blou  rok  het  gebol  en  geritsel  tussen  die  ander 

rokke  van  geel,  oranje  en  helderrooi.  Vir  die  eerste  keer 
sedert  die  dood  van  Malon,  was  sy  weer  opgewek  en  vrolik. 
Sy  het  selfs  tuis  gevoel.  In  Moab  het  hulle  ook  dergelike 
feeste  geken,  mense  wat  sing  en  jubel  oor  ’n  goeie  oes. 
Hierdie  kennismaking  met  ’n  nuwe  faset  in  die  lewe  van 
mense  wie  se  streng  God  sy  aangeneem  het,  het  haar  weer 
laat  voel  soos  in  haar  jeug  in  Moab,  waar  hulle  klein 
huislike  godjies  gedien  het.  A1  gou  het  sy  volkome  haar 
selfvertroue  herwin,  en  nie  meer  vreemd  tussen  hierdie 
mense  gevoel  nie.  Sy  het  elke  toenadering  ontwyk  met 
grasie  en  gemak  gebore  uit  haar  nuutgevonde  selfverseke- 
ring.  ’n  Jong  man,  buitengewoon  aantreklik  en  met  deur- 
borende  blik,  was  haantjie  die  voorste  onder  haar  bewon- 
deraars.  Hy  het  haar  vertel  dat  sy  naam  Navon  was.  Sy 
het  hom  bly  ontwyk  en  ontglip  totdat  hy  woedend  weg- 
gestap  het  en  gesweer  het  dat  hy  nooit  weer  terug  sou 
keer  nie.  Boas  was  egter  nêrens  te  bespeur  nie.  Hy  was 
besig  om  wagposte  te  organiseer  en  wagte  op  die  buitewyke 
van  die  landerye  op  te  stel,  ingeval  rowerbendes  ’n  aanslag 
op  die  pas-ingesamelde  oes  sou  maak. 

Toe  hy  uiteindelik  aankom,  het  die  feesvierendes  aan- 
merklik  verminder,  sommige  het  van  pure  uitgeputheid 
uitgeval,  andere  het  paarsgewys  tussen  die  rotse  en  die 
wingerde  verdwyn.  Die  musiek  het  al  hoe  sleperiger  begin 
word.  Die  fluitspeler  se  vingers  het  ingewikkelde  dansies  op 
die  gate  van  sy  instrument  uitgevoer,  terwyl  sy  lyf  heen 
en  weer  geswaai  het,  byna  asof  hy  in  ’n  beswyming  was. 
Boas  het  vir  hom  ’n  pad  deur  die  dansers  gebaan,  terwyl 
hy  laggend  uitnodigings  om  te  dans  van  die  hand  wys. 
Hy  het  tussen  die  oudstes  van  die  dorp  plek  ingeneem  om 
te  eet  en  te  drink.  Rut  het  telkens  sy  oë  in  haar  rug  voel 
boor,  en  dan  omgekyk,  dog  hy  het  nie  opgestaan  uit  sy 
plek  tussen  die  oudstes  nie. 

Die  tamboerspeler  se  nek  het  slap  geword  sodat  sy  kop 
al  op  sy  bors  gesink  het  en  naderhand  het  sy  tamboer 
sy  kussing  geword  — ’n  koddige  gesig,  byna  asof  hy  na 
een  of  ander  verskuilde  ritme  wou  luister.  Die  fluitspelers 
het  ook  omgerol,  en  soos  onskuldige  seuntjies  met  fluit  in 
die  arm  aan  die  slaap  geraak.  Rut  het  tussen  die  rotse  aan 
die  kant  van  die  dorsvloer  gaan  skuil,  en  gesien  hoedat 
Boas  opstaan  en  sy  laaste  wyn  teug,  iets  aan  sy  gesél 
toevoeg  en  dan  na  ’n  mied  garsgerwe  stap.  Boas  het  hom 
neergevlei  onder  sy  wye,  ruie  kameelhaarmantel. 

’n  Trop  jakkalse  het  nader  gedraf  om  ondersoek  na  die 
vleisreuk  in  te  stel,  dog  toe  hulle  menslike  liggame  daar 

aantref,  het  hulle  tjankend  uitmekaar  gespat,  sodat  die 
skril  getjirr  van  krieke  en  die  veraf  gehuil  van  honde  vir 
’n  paar  oomblikke  verstom  het.  Digby  Rut  het  ’n  fees- 
vierder  in  sy  slaap  omgedraai,  iets  gemompel  en  toe 
onbewus  veráer  gesnork.  Verder  af  tussen  die  rotse  kon 
Rut  die  strelende  gemurmel  van  ’n  manstem  hoor,  beant- 
woord  deur  die  gegiggel  van  ’n  meisie. 

Die  maan  het  ondergegaan  en  slegs  ’n  skaakbordpatroon 
van  skaduwees  agtergelaat  langs  die  heuweltoppe.  Gespanne 
en  lenig  het  Rut  gou  na  die  ander  kant  van  die  dorsvloer 
gesluip,  die  kant  waar  Boas  gelê  en  geslaap  het.  Sy  het 
die  pimt  van  Boas  se  mantel  saggies  opgelig,  en  gehoop 
dat  sy  hom  daardeur  sou  wakker  maak.  Terselfdertyd  het 
sy  byna  saggies  gebid  dat  hy  nie  moet  wakker  word  nie. 
Dog  sy  asemhaling  het  diep  en  rustig  gebly. 

Sy  ril.  Hy  sal  haar  miskien  verag  vir  haar  skaamteloos- 
heid,  en  hy  mag  selfs  misbruik  daarvan  maak.  Sy  sou  hom 
nie  kon  blameer  as  hy  dit  gedoen  het  nie.  Dan  steek  sy 
haar  hand  uit  om  hom  aan  sy  enkel  te  raak,  maar  trek  dit 
gou  terug  toe  hy  omdraai  en  hom  uitrek. 

“Is  dit  jy,  Ram?  Is  dit  alweer  tyd  om  die  wag  te 
verander?’’ 

“Dit  is  Rut,  die  Moabitiese.” 

Hy  snak  vinnig  na  asem  voordat  hy  orent  kom. 

“Wat  soek  jy  hier?” 

“Jy  is  die  neef  van  Malon,  my  oorlede  man,”  antwoord 
sy  bedaard,  “en  jy  ken  die  wet  van  jou  mense.” 

Enkele  sekondes  sleep  verby  voordat  hy  begin  praat, 
soekend  na  woorde. 

“Jy  het  vanaand  soos  ’n  jong  hinde  gedans,  en  jy  was 
die  mooiste  onder  al  die  meisies.  Enige  man  sou  jou  smeek 
om  sy  vrou  te  word,  en  daar  was  baie  van  jou  neefs  van- 
aand  hier  teenwoordig,  my  dogter.” 

“Ek  is  nie  jou  dogter  nie,  Boas.”  Sy  sug  verraai  sy 
oorgawe.  Dog  hy  bly  ferm. 

“'Maar  ek  is  nie  die  regte  man  nie,  Rut.  Daar  is  nog  een 
neef  wat  nader  aan  Malon  verwant  is,  en  hy  is  jonger  ook. 
Ek  het  egter  opgemerk  dat  jy  hom  vanaand  vermy. 
Waarom?” 

“Sedert  jy  die  eerste  keer  met  my  daar  op  die  land  kom 
praat  het,  het  ek  dit  laat  deurskemer.  Verstaan  jy  nou 
nog  nie?” 

Weer  haal  Boas  diep  en  vinniger  asem.  En  dan  herwin 
hy  sy  selfbeheer. 

“Rut,  luister  na  my.”  Hy  was  nou  vol  selfvertroue  en 

vasbeslote.  “Ek  sal  vanoggend  met  Navon  praat.  Dit  is 
sy  reg  en  sy  plig  om  jou  te  eis.  Dit  is  wet.  Dog  as  hy  nie 
sy  plig  teenoor  Malon  wil  nakom  nie,  nou  ja,  dan  . . . Rut 
moenie  bevrees  wees  nie.” 

Noudat  sy  weet,  was  Rut  ook  selfversekerd.  “Naomi  het 
my  ook  al  van  Navon  vertel.  Sy  wou  ons  grond  aan  hom 
verkoop  sodat  hy  met  my  sou  trou.  Ek  het  geweier.  Ek 
sal  weer  weier.”  “Laat  ons  dan  maar  hoop  — ,”  en  ’n  ver- 
troostende  laggie  kriewel  agter  in  Boas  se  keel  — “dat  jy 
hom  dusdanig  ontmoedig  het  dat  hy  niks  meer  met  jou  te 
doen  wil  hê  nie.  Nou  moet  jy  gaan,  Rut.  Ram  sal  straks 
kom  om  my  wakker  te  maak.  Wag!  Neem  jou  hoofdoek  af 
en  sprei  dit  op  die  grond  uit,  lieflike  duif.” 

Hy  het  voor  haar  gaan  staan,  swart  gerank  in  die  grys 
skemer.  Met  bewende  hande  het  sy  die  hoofdoek  van  haar 
glimmende  hare  afgehaal  en  op  die  dorsvloer  uitgesprei . . . 
’n  bleek  vierkant.  Haar  hart  het  onstuimig  in  haar  keel 
geklop  . . . in  afwagting. 

“Het  jy  al  ooit  die  watervalle  gesien  soos  hulle  daar  in 
die  ooste  in  die  see  instort,  Rut?”  streel  sy  stem.  “Jou  hare 
het  in  die  maanligstrale,  onderwyl  jy  gedans  het,  net  so 
gelyk.  Maar  nou  moet  jy  gou  weggaan.”  Hy  buk  vinnig 
en  skep  met  gebakte  hande  graan  in  die  hoofdoek.  Toe  hy 
orent  kom,  was  hy  digby  haar.  Hy  oorhandig  die  hoofdoek 
met  graan  aan  haar  en  sê  in  ’n  f luisterstem ; “Vir  Naomi. 
Gaan  nou.” 

Die  volgende  oggend  het  Rut  gesweef  tussen  die 
huiswerk  wat  skielik  nie  meer  ’n  sleur  was  nie.  “Lieflike 
duif,”  het  hy  haar  genoem.  En  soos  ’n  duif  het  sy  deur  die 
klein  huisie  gesweef,  agtervolg  deur  die  pyl  van  ’n  wet 
waarvolgens  slegs  een  woord  van  ’n  ander  man  haar  kon 
wegraap  van  die  man  wat  sy  bemin. 

Mense  met  bloedbelope  oë  het  traag  maar  doelbewus, 
almal  in  een  rigting  by  hulle  huisie  verbygestap.  Naomi 
het  haar  geroep.  “Hulle  sê  daar’s  ’n  vergadering  van  die 
oudstes  belê.  Dit  moet  iets  belangriks  wees.  Kom  saam 
met  my,  Rut.” 

Naomi  het  haar  byna  gesleep  deur  die  skare  mense  heen 
wat  om  die  oop  markpleintjie  by  die  dorpspoort  saam- 
gedrom  het.  Die  ernstige  oudstes  het  in  ’n  sirkel  op  klein 
stoeltjies  plaasgeneem,  hande  op  die  knieë.  Navon  was 
daar,  en  Boas  ook.  Boas  se  uitdrukkinglose  oë  het  dié  van 
Rut  vir  ’n  oomblik  gevange  gehou  en  toe  na  Navon  geflits. 
Navon  was  net  so  verwonderd  as  die  ander.  Dog  Boas  was 
opgewonde,  gespanne,  gesagwekkend.  “Hy  moes  seker  net 

so  gelyk  het,”  dink  Rut,  “geboë  oor  die  boggel  van  sy 
snelvoetige  kameel,  terwyl  hy  die  vlugtende  Amelekitiese 
rowers  agtervolg  het.” 

Boas  steek  sy  hand  op  en  dan  weerklink  sy  stem  oor  die 
skare.  “Seuns  van  Betlehem,  wees  hierby  getuie!  Naomi, 
die  weduwee  van  Elimelech,  besit  ’n  kiein  stukkie  grond  en 
’n  huisie  wat  sy  wil  verkoop.  Navon,  seun  van  Eliav,  as 
jy  wil  aanspraak  maak  op  jou  regte  as  die  naaste  bloed- 
verwant,  maak  dit  dan  nou  hier  bekend.” 

Navon  het  opgestaan,  heeltemal  deur  die  wind  as  gevolg 
van  Boas  se  uitdagende  toon.  Hy  skud  sy  hooftooisel  reg 
en  gaan  staan  met  sy  een  hand  op  die  heup,  fier,  uitdagend, 
gereed  vir  ’n  geveg.  Sy  donker  blik  vee  oor  die  gesigte  van 
die  oudstes  waar  hy  ook  niks  anders  as  verbasing  te  lees 
kry  nie.  Waarom  nou  hierdie  skielike  ophef  oor  ’n  klein 
stukkie  grond  en  ’n  klein  kleihuisie?  Dan  skud  hy  wrewelrig 
sy  skouers  en  besluit. 

“Naomi  is  my  niggie,  en  haar  land  begrens  myne  aan 
twee  kante.  Ek  sal  haar  land  koop.” 

Boas  bring  die  skare  tot  bedaring  en  stilswye  met  ’n 
gebaar  van  sy  hand.  Sy  volgende  verklaring  klink  byna  na 
’n  oproep  tot  die  wapen. 

“Dis  nie  slegs  land  wat  daarmee  gemoeid  is  nie.  Die  land 
behoort  nie  aan  Naomi  alleen  nie  maar  ook  aan  Rut,  die 
weduwee  van  Naomi  se  seun.  As  jy  die  land  koop,  Navon, 
dan  koop  jy  Rut  ook,  en  die  naam  en  persoon  van  Malon 
en  sy  vader  Elimelech  mag  nie  in  vergetelheid  verval  nie. 
Want  die  land  en  die  kinders  sal  nie  joune  wees  nie,  Navon, 
maar  sal  ewig  aan  Malon  behoort.” 

’n  Gerommel  soos  uit  ’n  dier  se  buik  ontsnap  die  skare 
wat  Rut  verbaas  aangaap.  Die  blikke  van  die  twee  manne 
egter,  was  prieme  wat  ’n  kort  en  verwoede  tweegeveg 
moes  beslis. 

Uiteindelik  neem  Navon  ’n  pas  agtertoe,  wat  aanleiding 
gee  tot  nog  ’n  langgerekte  sug  uit  die  skare. 

“Neef  Boas,”  begin  Navon,  “my  kinders  sal  my  naam 
dra  en  niemand  anders  s’n  nie.  Moet  die  naam  van  Navon 
uitsterf  in  Judea  vir  Malon  se  onthalwe?  Neem  die  land, 
Boas,  en  die  Moabitiese  daarmee  saam.” 

Alle  hoofde  draai  weer  in  die  rigting  van  Rut,  slank  en 
regop,  en  alhoewel  die  bloed  in  haar  are  warm  gebruis 
het,  het  sy  uiterlik  kalm  en  ’n  toonbeeld  van  waardigheid 
gebly.  Toe  Naomi  se  hand  in  hare  gly,  het  sy  soos  ’n  skroef 
daaraan  vasgeklem.  Boas  was  weer  aan  die  woord. 

“As  jou  woorde  jou  erns  is,  Navon,  moet  jy  dit  formeel 

herhaal  voor  hierdie  regbank  van  die  oudstes  van 
Betlehem.” 

‘‘Al  wat  aan  Malon  behoort  het,  is  voortaan  joime,”  het 
Navon  verklaar  terwyl  hy  buk  om  sy  een  sandaal  uit  te 
trek  en  dit  aan  Boas  se  voete  neer  te  werp  by  wyse  van 
afsluiting  van  die  ooreenkoms. 

Toe  die  oudstes  hulle  instemming  skree,  het  Boas  die 
sandaal  opgetel  en  in  die  lug  gehou.  Hy  het  die  skare  met 
luide  stem  aangespreek,  maar  wat  hy  gesê  het  was  eintlik 
meer  tot  Rut  gerig  as  tot  die  mense.  Hy  het  lank  en  diep 
na  Rut  gekyk. 

‘‘Seuns  van  Betlehem,  wees  vandag  my  getuie  dat  ek 
alles  wat  aan  Naomi  behoort,  gekoop  het,  en  ook  dit  wat 
aan  haar  man  en  twee  seuns  behoort  het.”  Sy  stem  word 
sagter  en  donkerder.  ‘‘Verder  is  julle  my  getuie  dat  ek  ook 
daarmee  Rut,  die  Moabitiese,  tot  my  vrou  gekoop  het  — 
sodat  die  naam  van  Malon  sal  bly  voortleef.” 

‘‘Die  wet  vereis  dit,”  maal  dit  deur  Rut  se  brein.  Maar 
dit  het  nie  meer  saak  gemaak  nie.  Malon  se  naam  sal  voort- 
aan  in  die  kronieke  van  Judea  verewig  wees. 

Maar  dit  was  Rut  en  Boas  wat  daardie  naam  moet  laat 
leef ... 


Poësie 


“Poëzie  is,  het  zij  nog  eens  herhaald,  een  resultaat,  geen  werking 
en  op  zich  zelf  bestaat  ze  niet.” 

Karel  Jonckheere,  in  De  Vlaamse  Gids,  42/12,  Des.  1958,  bl.  717. 

JAN  SCHEPENS: 


GrisaiIIe 

Grijs  is  de  kleur  van  mijn  land, 

Niet  het  zilvergrijs  der  berken, 

Maar  het  vuil  egale  grijs 
Van  cement  en  smeltend  ijs. 

Grauw  is  de  mentaliteit 
Van  de  ruwe  meerderheid. 

Zi/  dragen  grijze  kleren. 

Grijs:  kleur  van  het  kleineren. 

Grauw  is  de  kleur  van  het  geld, 

Van  de  straat,  de  vuilnisbelt. 

Grijs:  de  hemel  en  de  hel. 

Grijs:  het  ganse  staatsbestel. 

Grauw  zijn  de  vlerken 
Van  meeuwen 
En  vledermuizen. 

Grijs  zijn  de  huizen, 

Al  eeuwen. 

Grijs:  de  gelatenheid 

Van  wie  vreugdeloos  schrijdt 

Naar  de  dood. 

Grauw  is  het  brood. 

Grijs  is  de  wet. 

En  wat  nooit  grauw  zou  mogen  zijn, 
De  rust  van  ’t  bed. 

O grijze  pijn. 

Grijs  is  de  kleur  van  mijn  land. 

Geef  mij  de  hemel  van  Griekenland. 


Ahasvems 

Ik  loop  verloren  door  de  nachten, 

’k  Ben  overbodig  in  de  dag. 

’k  V/ord  voortgejaagd  door  waangedachten 
En  opgezweept  door  kaud  gelach. 

Ik  loop  langs  bomen,  huizen,  grachlen, 
Ontwijk  gezelschap  en  gezag; 

Wanf  ik  kan  toch  geen  heil  verwachten 
Van  al  wat  moet  en  wel  eens  mag. 

Mijn  leven,  een  verbitterd  schrijden 
Van  sprookje  naar  absurditeit. 

Het  vege  lijf,  gedoemd  tot  lijden. 

De  ziel,  een  droom  word  en  geen  feit. 

Komt  dan  de  dag  van  het  verval: 

Ik  los  mij  op  in  het  heelal. 

Herinnering 

Voorbij  de  kim, 

Een  roze  glim: 

Uw  aangezicht. 

Daarachter  ligt 
Een  land  zo  dood  . . . 

Eens,  in  het  rood 
Van  ’t  avonduur, 

Verging  het  vuur 
Dat  uw  begeerde 
Schoonheid  verteerde. 

Zo  traag  vergleed 
Dit  vreemde  leed. 

Víij,  dorre  boom, 

Blijft  nog  uw  droom, 

Blijft  nog  de  pijn 
Van  ’t  eenzaam-zijn. 

Schoonheid 

Schoonheid  is  broos 
En  meestal  ver: 

Alhier  een  roos, 

Aldaar  een  ster. 

Víaar,  o die  ster 
En  deze  roos 
Sfemmen  mij  ver 
Van  hopeloos. 

P.  J.  CONRADIE: 


Twee  Tragedies  ^ Antiek  en 
Modern 

Die  wyse  waarop  die  moderne  dramaturg  gebruik  maak 
van  temas  wat  hulle  aan  die  antieke  letterkunde  ontleen, 
is  ’n  onderwerp  wat  besonder  interessant  is.  Die  drama- 
turg  kan  op  twee  maniere  sy  stof  uit  die  oudheid  neem. 
Hy  kan  ’n  tema  uit  die  mitologie  of  geskiedenis  neem  wat 
nog  nie  tevore  in  dramatiese  vorm  behandel  is  nie  (of 
waaroor  tenminste  geen  drama  behoue  gebly  het  nie). 
Voorbeelde  hiervan  is  die  Eurydice  van  Anouilh  of,  in  ons 
eie  letterkunde,  Periandros  van  Korinthe  van  Opperman 
en  Gerrrianicus  van  Van  Wyk  Louw.  In  hierdie  geval  het 
die  dramaturg  natuurlik  groot  vryheid  om  sy  eie  interpre- 
tasie  aan  die  mite  of  die  geskiedenis  te  gee.  ’n  Ander 
moontlikheid  is  dat  die  dramaturg  ’n  tema  wat  alreeds 
deur  ’n  voorganger  in  die  oudheid  in  dramatiese  vorm 
behandel  is,  oorneem.  Ook  hier  is  die  kunstenaar  natuurlik 
vry  om  die  stof  op  sy  ei^  manier  te  behandel,  maar  hy  is 
tog  in  ’n  mate  gebonde  aan  die  werk  van  sy  voorganger, 
al  is  dit  ook  dat  hy  daarteen  reageer,  en  sy  eie  drama  sal 
altyd  met  die  oorspronklikheid  vergelyk  word.  Tog  is  dit 
verbasend  om  te  sien  hoe  deur  die  eeue  die  dramaturge 
weer  in  die  antieke  tragedies  hulle  temas  gesoek  het. 

Die  punt  wat  ek  meer  spesifiek  hier  wil  behandel,  is  die 
vraag  watter  verband  daar  nou  eintlik  tussen  die  twee 
tragedies,  die  antieke  en  die  modeme,  bestaan:  watter 
aanrakingspunte,  watter  verskille  en  watter  toevoegings 
daar  is.  Dit  is  egter  nie  so  maklik  soos  dit  miskien  klink 
om  ’n  antieke  en  ’n  moderne  tragedie  te  vergelyk  nie.  ’n 
Mens  moet  jou  heeltemal  indring  in  twee  volkome  verskil- 
lende  geestesklimate  om  te  kan  beoordeel  wat  elke  drama- 
turg  hom  voor  oë  gestel  het,  en  jy  moet  veral  versigtig 
wees  om  nie  deur  ’n  vooringenome  houding  die  een  of  die 
ander  onbillik  te  veroordeel  nie.  Dus  wil  ek  hier  net  twee 
moderne  verwerkings  behandel,  albei  van  die  Franse  drama- 
turg,  Jean  Anouilh.  Die  een  is  sy  Antigone,  gebaseer  op 
die  Antigone  van  Sophokles,  en  die  ander  sy  Médée,  ’n 
verwerking  van  die  Medeia  van  Euripides. 

Wat  gebeur  nou  as  die  moderne  dramaturg  ’n  antieke 
tema  weer  behandel?  Ek  sien  veral  twee  moontlikhede. 

Hy  kan  die  dramatiese  konflik  wat  sy  voorganger  behandel 
het,  oorneem  maar  dit  in  moderne  terme  weergee  d.w.s.  dit 
teken  soos  dit  in  ons  moderne  omstandighede  hom  sou 
voordoen.  ’n  Ander  moontlikheid  weer,  is  dat  die  oorspronk- 
like  konflik  vir  die  modeme  dramaturg  geen  aantrekkings- 
krag  meer  het  nie,  maar  dat  hy  ’n  element,  wat  maar  ’n 
ondergeskikte  rol  speel  in  die  ouer  drama  sien,  daarop 
uitbrei  en  dit  die  vemaamste  rol  in  sy  drama  laat  speel. 
So  kan  hy,  terwyl  hy  die  uiterlike  feite  van  die  verhaal 
behou,  daar  ’n  volkome  ander  betekenis  aan  gee. 

By  so  ’n  verwerking  van  ’n  antieke  tema  kom  die  drama- 
turg  se  lewensbeskouing  noodwendig  ook  tot  uiting.  Elke 
ernstige  kunstenaar  het  ’n  sekere  kenmerkende  benadering 
van  die  groot  probleme  van  die  lewe  en  dit  sal  in  al  sy 
werke  merkbaar  wees.  Hierdie  benadering  sal  hom  ook 
laat  geld,  al  neem  hy  sy  tema  van  iemand  anders  oor, 
m.a.w.  die  kunstenaar  sal  sy  kenmerkende  beskouing  van 
die  lewe  as  ’t  ware  plaas  ín  die  intrige  en  in  die  karakters 
van  die  oorspronklike  drama.  Maar  omdat  in  die  ouer 
drama  ’n  vorige  kunstenaar  alreeds  sy  eie  siening  in  die 
intrige  en  karakters  tot  uiting  gebring  het,  ontstaan  daar 
’n  ligte  spanning  tussen  hierdie  twee  interpretasies.  Die 
sukses  van  die  verwerking  hang  m.i.  af  van  die  mate 
waarin  die  kunstenaar  daarin  slaag  om  hierdie  spanning 
op  te  los.  As  hy  daarin  slaag  om  sy  siening  van  die  tema 
en  die  karakters  te  laat  aansluit  by  dié  van  sy  voorganger 
sodat  ’n  mens  dit  as  ’n  verdieping  voel,  dan  kry  die 
toeskouer  ’n  besondere  bevrediging  uit  die  drama.  Maar 
as  daar  ’n  te  groot  breuk  is  tussen  die  twee  sieninge,  bly 
die  toeskouer  altyd  bewus  van  die  twee  verskillende  inter- 
pretasies,  en  dit  het  ’n  steurende  effek.  Aan  die  ander 
uiterste  is  daar  natuurlik  dié  verwerkings  waar  die  drama- 
turg  hom  hoofsaaklik  daarop  toegelê  het  om  die  intrigc 
te  verbeter  en  spannender  te  maak  sonder  om  sy  eie  siening 
tot  uiting  te  laat  kom.  In  die  Renaissance-tydperk  het  ons 
veral  baie  voorbeelde  hiervan  gekry. 

Laat  ons  nou  nagaan  in  hoeverre  bogenoemde  stellings 
van  toepassing  is  op  die  twee  dramas  van  Anouilh  wat  ek 
genoem  het.  Eerstens  die  Antigone.  Eers  ’n  kort  opsom- 
ming  van  Sophokles  se  behandeling  van  die  tema.  Na  die 
dood  van  koning  Oidipoes  van  Thebe  het  sy  twee  seuns, 
Eteokles  en  Poluneikes,  met  mekaar  oor  die  opvolging 
getwis  en  eindelik  is  Poluneikes  verban.  Hy  het  egter  by 
Argos  hulp  gaan  soek  en  teen  sy  vaderstad  opgetrek.  Na 
’n  hewige  geveg  is  die  aanvallers  verslaan,  maar  alleen 

nadat  die  twee  broers  in  ’n  tweegeveg  mekaar  gedood  het. 
Hulle  oom  Kreon  neem  die  regering  oor  en  bepaal  dat 
Eteokles  met  eer  begrawe  moet  word,  maar  Poluneikes 
onbegrawe  gelaat  moet  word  — iets  wat  vir  die  antieke 
mens  ’n  verskriklike  ramp  was.  Dit  is  op  hierdie  stadium 
dat  Sophokles  sy  drama  laat  begin.  Antigone,  dogter  van 
Oidipoes,  vertel  die  nuus  aan  haar  suster  Ismene  en 
probeer  haar  oorhaal  om  haar  te  help  met  die  begrawe 
van  die  lyk;  Ismene  sien  egter  nie  kans  om  die  maghebbers 
te  trotseer  nie.  In  die  volgende  toneel  verskyn  Kreon  en 
gee  ’n  uiteensetting  van  sy  beleid.  Die  staat  is  vir  hom  die 
belangrikste  omdat  almal  se  welsyn  daarvan  afhanklik  is, 
en  hy  beoordeel  elke  persoon  volgens  sy  houding  teenoor 
die  staat.  Daarom  het  hy  bevel  gegee  dat  Poluneikes,  die 
verraaier  van  sy  land,  so  smadelik  behandel  moet  word. 
Kreon  is  net  klaar  wanneer  ’n  wag  op  die  toneel  verskyn 
en  vertel  dat  iemand  die  lyk  begrawe  het.  Kreon  is  baie 
ontsteld  en  jaag  hom  terug  om  die  oortreder  te  soek.  As 
hy  weer  verskyn,  bring  hy  Antigone  saam.  Nou  volg  ’n 
groot  debat  tussen  Antigone  en  Kreon.  Antigone  verklaar 
dat  sy  die  ewige  wette  van  die  gode  meer  gehoorsaam 
moes  wees  as  die  proklamasie  van  Kreon.  Kreon  bly  egter 
by  sy  opinie  dat  alle  verset  teen  die  staat  in  die  kiem 
gesmoor  moet  word,  en  as  hy  sien  dat  Antigone  in  haar 
standpunt  volhard,  laat  hy  haar  weglei.  Daarop  probeer 
Haimon,  die  seun  van  Kreon  en  verloofde  van  Antigone,  sy 
vader  oortuig  dat  sy  standpunt  al  te  strak  is  en  dat  hy  ’n 
fout  maak,  maar  Kreon  weier  om  kop  te  gee  en  vader  en 
seun  skei  in  toorn.  Eindelik  versk^m  die  siener  Teiresias 
op  die  toneel  en  verklaar  dat  die  gode  oor  Kreon  se  optrede 
vertoornd  is.  Kreon  bly  nog  by  sy  standpunt  maar  na 
Teiresias  se  vertrek  begin  hy  tog  twyfel,  en  die  koor  haal 
hom  oor  om  maar  die  lyk  te  gaan  begrawe  en  Antigone 
vry  te  laat.  Dit  is  egter  reeds  te  laat.  Antigone  het  haar- 
self  opgehang,  Haimon  deursteek  homself  toe  hy  dit  ontdek, 
en  nadat  sy  die  nuus  gehoor  het,  pleeg  ook  Kreon  se  vrou, 
Euridike,  selfmoord.  Aan  die  einde  moet  ’n  verslae  Kreon 
erken  dat  hy  verkeerd  was.  In  hierdie  drama  het  ons  dus 
die  konflik  tussen  die  eise  van  die  staat,  wat  wet  en  orde 
moet  handhaaf,  en  die  individu  wat  die  ewige  wette  stel 
bo  hierdie  eise. 

Wat  het  Anouilh  nou  van  hierdie  tema  gemaak?  Merk- 
waardig  genoeg  het  hy  die  motief  van  die  onbegraafde  lyk, 
wat  vir  die  modeme  smaak  vreemd,  ja  selfs  aanstootlik 
is,  net  so  behou.  Hy  het  hom  ook  in  ’n  groot  mate  gehou 

aan  die  wysc  waarop  Sophokles  sy  drama  opgebou  het,  en 
die  tonele  wat  hy  ingevoeg  het.  Maar  dit  is  binne  hierdie 
raamwerk  dat  hy  groot  veranderings  aangebring  het. 

In  die  eerste  deel  van  sy  drama  het  Anouilh  ook  ’n 
gesprek  tussen  Antigone  en  Ismene  oor  die  vraag  of  hulle 
die  lyk  sou  gaan  begrawe.  Daarby  het  hy  egter  nog  twee 
ander  tonele  gevoeg  — een  tusen  Antigone  en  haar  kamer- 
vrou,  en  een  tussen  Antigone  en  Haimon.  In  hierdie  tonele 
word  daar  meer  lig  op  Antigone  se  karakter  gewerp:  ons 
sien  haar  as  ’n  aanbidder  van  die  natuur  en  as  iemand  wat 
ten  spyte  van  haar  vasberadenheid,  tog  ook  soms  die 
behoefte  aan  beskerming  voel.  In  die  toneel  met  Haimon 
sien  ons  dat  sy  hom  hartstogtelik  liefhet,  en  hoe  swaar  sy 
dit  voel  dat  hulle  nooit  sal  kan  trou  nie.  Hier  sien  ons  dus 
hoe  Anouilh  wysigings  aanbring  in  die  beeld  wat  Sophokles 
van  Antigone  gee.  Sy  is  nie  die  strenge  ongenaakbare 
heldin  wat  net  deur  een  doel  besiel  word,  wat  hard  en 
onsimpatiek  teenoor  haar  suster  optree  nie;  sy  kry  meer 
menslike  trekke  en  daar  is  selfs  teenstrydighede  in  haar 
karakter.  Tog  sluit  hierdie  veranderings  by  Sophokles  se 
uitbeelding  aan,  want  ook  hy  toon  hoe  Antigone  vlak  voor 
haar  dood  weeklaag  dat  sy  die  lewe  moet  verlaat  en  nooit 
die  vreugde  van  die  huwelik  sal  smaak  nie. 

Maar  dit  is  in  die  toneel  tussen  Kreon  en  Antigone  dat 
Anouilh  die  grootste  veranderings  aangebring  het.  In 
Sophokles  is  die  debat  kort  en  kragtig.  Elkeen  stel  sy 
standpunt  en  hulle  sien  gou  in  dat  daar  geen  versoening 
moontlik  is  nie.  Daarom  beveel  Kreon  dat  Antigone 
weggelei  moet  word.  Hoe  anders  is  dit  nie  by  Anouilh  nie! 
Die  diskussie  tussen  Kreon  en  Antigone  duur  veel  langer 
en  vorm  die  kern  van  die  drama.  En  die  vorm  van  die 
diskussie  is  eienaardig.  Eintlik  is  dit  ’n  volgehoue  aanval 
van  Kreon  op  Antigone  se  standpunt,  ’n  desperate  poging 
om  haar  te  oorreed  om  nie  haar  daad  te  herhaal  nie.  Want 
Kreon  wil  Antigone  nie  doodmaak  nie.  Kreon  is  die  tipe 
van  die  moderne  staatsman  wat  vasgevang  is  in  die 
masjinerie  van  die  regering  wat  hy  ten  alle  koste  aan  die 
gang  moet  hou.  Hy  het  geen  ideale,  geen  illusies  meer 
nie;  hy  is  ’n  ontnugterde  realis.  Dit  is  dus  nie  uit  ’n  heilige 
oortuiging  dat  hy  die  begrafnis  van  die  lyk  verbied  nie; 
hy  wil  dit  eintlik  nie  doen  nie  (soos  hy  self  aan  Antigone 
erken)  maar  hy  doen  dit  om  die  volk  in  bedwang  te  hou 
en  hulle  te  wys  wie  baas  is.  Maar  Antigone  se  daad  plaas 
hom  nou  voor  ’n  moeilikheid.  Hy  wil  haar  nie  doodmaak 
nie,  maar  as  sy  in  haar  verset  volhard,  sal  hy  gedwing 

word  om  haar  teen  sy  sin  te  dood.  Dit  is  daarom  dat  hy 
so  volhardend  probeer  om  haar  te  oortuig  dat  sy  optrede 
die  enigste  moontlike  is.  Daar  moet  mense  wees  wat  die 
verantwoordelikheid  van  die  regering  op  hulle  neem  en  die 
gevolge  moet  dra,  al  moet  hulle  ook  dinge  teen  hulle  sin 
doen.  Daar  moet  mense  wees  wat  die  wêreld  aan  die 
gang  hou. 

Maar  as  Antigone  nie  oortuig  word  nie,  probeer  hy  vir 
haar  bewys  dat  die  ideaal  wat  sy  nastreef,  nutteloos  en 
sinloos  is.  Die  hele  seremonie  van  begrafnis,  waarvoor  sy 
so  baie  opgeoffer  het,  beteken  niks  nie.  Die  priesters 
rammel  dit  so  gou  moontlik  af  om  by  hulle  ete  te  kom.  En 
as  Antigone  dit  toegee  maar  nietemin  by  haar  standpunt 
bly,  wend  Kreon  ’n  laaste  poging  aan.  Hy  vertel  haar  die 
hele  onverkwiklike  agtergrond  van  die  twis  tussen  Oidipoes 
en  sy  seuns  — hoe  Poluneikes  met  sy  vader  getwis  het 
omdat  hy  hom  nie  meer  geld  wou  gee  nie,  en  by  een 
geleentheid  hom  selfs  geslaan  het;  hoe  hy  daarna  Thebe 
verlaat  het,  maar  sluipmoordenaars  teen  sy  vader  gestuur 
het,  en  hoe  selfs  die  deugsame  Eteokles  probeer  het  om 
sy  vader  uit  die  weg  te  ruim.  En  vir  so  ’n  voorbeeldige 
broer  wil  Antigone  nou  haar  lewe  opoffer!  Antigone  word 
deur  hierdie  skokkende  onthulling  byna  oorreed,  maar  as 
Kreon  haar  die  raad  gee  om  nederig  elke  stukkie  geluk  te 
aanvaar  wat  die  lewe  haar  gee,  rebelleer  sy  en  verkies 
die  dood  bo  so  ’n  lewe. 

Die  houding  van  Antigone  in  hierdie  diskussie  is  ook 
eienaardig.  In  Sophokles  beroep  Antigone  haar  met  volle 
sekerheid  op  die  ewige  wette  om  haar  verset  te  regverdig. 
Maar  in  Anouilh  is  dit  nie  heeltemal  duidelik  waarvoor  of 
vir  wie  sy  sterf  nie.  Op  een  stadium  as  Kreon  haar  vra  vir 
wie  sy  die  dood  getrotseer  het,  antwoord  sy:  „Vir  niemand. 
Vir  myself.”  Daarom  het  kritici  gesê  dat  Anouilh  Antigone 
verniet  laat  sterf  het  en  sy  drama  van  die  waardes  en 
geestelike  inhoud  van  die  oorspronklike  tragedie  van 
Sophokles  beroof  het.  Maar  m.i.  het  hierdie  kritici  een  van 
die  vernaamste  aspekte  van  die  drama  nie  raakgesien 
nie.  In  sy  tekening  van  Antigone  protesteer  die  dramaturg 
teen  die  rasionalisme,  die  “redelikheid”  van  ons  tyd.  Daar- 
deur  kan  ’n  mens  vir  enige  moontlike  saak,  hoe  sleg  dit 
ook  al  is,  ’n  redelike  argument  aanvoer,  en  kan  ’n  mens 
bewys  dat  selfs  die  edelste  saak  tog  eintlik  sinloos  is.  En 
dit  is  waarom  Antigone  nie  argument  met  argument 
beantwoord  nie  — in  sommige  gevalle  sou  dit  inderdaad 
moeilik  gewees  het.  Sy  herhaal  alleen  dat  sy  nie  wil 

“verstaan”  nie,  sy  wil  nie  gelyk  hê  nie.  Sy  het  ’n  instink- 
tiewe  aanvoeling  van  wat  haar  plig  is,  en  dit  is  vir  haar 
genoeg. 

Daar  is  nog  ’n  aspek  van  Antigone  se  karakter  waarop 
gewys  moet  word.  Dit  is  dat  die  heldin  weier  om  die  klein- 
like  geluk,  wat  al  is  wat  Kreon  van  die  lewe  verwag,  te 
aanvaar  — die  geluk  wat  die  mens,  nederig  en  dankbaar, 
in  klein  stukkies  moet  ontvang,  waaraan  hy  moet  knaag, 
en  waarvoor  hy  gedurig  ’n  kompromie  moet  aangaan, 
homself  verkoop  en  sy  ideale  verloën.  Dit  is  die  lewe  wat 
Kreon  voer,  en  wat  Antigone  nie  wil  aanvaar  nie.  Sy  wil 
absoluut  lewe.  So  sê  sy  bv. : “As  Haimon  nie  meer  bleek 
moet  word  wanneer  ek  bleek  word  nie,  as  hy  nie  meer  moet 
glo  dat  ek  dood  is  wanneer  ek  vyf  minute  laat  is  nie,  as  hy 
nie  meer  moet  voel  dat  hy  alleen  op  die  wêreld  is  en  my 
verfoei  wanneer  ek  lag  sonder  dat  hy  weet  waarom  nie  . . . 
dan  het  ek  Haimon  nie  meer  lief  nie!”  Liewers  as  om  so 
’n  lewe  te  aanvaar,  wil  sy  sterf.  Dit  is  ’n  tema  wat  ons 
gereeld  in  Anouilh  se  dramas  vind,  dat  sy  karakters  “geluk” 
verwerp  omdat  dit  nie  aan  hulle  ideale  beantwoord  nie. 
Ons  kry  dit  ook  in  sy  Médée.  Hier  het  ons  dus  ’n  voorbeeld 
van  hoe  die  dramaturg  sy  kenmerkende  benadering  ook 
in  ’n  verwerking  tot  uiting  laat  kom. 

As  ’n  mens  nou  Anouilh  se  drama  as  ’n  geheel  beskou, 
dink  ek  dat  die  gevolgtrekking  geregverdig  is  dat  ons  hier 
’n  besonder  geslaagde  herskepping  van  die  antieke  tragedie 
het  — m.i.  een  van  die  bestes  van  alle  tye.  Anouilh  het  die 
stempel  van  sy  tyd  en  sy  kunstenaarspersoonlikheid 
duidelik  op  die  drama  afgedruk,  en  tog  op  so  ’n  wyse  by 
Sophokles  se  drama  aansluiting  gevind  dat  ’n  mens  dit 
eintlik  voel  as  ’n  voortsetting  van  Sophokles  se  werk. 

Die  tweede  drama  wat  ek  hier  wil  behandel,  is  dan  die 
Médée  van  Anouilh,  gebaseer  op  Euripides  se  Medeia.  Laat 
ek  weer  eens  ’n  kort  opsomming  van  Euripides  se  tragedie 
gee.  Die  held,  Jason,  is  deur  sy  oom  Pelias,  wat  die  troon 
van  sy  vader  afgeneem  het,  na  die  verre  land  Kolchis 
gestuur  om  die  Goue  Vlies  te  gaan  haal.  Die  koning  van 
Kolchis  het  allerlei  onmoontlike  take  op  hom  gelê,  maar 
Medeia,  die  dogter  van  die  koning,  het  op  hom  verlief 
geraak  en  deur  haar  towerkuns  hom  gehelp.  Eindelik  toe 
Jason  die  Vlies  gekry  het,  het  Medeia  saam  met  hom 
gevlug,  en  selfs  haar  broertjie  gedood  om  die  agtervolgers 
te  vertraag.  Toe  hulle  in  Griekeland  gekom  het,  het  sy 
ook  die  dood  van  Pelias  veroorsaak.  Daarop  is  sy  en  Jason 
egter  verban  en  moes  na  Korinthe  vlug.  Nou  het  Jason 

besluit  om  Medeia  te  verlaat  en  met  die  dogter  van  die 
koning  van  Korinthe  te  trou.  Dit  is  op  hierdie  punt  dat 
Euripides  se  drama  begin.  Ons  sien  Medeia  in  haar  groot 
droefheid,  en  haar  dienaars  maak  sombere  bespiegelings 
oor  die  vreeslike  dade  waártoe  sy  in  haar  huidige  gemoeds- 
toestand  in  staat  sou  kon  wees.  Dan  verskyn  Kreon,  die 
koning  van  Korinthe,  en  beveel  Medeia  om  onmiddellik 
die  land  te  verlaat.  Medeia  kan  hom  nie  oorhaal  om  die 
vonnis  te  herroep  nie,  maar  verkry  een  dag  se  uitstel.  Sy 
besluit  nou  om  wraak  te  neem,  maar  weet  nog  nie  presies 
hoe  nie.  Dan  volg  daar  ’n  heftige  twisgesprek  tussen  Jason 
en  Medeia.  As  Medeia  daarna  verneem  dat  sy  ’n  toevlugs- 
oord  in  Athene  sal  kan  kry,  vorm  sy  haar  wraakplan.  Sy 
wil  naamlik  ’n  betowerde  kleed,  wat  haar  sal  vernietig, 
as  ’n  geskenk  aan  Jason  se  bruid  stuur.  En  om  Jason  te 
straf,  wil  sy  daarna  haar  eie  kinders  doodmaak.  Sy  laat 
Jason  roep,  gee  voor  om  met  hom  versoen  te  wees,  en 
stuur  haar  kinders  met  die  kleed  saam  met  hom.  Maar 
nou  ontstaan  daar  ’n  vreeslike  tweestryd  in  haar  binneste 
tussen  haar  wraakgierigheid  en  haar  moederliefde.  Haar 
wraaklus  seëvier  egter  en  nadat  sy  die  berig  van  die  dood 
van  Kreon  en  sy  dogter  gekry  het,  voer  sy  haar  besluit  uit. 
As  Jason  verskyn,  is  alles  verby  en  Medeia  ontvlug  in  die 
rytuig  van  die  Son,  haar  grootvader.  Die  hooftema  van 
Euripides  se  tragedie  is  dus  die  wraak  wat  ’n  jaloerse 
vrou  kan  neem,  en  die  tweestryd  in  haar  binneste. 

Wat  het  Anouilh  nou  van  hierdie  gegewe  gemaak?  Hoe- 
wel  hy  baie  van  Euripides  se  tonele  in  hulle  uiterlike  vorm 
behou  het,  het  hy  hierdie  keer  tog  meer  ingrypende  veran- 
derings  aangebring.  En  dit  geld  veral  die  grond-tema  van 
die  drama.  Die  wraakmotief  het  Anouilh  blykbaar  nie 
soveel  aangetrek  nie  en  in  sy  tragedie  laat  hy  die  volle 
klem  val  op  die  verwydering  tussen  Jason  en  Medeia  en  die 
oorsake  daarvan.  Hy  sien  in  Jason  en  Medeia  twee  persone 
wat  nie  bymekaar  kan  bly  nie  en  tog  ook  nie  sonder  mekaar 
kan  klaarkom  nie.  En  as  Jason  dan  die  band  probeer 
verbreek,  het  dit  noodlottige  gevolge.  Die  kindermoord 
wat  by  Euripides  die  klimaks  vorm,  kom  ook  by  Anouilh 
voor,  maar  hy  handel  dit  taamlik  gou  af;  daar  is  geen 
verskeurende  tweestryd  by  Medeia  nie.  Nee,  die  ware 
katastrofe  by  Anouilh  kom  wanneer  Jason  en  Medeia  nie 
daarin  kan  slaag  om  aansluiting  by  mekaar  te  vind  nie. 
Tot  op  daardie  stadium  is  dit  nog  onseker  wat  Medeia  sal 
doen,  maar  daarna  word  sy  byna  teen  haar  sin  op  die  pad 
van  wraak  voortgedryf. 

In  die  eerste  toneel  kry  ons  alleen  Medeia  en  haar 
kamervrou.  Medeia  het  nog  nie  die  nuus  van  Jason  se 
voorgenome  huwelik  gehoor  nie,  maar  word  deur  ’n  groot 
onrus  gekwel.  Dan  bring  ’n  boodskapper  die  nuus.  Medeia 
voel  dit  byna  as  ’n  soort  bevryding;  nou  kan  sy  haar 
ongehinderd  aan  haar  haat  oorgee,  en  sy  voel  skaam  oor 
die  lang  tyd  wat  sy  soos  ’n  hond  agter  hom  aan  geloop 
het.  Nou  verskyn  Kreon  om  haar  te  beveel  om  onmiddellik 
die  land  te  verlaat.  Anders  as  in  Euripides,  maar  kenmer- 
kend  van  Anouilh  se  heldinne,  probeer  Medeia  hom  oorhaal 
om  soos  ’n  koning  op  te  tree  en  haar  te  laat  teregstel; 
anders  sal  hy  nooit  van  haar  ontslae  wees  nie.  As  sy  nie 
daarin  slaag  nie,  smeek  sy  hom  om  nog  net  die  een  nag  te 
kan  bly.  In  dié  nag  wil  sy  haar  wraakplan  uitvoer. 

Maar  nou  verskyn  Jason  op  die  toneel  en  daar  volg  ’n 
lang  gesprek  tussen  hom  en  Medeia  wat,  net  soos  die 
diskussie  tussen  Kreon  en  Antigone,  die  eintlike  kern  van 
die  drama  vorm.  Dit  is  weer  eens  ’n  merkwaardige  gesprek 
met  gevoelens  wat  geweldig  baie  wissel.  Medeia  probeer 
eers  vir  Jason  oortuig  dat  hy  haar  nooit  sal  kan  vergeet 
nie,  dat  selfs  by  ’n  ander  vrou  hy  altyd  aan  haar  sal  dink. 
Daarom,  as  hy  van  haar  ontslae  wil  raak,  moet  hy  haar 
liewer  laat  doodmaak.  Maar  Jason  wil  net  vergetelheid  en 
rus  hê.  Dan  gaan  Jason  tot  die  aanval  oor  en  vra  Medeia 
of  die  wêreld  vir  haar  dan  ook  altyd  net  Jason  was.  Medeia 
moet  dit  erken  en  byvoeg  dat  sy  al  geprobeer  het  om  Jason 
by  ander  mans  te  vergeet  maar  dit  net  nie  kon  regkry  nie. 
Deur  hierdie  erkenning  wat  aan  Medeia  ontpers  word,  word 
Jason  tot  medelye  beweeg.  Maar  dit  is  die  een  ding  wat 
Medeia  nie  kan  verdra  nie:  sy  waarsku  hom  dat  sy  nog 
gevaarlik  is.  Nou  egter  word  Jason  beweeg  om  sy  hart 
heeltemal  uit  te  stort.  Hy  vertel  in  aangrypende  woorde 
van  hulle  liefde  in  die  begin,  hoe  hy  na  ’n  tyd  hom  opeens 
vir  Medeia  verantwoordelik  begin  voel  het.  Maar  daarna  het 
verskille  begin  opduik.  Die  kern  van  die  moeilikheid  was 
dat  hy  nie  meer  kon  saamstem  met  Medeia  se  lew’ens- 
beskouing  dat  ’n  mens  altyd  moet  gryp  en  veg  en  dat  alles 
toelaatbaar  is  nie.  Hy  wou  nou  die  lewe  aanvaar,  al  is  dit 
met  sy  kleinlikhede,  hy  wil  nie  oral  chaos  sien  nie,  hy  wil 
’n  klein  plekkie  van  rus  skep  te  midde  van  w’anorde  en 
nag;  hy  wil  met  sy  eie  hande  ’n  muur  opbou  tussen  die 
onsinnige  niks  en  homself.  En  dit  is  daar  wat  Medeia 
hom  nie  wou,  of  nie  kon  volg  nie.  Daarom  moes  hy  haar 
verlaat. 

’n  Oomblik,  een  ademlose  oomblik,  lyk  dit  nog  of  daar 

’n  versoening  tot  stand  kan  kom.  Huiwerend  vra  Medeia  of 
Jason  haar  sou  glo  as  sy  sou  sê  dat  sy  nou  wou  probeer 
om  saam  met  hom  te  lewe.  Maar  Jason  sê  beslis:  “Nee” 
— en  daarmee  is  alles  afgelope.  Medeia  is  nou  besete  deur 
’n  elementêre,  dierlike  wraakgevoel  en  nadat  sy  Jason  se 
nuwe  bruid  en  haar  vader  omgebring  het,  sterf  sy  saam 
met  haar  kinders  in  die  vlamme  van  die  karavaan  wat 
hulle  woning  was. 

Dit  is  merkwaardig  om  te  sien  (’n  mens  besef  dit  eintlik 
met  ’n  skok)  dat  Medeia  se  houding  teenoor  die  lewe  baie 
dieselfde  is  as  dié  van  Antigone.  Sy  weier  ook  om  die  lewe 
in  sy  kleinlikheid  te  aanvaar.  Maar  wat  is  die  verskil 
tussen  die  twee  heldinne  nie  groot  nie!  Terwyl  Antigone 
’n  tere,  idealisties-gestemde  prinses  is,  is  Medeia  realisties, 
hard  en  roekeloos.  Maar  dit  is  in  wese  ook  die  verskil 
tussen  die  oorspronklike  Antigone  en  Medeia.  Dit  wys  net 
hoe  Anouilh  sy  besondere  benadering  kon  aanpas  by 
verskillende  karakters. 

Ons  het  nou  die  twee  belangrikste  faktore  by  die  verwer- 
king  van  antieke  dramas  bespreek  — twee  punte  wat  eintlik 
nie  geskei  kan  word  nie  — nl.  dat  die  dramaturg  die  drama 
moet  herskryf  in  die  geestelike  sfeer  van  sy  eie  tyd,  en  ook 
sy  eie  persoonlike  siening  daarin  tot  uiting  moet  laat  kom. 
Maar  daar  is  nog  een  ander  aspek  wat  ’n  mens  in  die 
moderne  verwerkings  besonder  opval.  Dit  is  die  uiters 
subtiele  psigologiese  ontleding  van  die  karakters  wat  ’n 
mens  daar  aantref,  veral  as  jy  dit  op  hierdie  punt  met  die 
antieke  tragedie  vergelyk.  Die  modeme  dramaturg  hou 
daarvan  om  soveel  moontlik  fasette  van  ’n  karakter  aan 
die  dag  te  bring,  en  veral  die  innerlike  teenstrydighede 
te  beklemtoon;  hy  kan  die  mees  verrassende  interpretasies 
gee  van  ’n  persoon  se  motiewe  vir  ’n  bepaalde  daad.  Dink 
maar  aan  die  diskussies  tussen  Antigone  en  Kreon,  en 
tussen  Jason  en  Medeia.  Ek  moet  eerlik  sê  dat  ek  hierdie 
aspek  van  die  moderae  dramas  besonder  geniet,  en  sal  selfs 
erken  dat  die  Griekse  tragedie  soms  vir  my  in  vergelyking 
daarmee  baie  elementêr  in  sy  psigologie  voorkom.  Maar 
lê  die  groot  krag  van  die  Griekse  tragedie  nie  juis  in  sy 
vermoë  om  die  elementêre,  en  ook  net  dit,  bloot  te  lê  en 
te  beklemtoon  nie?  En  is  dit  nie  een  van  die  redes  vir  die 
blywende  invloed  van  temas  uit  die  antieke  tragedie  dat 
dit  net  die  absoluut  essensiële  gee,  en  dat  daarom  elkeen 
in  sy  eie  rigting  daarop  kan  voortbou  nie?  Daarom  ook 
bly  die  studie  van  die  Griekse  tragedie  nog  steeds  die 
moeite  werd. 

ANDRIES  ALBERTS: 


Die  Boereplaas 


O Boercplaas,  Geboorlegrond,  vir  jou 
hel  ons  geleef,  geoffer  ivat  ons  kon; 
ons  liuis  en  haard,  ons  hoop  op  jou  gebou, 
luanl  heilig  was  vir  ons,  O Lewensbron, 
jou  sand,  jou  klei,  jou  stof : beminde  aarde. 
Naas  God  was  ons  geloof  in  grond  geplant; 
daaraan,  as  eerste  en  allerhoogste  waarde, 
ons  liefde  onvoorwaardelik  verpand. 

Met  sweet  en  trane  en  vaak  met  bloed  benat, 
was  jy  die  doel  van  toegewyde  lewe, 
veel  meer  as  geld,  beroep  of  ander  skat 
waaraan  opreg  die  siel  gedienstig  klewe. 
Beloon  jy  dan  ons  trou  met  ongekende 
rampspoed,  smarte,  armoed  en  ellende? 

Die  hardste  elemente 
was  vir  ons  vaderland 
sy  hegte  fondamente, 
in  vastigheid  geplant. 

Geen  tydelike  tent 
het  ons  dit  toevertrou, 
maar  groot  en  permanenl 
die  Boerehuis  gebou. 
Gntnugter  uit  ons  drome, 
vervlieg  die  vaste  grond: 
op  werklikheid  se  strome 
dryf  dit  soos  borrels  rond. 

En  in  die  losse  vloed 
meng  armoed  met  ons  bloed. 

’n  Jonkvrou  hel  onskuldig 
met  skoonheid,  vlyt  en  deugde, 
beloftes  menigvuldig, 

’n  hart  laat  spring  van  vreugde. 

Haar  minnaar  het  gedink 
aan  ridderdade  edel: 

’n  man  self  mooi  en  flink 
sou  om  haar  liefde  bedel. 

Maar  vir  sy  offerande 
en  toegewyde  sweet 
ontvang  hy  uit  haar  hande 
’n  lot  onmenslik  wreed. 

Aan  lyf  en  siel  verwond, 
gaan  vrek  hy  soos  ’n  hond. 

4 

Met  wange  rond  van  rosekleur 
en  oë  groot  van  pure  glans, 
as  Boerebruid  net  op  haar  fleur, 
het  sy  die  drumpel  oorgedans. 

Haar  hande  sou  die  Boerehuis 
versorg,  versier,  kunssinnig  streel. 

Haar  siel  sou  ewig  daarin  tuis, 
bewoon  sy  eie  droomkasteel. 

As  moeder,  vrou  en  Boeredame 
sou  sy  hier  werk,  bemin  en  ly; 
verdien  sovele  erename 
uit  dankbaarheid  aan  haar  gewy. 

Tog  moes  sy  siek  en  sat  van  swerwe, 
maar  in  ’n  agterbuurt  gaan  sterwe. 

5 

O Middelpunt  van  ons  Belange 
waarom  ons  sielsbeegertes  draai, 
gedurigdeur  ons  drifte  en  drange 
heen  en  weer  en  weerom  swaai, 
onlesbaar  was  ons  dors  na  grond 
en  so  intens  die  droomgedagte: 
dit  skep  ’n  voorsmaak  in  die  mond 
van  ongebore  nageslagte. 

Al  bly  geloof  in  grond  se  waarde 
die  trouste  anker  van  die  gees, 
al  sou  die  godsdiens  van  die  aarde 
van  lewensvreug  die  bronaar  wees, 
ontnugteringe  wreed  en  fel 
omskep  die  hemel  in  ’n  hel. 

A.  ALBERTS: 


Die  Sterwencle  Boer 

Die  Dietse  stam  het  oorspronklik  diep  in  die  vasteland  van 
Europa  die  landbou  en  die  veeteelt  beoefen,  maar  as  han- 
délaars  en  seevaarders  het  hulle  die  Kaap  aangelê.  Hier 
ontstaan  die  Boerenasie  wat  die  handel  en  die  nywerheid 
vaarwel  sê,  en  weer  ’n  vastelandse  volk  word. 

Die  nuwe  nasie  het  die  vasteland  van  Afrika  ingetrek, 
dit  beskaaf,  en  die  Boererepublieke  gestig.  Die  intrek  was 
’n  wegtrek,  nie  net  in  geografiese  sin  nie,  maar  ook  in 
ideologiese  sin;  want  saam  met  die  nasie  ontwikkel  sy 
lewensbeskouing  weg  van  die  Nederlandse  af  weg.  Ook 
sy  taal. 

Terwyl  die  HoIIandse  sakeman  se  motiewe  om  die  spil 
van  ondernemerswins  en  berekende  risiko  draai,  word  die 
boerdery  vir  die  Boer  die  Heelal  waarin  hy  leef,  en  waarvan 
hy  deels  skepper  en  deels  skepsel  is.  Sy  houding  teenoor 
grond  word  soos  dié  van  die  mistikus  teenoor  God.  Hy  is 
soos  gras  wat  in  die  veld  groei,  en  afgewei  word,  en  in 
die  winter  afgebrand  word.  As  vir  hom  gevra  word:  waarom 
boer  jy?  sou  hy  antwoord,  waarom  leef  jy? 

Weldra  word  die  bestaanstryd  van  die  Boerenasie  so 
hewig  dat  dit  keer  op  keer  met  ondergang  bedreig  word. 
Dit  het  elke  uitdelgingspoging  egter  oorleef.  En  die  woord 
Boer  is  in  vreemde  tale  opgeneem  om  ’n  volk  aan  te  dui 
wat  onmenslike  smarte  en  verliese  te  bowe  kom,  en 
bomenslik  vir  sy  onwrikbare  geloof  in  God  en  in  sy  van 
God  afgeleide  bestaansreg  kan  opoffer. 

Vandag  is  die  bedreiging  egter  so  dodelik  dat  die  weer- 
stand  móét  swig,  net  soos  ’n  droë  hout  móét  brand  as  dit 
in  ’n  groot  vuur  gesteek  word.  Die  boer  van  die  Boerenasie 
is  sterwende.  Sy  dood  kom  so  ongemerk  dat  niemand  dit 
besef  nie.  Daar  bulder  geen  kanonne  nie,  daar  vloei  geen 
bloed  nie,  geen  vlag  word  gestryk  nie.  Eers  ná  sy  vreed- 
same  dood  blyk  dit  dat  die  boer  uitgeboer  is,  dat  sy  lewens- 
arbeid  vrugteloos,  sy  loopbaan  ’n  mislukking  was.  Op  die 
vader  volg  die  seun,  geslag  op  geslag,  om  die  bittereinde 
uit  te  stel.  ’n  Seun  was  steeds  beskikbaar  om  die  armsalige 
boedel  van  sy  voorvaders  oudergewoonte  oor  te  neem  en 
sy  lewe  lank  daaronder  te  wurg,  totdat  ook  sý  loopbaan 
winsloos  eindig. 

Uiteindelik  is  dit  nou  duidelik  dat  omstandighede  — nie 
net  pryse  nie,  maar  baie  ander  faktore  ook  — die  Boere- 

lewenswyse  absoluut  onmoontlik  gemaak  het;  dat  die 
Boerenasie  met  sy  hele  Boerekultuur  afhanklik  was  van  ’n 
heelal  wat  opgehou  het  om  te  bestaan. 

Die  Boerenasie  is  dan  ook  geleidelik  alreeds  deur  die 
Afrikanernasie  vervang.  En  dit  sal  miskien  bietjie  later 
deur  ’n  nuwe  Suid-Afrikaanse  nasie,  waarin  die  twee  ou 
vyande  Boer  en  Brit  verenig  is,  vervang  word.  Daarvoor 
moet  ’n  derde  nasie  in  vier  eeue  egter  eers  weer  gebore 
word. 

Die  ou  Boerenasie  was  altyd  aan  ontbering  gewoond, 
maar  die  wêreld  was  so  saamgestel  dat  dit  darem  kon 
bestaan.  Daar  was  geen  geld  op  die  spel  nie,  geen  uitgawes 
en  geen  inkomstes  nie.  Die  enigste  produksiemiddels  was 
die  ossewa,  die  ploeg  en  die  roer.  Die  ossewa  kon  die  boer 
self  maak.  Die  geweer  en  ammunisie  moes  ingevoer  word, 
maar  dié  het  homself  maklik  uit  die  jag  en  met  sy  waarde 
as  wapen  betaal.  Die  wêreld  het  oop  gelê  en  die  grond 
was  nog  nie  uitgeput  nie.  Onder  sulke  omstandighede  kon 
die  Boer  ’n  boer  bly,  en  sou  hy  enige  oorlog,  plaag  of 
ontbering  oorleef. 

’n  Nuwe  ekonomiese  eeu  het  egter  aangebreek,  en  die 
grondslag  van  die  oue  waarop  die  nasie  gebou  was  het 
verkrummel.  Dit  het  gepaard  gegaan  met  omwentelinge 
van  nie-ekonomiese  aard,  soos  die  herskommeling  van  die 
magsewewig  in  Europa,  die  ontstaan  van  Bantoestate  in 
Afrika,  en  die  industrialisasie  van  Suid-Afrika.  Die  nuwe 
patroon  herinner  aan  die  kontinentale  omwentelinge  wat 
die  aardbol  in  sy  evolusie-geskiedenis  ondergaan  het.  Dier- 
soorte  het  soms  die  toneel  oorheers  en  dan  totaal  uitgesterf ; 
want  die  wêreldklimaat  waarby  hulle  aangepas  was,  het 
verdwyn.  Die  voorkoms  van  steenkool  naby  die  suidpool 
dui  daarop  dat  daar  vroeër  oerwoude  gefloreer  het  waar 
vandag  geen  gewone  plant  meer  kan  leef  nie. 

Die  ekonomiese  faktor  was  en  bly  egter  die  vemaamste 
oorsaak  van  die  volksramp.  Duur  produksiemiddele  soos 
trekkers,  hamermeulens,  vragmotors  en  kunsmis  moet  nou 
vir  geld  gekoop  word.  Daarby  kom  die  naturellearbeid  wat 
oënskynlik  goedkoop  maar  in  werklikheid  die  duurste  ter 
wêreld  is.  Dit  maak  boerdery  ’n  ingewikkelde  raaisel  van 
groot  uitgawes  en  klein  inkomstes,  van  geweldige  risiko’s 
sonder  die  hoop  op  ’n  eweredige  fortuin. 

Die  natuur  is  ook  meer  ongunstig  as  in  ander  lande  met 
wie  gekompeteer  moet  word.  Vier  misoeste  agtermekaar: 
een  deur  droogte,  een  deur  insekte,  een  deur  te  veel  reën  en 
een  deur  te  kort  aan  geld  om  mee  te  saai  is  niks  snaaks  nie. 

A1  die  jare  moet  die  boer  op  sy  kapitaal,  sy  hoop  en  sy 
gesin  se  uithouvermoë  teer.  Die  boer  se  moed  is  dan  ook 
spreekwoordelik;  hy  glo  elke  jaar  opnuut  dat  hy  volgende 
jaar  sal  slaag,  maar  volgende  jaar  word  hy  miskien  deur 
al  tien  die  plae  van  Egipte  gelyk  geteister.  Hy  boer  teen 
’n  verlies  en  kan  dit  nie  vir  ewig  volhou  nie.  Alles  waarvoor 
hy  en  sy  voorgeslagte  gewerk  het  raak  mettertyd  verlore. 
Die  nasie  het  dan  ook  klein  gebly;  want  sy  burgers  se 
arbeid  was  vrugteloos. 

A1  beloning  wat  die  boer  gekry  het  was  die  erenaam  dat 
hy  die  ruggraat  van  die  land  sou  wees  en  ’n  edele  nasiediens 
verrig  deur  die  vaderland  van  goedkoop  voedsel  te  voorsien. 
In  die  stede  het  handelaars,  nyweraars,  amptenare,  beroeps- 
lui  en  parlementariërs  gefloreer,  terwyl  hulle  werknemers 
en  bediendes  die  goedkoop  voedsel  verbruik  wat  met  die 
bloed  van  die  Boerenasie  geproduseer  word.  Dit  moet  egter 
sterk  benadruk  word  dat  die  Boer  nie  die  slagoffer  van  die 
stedeling  of  die  Engelsman  was  nie,  maar  van  sy  eie  nood- 
lot.  Die  vrugteloosheid  lê  in  die  wese  van  sy  lewenswyse 
ingeskape. 

Ten  einde  raad  het  die  nasie  na  die  stede  verhuis,  waar 
die  oorspronklike  volkskarakter  nie  kon  aanpas  nie,  en 
maatskaplike  probleme  in  die  agterbuurte  geskep  is.  Terwyl 
die  nasie  gedwing  word  om  na  die  stede  te  stroom  en  sy 
Boerekarakter  af  te  sterf,  het  die  oppervlakkige  propagan- 
dakreet  “Terug  na  die  platteland!”  mode  geword.  Die 
noodlot  het  egter  nie  daarna  geluister  nie.  Dit  het  die 
platteland  sadisties  bly  martel. 

Somtyds  het  vertakkinge  van  die  boerdery  winste 
afgewerp.  Enkele  boere  het  selfs  ryk  geword.  Die  wynbou, 
volstruisvere,  wol,  sitrusvrugte,  tabak,  karakoelpelse, 
aartappels,  kafferkoring,  melk  en  vleis  het  elkeen  op  sy 
beurt  die  hoop  op  redding  laat  herleef.  Voordat  die  Boer 
kan  uitboer,  moet  hy  immers  eers  opboer.  Anders  sou  daar 
geen  ontnugtering  wees  nie.  Die  meeste  slagoffers  sou  dan 
uit  die  staanspoor  ’n  ander  koers  ingeslaan  en  teleurstelling 
vermy  het.  Die  kem  van  die  nasionale  treurspel  lê  in  sy 
illusie.  Die  lewenswyse  wat  vir  die  volk  heilig  was,  was  ’n 
heilige  bedrog. 

Boerdery  wat  deur  stryd  om  geld  geteister  word,  is  geen 
boerdery  in  die  ou  sin  meer  nie;  nie  meer  ’n  vorm  van  lewe 
nie,  maar  van  besigheid,  en  meesal  slegte  besigheid.  Daar 
is  geen  plek  in  so  ’n  stelsel  vir  sentiment,  ideaal,  droom  of 
liefde  nie.  Baie  boere  verkeer  sedert  lang  in  ’n  posisie 
wat  met  dié  van  skipbreukelinge  vergelyk  kan  word.  Hulle 

hele  bewussyn  bestaan  uit  kommer  en  sorge,  kwelling  en 
teleurstelling.  Om  die  nasionale  ellende  te  kan  begryp,  moet 
’n  mens  jou  indink  in  die  liggaamlike  en  geestelike  toestand 
van  ’n  groep  skipbreukelinge  waarvan  sommiges,  hoewel 
nie  almal  nie,  besig  is  om  te  verdrink;  en  waarvan  die 
oorlewendes  deur  ’n  boot  gered  word  wat  op  sý  beurt  óók 
weer  sink. 

Die  Boer  se  hele  lewe:  sy  aard,  gewoontes,  metodes,  sy 
lewensbeskouing,  sy  geloof  in  grond,  sy  vertroue  op  God, 
sy  liefde  en  sy  denke,  sy  kuns  en  sy  kennis  was  tot  so  ’n 
mate  met  sy  lewenswyse  vereenselwig  dat  dit  hom  deur 
’n  unieke  volkskarakter  onderskei  het.  Skeppinge  van  hier- 
die  volkskarakter  was  onder  meer  die  Boereplaas,  die 
Boeretaal,  die  Boerehuis,  die  Boerekommando,  die  Boere- 
tradisie  en  die  vermaarde  Boeregasvryheid.  Dink  nou  wat 
van  gasvryheid  moet  word  waar  elke  oomblik  in  terme  van 
stygende  produksiekoste  en  dalende  produktepryse  gedink 
moet  word. 

Die  geldekonomie  het  ’n  materialistiese  dwanggees  op- 
geroep  waar  voorheen  ’n  idealistiese  vryheidsgees  geheers 
het.  Dit  vereis  ’n  nugtere  sakevernuf  waar  voorheen 
arbeidsliefde  genoeg  was.  Dit  vereis  grootskaalse  onder- 
nemings  soos  óf  die  kollektiewe  plase  van  Rusland  óf  die 
kapitalistiese  grondbaronnieë  wat  reeds  hier  posvat  en  wat 
in  Rusland  en  in  Pole  maar  net  ’n  natuurlike  voorloper  van 
die  kollektiewe  plaas  was.  Aan  die  Russiese  model  durf 
ons,  weens  die  kleurvraagstuk,  nie  waag  om  te  dink  nie; 
maar  die  Bantoe  is  alreeds  in  die  landbou-ekonomie  geïnte- 
greer,  en  vir  hóm  sou  dit  die  ideale  oplossing  wees.  Hieruit 
blyk  hoe  gevaarlik  die  posisie  vir  die  westerse  beskawing 
geword  het.  Dit  hou  ’n  bedreiging  óók  vir  die  stedeling  en 
dus  óók  vir  die  nuwe  Afrikanernasie  in,  want  as  die 
platteland  verlore  is,  kan  die  blanke  in  die  stad  ook  nie 
meer  bestaan  nie. 

Wanneer  die  stedeling  met  naweek  na  ’n  piekniekoord 
gaan,  moet  die  boer  sy  vee  water  gee  omdat  sy  gehuurde 
veewagters  dan  bierdrink.  Oor  elke  dingetjie  wat  hy  nie 
self  doen  nie,  moet  hy  toesig  hou  want  hy  werk  met 
ongeskooldes.  Van  geen  ander  mens  word  soveel  tyd, 
toewyding,  opoffering,  ontbering,  inspanning,  kennis  en 
geduld  verwag  nie.  Sy  alledaagse  lewe  oortref  die  swaarste 
beproewinge  van  Job.  As  hy  nog  ’n  winsie  maak,  gaan  dit 
dadelik  in  die  plaas  terug.  En  dan,  nadat  hy  ’n  leeftyd  lank, 
sestien  uur  per  dag,  Sondag  inkluis,  gewerk  het  en  homself 
geen  weelde  of  plesier  veroorloof  het  nie,  moet  hy  sy  plaas 

aan  skuldeisers  oorhandig  en  op  sy  oudag,  gebroke  en 
bekwaald,  in  ’n  vreemde  stad  gaan  werk  soek. 

Daarom  ontvolk  die  platteland.  Oral  lê  plase  waar  geen 
blanke  meer  woon  nie.  Die  groot  ysterklipmuurwoonhuis  en 
die  klipkraal  is  tekens  dat  daar  eens  ’n  Boerefamilie  gewerk, 
gely  en  misluk  het;  tekens  ook  dat  hulle  týdelik  voorspoedig 
en  gelukkig  moes  gewees  het.  Nou  is  daar  net  Bantoes  wat 
werk,  leeglê,  skree  en  lag;  en  met  perde  en  honde  agter 
hase  en  tarentale  jaag.  Talle  Bantoekinders  speel  daar 
rond,  terwyl  hulle  moeders  koskook  en  bierbrou.  Hierdie 
bewoners  besit  nie  die  grond  nie,  maar  beset  dit  wel.  Hulle 
mielies  staan  daar  in  krom  rye  tussen  kakiebos,  kosmos 
en  kankerroos.  lets  sal  hulle  egter  wen.  Hulle  het  die  grond 
nie  gekoop  nie,  en  hoef  dus  nie  veel  per  morg  te  wen  nie; 
want  hulle  hoef  geen  rente  te  dek  of  verbande  te  betaal 
nie.  Hulle  ploeg  met  osse  en  het  geen  kostes  aan  brandstof 
en  trekkers  nie.  Hulle  lewenstandaard  is  laag  maar  doel- 
treffend.  Hulle  het  hoop:  die  hoop  om  die  grond  te  beset 
totdat  hulle  dit  besit. 

Wie  die  eienaar  is  kan  ’n  mens  probeer  raai:  Dit  mag 
aan  erfgename  behoort  wat  clie  plaas  verlaat  het  voordat 
hulle  ouers  oorlede  is,  en  by  die  dood  van  die  ouers  reeds 
in  die  nywerhede  gevestig  was.  Dit  mag  aan  ’n  spekulant 
of  aan  ’n  weduwee  behoort.  Dit  mag  aan  ’n  boer  behoort 
wat  gaan  werk  het,  en  wie  se  vrou  ook  werk,  om  die  skulde- 
las  wat  op  die  plaas  rus,  af  te  betaal;  want  hulle  wil  nie 
graag  die  grond  waarin  hulle  en  hulle  voorgeslagte  al  hulle 
arbeid  verloor  het,  verloor  nie.  HuIIe  probeer  dit  red.  Dit 
mag  aan  ’n  anjptenaar  behoort  wat  dit  met  sy  spaargeld 
gekoop  het  in  die  waan  om,  wanneer  hy  aftree,  daarop  te 
gaan  boer.  Hy  sal  die  uitgawes  dan  met  sy  pensioengeld 
kan  bestry.  Dit  mag  aan  ’n  persoon  behoort  wat  ’n  inkomste 
elders  het,  en  die  plaas  sommer  aanhou. 

Die  teenoorgestelde  sien  ’n  mens  ook  wel:  ’n  plaas  met 
’n  nuwe  siersteenwoonhuis.  Jy  hoor  ook  van  boere  met  ’n 
bruto  inkomste  van  duisend  pond  per  maand.  Jy  hoor  van 
landbouskole,  waar  duisende  geesdriftige  seuns  as  boere 
opgelei  word.  Verder  hoor  jy  gedurig  hoe  die  twee  minis- 
terieë  van  landbou  en  landbou-ekonomie  maatreëls  tref  om 
bewaringsboerdery  te  bevorder,  en  om  boere  wat  deur  luise 
geteister  word  te  help.  In  landboutydskrifte  sien  ons  duur 
tentoonstellingdiere,  en  lees  ons  van  groot  suksesse  met 
nuwe  metodes.  Dit  alles  weerspieël  rykdom  en  vooruitgang. 
Daar  is  boere  wat  vir  hulle  naturellewerknemers  groot 
behuisingskemas  oprig.  Daar  is  miljoenêrs  wat  boer! 

Dis  egter  juis  hierdie  kant  van  die  saak  wat  mense  se 
logika  in  die  war  stuur.  A1  sou  aangeneem  word  dat  dit 
met  sestig  persent  van  die  boere  so  uitmuntend  goed  gaan, 
wis  dit  die  feit  nog  nie  uit  dat  die  Boerenasie  aan  ’t  kwyn 
is  nie.  Dit  het  immers  in  die  verlede  net  so  uitstekend  goed 
gegaan;  maar  nogtans  desnieteenstaande  was  die  arm- 
blankevraagstuk  daar  en  het  die  volk  na  die  stede  verhuis. 
Die  groot  euwel  wat  dit  nie  verhinder  nie,  is  die  integrasie 
op  groot  skaal  van  die  Bantoe  in  die  landbouekonomie. 
Afgesien  van  die  mooi  skyn  is  die  enkele  ryk  boer  wat  vir 
sy  naturelle  modeldorpies  laat  bou,  in  roue  werklikheid 
’n  slegte  teken:  die  voorspel  van  ’n  nasionale  ramp.  Want 
dit  beteken  dat  die  Bantoe  permanent  daar  gevestig  word 
om  die  Boer  te  vervang  of  met  getalle  te  oorheers.  Tien 
Bantoekinders  vir  een  blanke  kind  is  op  baie  plase  normaal. 

Gepraat  van  duisende  studente  wat  in  landbouskole 
opgelei  word,  mag  ’n  mens  miskien  vra  waar  hulle  vrouens 
gaan  kry.  Daar  is  nie  meer  genoeg  Boeredogters  op  die 
platteland  nie.  Die  Boeredogter,  die  trots  en  sieraad  van 
ons  volk,  is  ook  aan  ’t  verdwyn.  Toe  ’n  onderwyser  in  ’n 
beroepsvoorligtingles  vir  ’n  groot  klas  gevra  het  wie  van 
hulle  boere  en  boerinne  gaan  word,  was  daar  nie  een  nie. 
Hulle  het  eenparig  geantwoord  dat  hulle  ouers  te  veel 
swaar  moes  ly.  Gepraat  van  die  nuwe  siersteenwoonhuis 
mag  gevra  word  wat  daar  binne  in  gely  en  gedink  word. 
Miskien  sê  die  vader  vir  sy  enigste  seim:  “Ek  sal  jou  help 
om  jou  graad  te  behaal,  maar  jy  moet  nie  verwag  om  grond 
van  my  te  erf  nie,  want  die  verbandhouer  sal  dit  erf.  Jy 
moet  gaan  werk,  en  as  jy  in  Amérika  kan  werk  kry,  des 
te  beter!’’ 

Statistieke  toon  dat  bona  fide  boere  verminder,  maar  die 
mate  van  nasionale  ontnugtering,  ewigdurende  lyding,  kan 
nie  in  syfers  uitgedruk  word  nie.  Die  Sterwende  Boer  was 
nie  net  in  die  stoflike  sin,  wat  statistieke  meet,  ’n  boer  nie. 
Hy  was  dit  ook  na  die  siel.  Hy  was  soos  ’n  boom  in  die 
aarde  gewortel  en  raak  nou  ontwortel.  Behalwe  sy  geloof 
in  God,  het  hy  sy  geloof  in  grond  gehad.  En  die  dubbele 
geloof  waarin  sy  siel  geanker  was,  is  dood.  Saam  met  die 
Boerelewenswyse  sterf  ook  die  Boeregeloof.  Die  Boer  was 
in  sy  tyd  ’n  eerbare  Burger,  wat  sy  vaderland  met  sy  hande 
kon  opbou  en  met  sy  roer  kon  beskerm.  Vandag  voel  hy 
homself  ’n  nuttelose  oorlas,  ’n  minderwaardige  sukkelaar, 
sommerso  ’n  ding,  wat  niks  meer  as  versmaaide  goed  in  ’n 
eeu  van  oorproduksie  kan  skep  nie.  Hy  voel  homself  die 
enigste  arbeider  wat,  sedert  Christu&  se  uitspraak,  sy  loon 
nie  waardig  is  nie. 

Een  van  die  oorsake  van  die  Groot  Trek  was  dat  die 
Voortrekkers  geen  pryse  vir  hulle  produkte  kon  kry  nie. 
Vandag  is  die  klagte  nog  steeds  daar,  en  erger.  En  in  die 
tussentyd  is  die  boer  liggaamlik  en  geestelik  doodgefolter. 
Daarom  is  ook  die  Boerekultuur  sterwende.  Daar  is  geen 
teken  van  die  nuwejaarsfeeste,  verjaardagvierings,  brui- 
lofte,  en  ander  byeenkomste  waar  die  ou  Boerespeletjies  en 
Boeresport  soveel  nasionale  plesier  verskaf  het  nie. 
Afrikaners  beoefen  vandag  wel  volkspele,  vleisbraaiaande, 
toneelstukke,  skoolsport  en  jukskei;  maar  watter  atleet 
oefen  nog  sy  spiere  op  ongekunstelde  wyse  met  kussing- 
gevegte,  dooimandra,  sweepstokoptel,  stoktrek,  skilpadtrek 
of  hoenderhaanskop?  En  watter  seun  kry  nog  sy  eerste 
soentjie  met  pandspeel?  En  watter  jongmense  ontmoet 
mekaar  nog  by  geleentheid  van  die  byna  alledaagse  siem- 
bamba,  boompieverplant,  Doortjiepasop  of  ’n  ander  Boere- 
speletjie?  Hierdie  kultuur  was  die  kontakpunt  tussen 
Boeredogters  en  Boereseuns,  en  was  essensieel  vir  ’n 
gesonde  en  sedelike  gesinslewe  later. 

Die  nasionale  tragedie  kan  nie  deur  statistieke  nie,  maar 
wel  deur  die  kuns  weerspieël  word.  Sedert  die  ontstaan  van 
die  Afrikaanse  letterkunde  is  die  armblanke-vraagstuk  dan 
ook  daarin  weerspieël.  In  die  plaasromans  van  C.  M.  van 
den  Heever  word  die  Boerenasie  se  verbondenheid  met  die 
plaas,  wat  sy  wortels  diep  in  die  aarde  inskiet,  uitgebeeld. 
Ander  skrywers  het  die  bywonerslewe  uitgebeeld.  Hierdie 
tipe  Afrikaner  is  vandag  nie  meer  sterw'ende  nie,  maar  het 
reeds  totaal  verdwyn.  En  nou  sien  ons  eers  hoe  waardevol 
hierdie  tipe  was.  Ons  mis  hom  en  rou  oor  sy  heengaan. 
Ander  skrywers  het  die  euwel  van  plaasverdeling  raak- 
gesien,  en  ander  het  die  geestelike  ontwrigting  van  die 
volksverhuising  sterk  aangevoel. 

By  Van  den  Heever  het  die  idee  van  ’n  kringloop  van  die 
lewe  nog  die  hoop  veronderstel  dat  die  boer  sterf  omdat  hy 
deur  sy  seun  opgevolg  moet  word.  Vandag  is  dit  duidelik 
dat  hy  nie  deur  sy  nageslag  opgevolg  sal  word  nie,  maar 
die  slagoffer  is  van  ’n  noodlot  soos  dié  van  die  uitgestorwe 
Dinosaurus.  Ons  ondervind  tans  dat  die  lewe  doodloop  waar 
dit  by  dood  of  mislukking  eindig.  AI  die  hoop,  al  die  geloof, 
al  die  strewe  was  tevergeefs. 

In  die  romans  van  Tolstoi  en  Dostojefski  word  ’n  soort- 
gelyke  noodlot  aangevoel,  waarteen  hierdie  skrywers  ont- 
vlugting  in  die  godsdiens  gesoek  het.  Ook  die  Russe  het 
immers  ’n  fatale  strik  afgetrap.  Die  ou  orde  is  uitgewis  en 
genadeloos  deur  die  kommunisme  vervang.  Die  oue  het 

gesterf  sonder  om  ’n  erfgenaam  na  te  laat.  Die  nuwe  is  die 
wildvreemde,  die  gans  anderse.  Daar  is  geen  verband  of 
kontinuïteit  nie.  Wat  dood  is,  is  heeltemal  dood. 

Soos  die  Rus  destyds,  staan  die  boer  vandag  van  aangesig 
tot  aangesig  met  die  absolute  dood,  die  ewige  onsin  op 
die  eindpunt  van  die  lewe.  Hy  kan  nie  meer  leef  nie,  omdat 
die  atmosfeer  waarin  hy  asemgehaal  het  nie  meer  bestaan 
nie.  Hulpeloos  moet  hy  toeskou  hoedat  die  aarde  waarin 
hy  wortelskiet,  en  wat  hy  ’n  onverganklike  werklikheid 
geag  het,  onder  sy  voete  verdwyn. 

In  ons  letterkunde  sal  die  Sterwende  Boer  weldra  net  so 
onsterflik  as  die  Vlieënde  Hollander  wees,  en  miskien  meer 
fantasties  of  legendaries  nog.  Dis  wreed  om  te  sê,  maar  ons 
eie  dood  is  die  enigste  eg-Afrikaanse  tema  wat  ons  tot  die 
wêreldliteratuur  kan  bydra.  Dis.  geskik  vir  dramatiek, 
epiek,  liriek,  satire  en  operamusiek.  Dis  die  Afrikaanse 
eweknie  van  die  Hebreeuse  Job,  die  Griekse  Oidipoes,  die 
Engelse  Lear.  Dis  die  dood  van  ’n  nasie,  die  ondergang  van 
’n  hedendaagse  Troje. 

Kunswerke  soos  Oidipoes,  Don  Quichote  en  Faustus  kan 
daaruit  voortspruit.  As  ’n  Boereseuntjie  gebore  word  en  sy 
oupa  gee  hom,  ooreenkomstig  Boeretradisie  ’n  verskalf 
present  om  mee  te  begin  boer,  is  hy  so  deeglik  as  Oidipoes 
gedoem,  onbewus  deur  sy  oupa  vervloek!  Soos  Quichote  is 
die  boerende  boer  die  ridder  van  onpraktiese  ideale  wat 
sy  dood  in  die  windmeul  van  winslose  arbeid  vind.  Soos 
Faustus  het  hy  sy  siel  aan  die  Bose  verkoop,  maar  anders 
as  Faustus,  was  hy  ’n  slegte  besigheidsman.  Hy  het  hom 
laat  kul.  Die  Boereduiwel  het  hom  met  vals  munt  betaal. 


I 

PAUL  M.  BLSTI£í^: 


Ek  Is  clie  Os 

Saam  slool  die  os 

die  juk  wal  die  kelting  hou. 

Agler  krul  die  grond 
uml  oor  die  holvoor  vou. 

Die  drywer  is  ek 

en  ek  is  die  os 

wat  die  trens 

aan  die  skakel  hou, 

wat  heur  met  mag  . . . 

met  al  my  krag  . . . 

f)ie  warm  son 

hrand  my  rooi  hloed  hleek; 

seer  is  my  skof 

wat  die  elshout  skuur 

tot  die  kwasnaat  hlink 

tussen  die  skeie  pronk. 

God  gee  dat  die  akker  vaal 
klaar  in  sy  voue  rooi  mag  lê . . . 
Gee  my  die  groen  van  die  veld, 
gee  my  die  stroom  hy  die  krip  . . . 
gee  my  die  rus 
waarna  ek  so  smag  . . . 

Dan  hrand  oor  my  heup 
die  voorslag  se  punt. 

Want  die  drywer  is  ek 
en  my  voete  is  seer; 
ek  is  moeg 
van  die  daq  se  werk. 

God  gee  dan  tog 
dat  ek  ook  mag  rus, 
die  vryheid  mag  adem 
wat  doer,  daarho  . . . 
die  hlou  lug  so  kus 
en  . . . 

mag  rus  hy  die  stroom, 
ok  en  my  maat. 

God  gee  dat  die  akker 
tog  klaar  mag  wcos. 

Gee  ons  tog  rus  . . . 

Die  os  cn  ek. 

F.  J.  SNIJMAN: 


lets  oor  Styl  en  Stilistiek* 

Met  die  begrippe  “styl”  en  “stilistiek”  kom  ons  tot  die 
gebied  van  die  geesteswetenskap,  nl.  tot  dié  gedeelte  daar- 
van  wat  handel  oor  taaluitinge,  veral  geskrifte,  en  in  die 
besonder  geskrifte  van  letterkundige  aard.  Hierby  het  die 
woord  “styl”  betrekking  op  vormaard  of  vormwyse,  en 
dit  kan  toegepas  word  op  die  vormeienskappe  van  ’n  werk, 
of  ook  op  dié  van  ’n  aantal  samehangende  of  verwante 
werke,  soos  van  ’n  persoon,  ’n  geslag,  ’n  tydperk,  ’n  kultuur. 
Styl  is  dus  ’n  begrip  wat  ’n  wye  gebied  bestryk,  maar  dit 
het  sy  kem  min  of  meer  daarin  dat  dit  ’n  eienaardigheid, 
’n  patroon  of  ’n  vormwyse  uitlig  uit  ’n  geskrif  of  ’n  aantai 
verwante  geskrifte  ten  einde  hierdie  voorwerp(e)  deur 
middel  van  die  vorm  te  karakteriseer  of  te  interpreteer. 
Die  stilistiek  is  die  studierigting  wat  hom  met  vraagstukke 
van  hierdie  aard  besighou : dit  ondersoek  die  styl.  Omtrent 
sy  sistematiese  plek  is  daar  nog  nie  juis  eenstemmigheid 
nie;  maar  omdat  dit  gewoonlik  sy  voorwerpe  uit  die  litera- 
tuur  kies  en  daarby  hoofsaaklik  van  die  strukturele  aspek 
van  die  materiaal  uitgaan,  sal  ons  dit  hier  maar  beskou  as 
onderdeel  van  die  literatuur-wetenskap,  wat  berus  op  ’n 
ontleding  van  die  taalvorm  in  breë  sin.  Dit  neem  egter  nie 
weg  dat  die  stilistiek,  soos  later  sal  blyk,  hom  bedien  van 
metodes  wat  wesenlik  onafhanklik  is  van  die  literêre 
objek  nie. 

Waarom  die  stilistiek  gewoonlik  sy  studievoorwerpe  op 
hierdie  gebied  kies,  kan  moontlik  verklaar  word  uit 
die  besondere  aard  van  letterkundige  werke.  Met  verloop 
van  tyd  het  die  literêre  werk  min  of  meer  outonoom  geword 
en  hom  gaan  afskei  van  geskrifte  van  ander  aard.  Dit  het 
hom  selfs  daarteenoor  gaan  stel  as  dié  kategorie  waarin  ’n 
eie  wêreld  saamgestel  en  aangebied  word  sonder  bybedoe- 
linge  soos  van  beriggewing  of  lering.  Deur  die  afwesigheid 
van  sulke  bybedoelinge  het  die  vormingskragte  hier  dus 
vryer  spel  as  wanneer  die  taalproduk  diensbaar  is  aan  ’n 
doel  wat  as  voorwaarde  ’n  beperking  oplê:  die  skrywer  is 
vry  om  sy  eie  vormwyse  te  kies.  Die  produk  is  reeds 
tradisioneel  die  voorwerp  van  beskouing,  kritiek  en  inter- 
pretasie. 

* Met  spesiale  verwysing  na  W.  Gs.  Hellinga  en  H.  van  der  Merwe  Scholtz; 

,,Kreatiewe  Analise  van  Taalgebruik”  (N.V.  Noord-Hollandsche  Uit- 

gevers  Mij.  — Amsterdam  / J.  L.  van  Schaik,  Bpk.,  Uitgewers  — 

Pretoria,  1955). 

Van  die  vraagstukke  wat  in  hierdie  verband  al  vroeg 
aan  die  orde  was,  is  dié  wat  gaan  oor  die  verhouding  tussen 
die  kunstenaar  en  die  kunsproduk  wat  hy  voortbring. 
Omdat  die  werk  iets  kenmerkends  van  die  outeur  vertoon, 
terwyl  invloede  van  elders  soms  ook  daarin  gesien  kan 
word,  is  gesoek  na  ’n  oorsaaklike  verband.  Sekere  styl- 
trekke  kon  geïnterpreteer  word  as  die  gevolg  van  invloede 
en  vir  die  res  kon  ’n  psigologiese  verklaring  gesoek  word. 
Die  bekende  uitspraak  van  Kloos:  Kunst  is  de  allerindivi- 
dueelste  expressie  van  de  allerindividueelste  emotie,  verteen- 
woordig  ’n  insig  wat  ook  op  hierdie  gebied  van  diens  kon 
wees.  Dit  kan  naamlik  so  geïnterpreteer  word  dat  uit  die 
kunswerk  as  resultaat  die  aard  van  die  oorsaak  psigologies 
afgelei  kan  word,  en  dat  die  resultaat  dan  beskryf  kan 
word  in  terme  van  die  oorsaak,  as  die  uitdrukking,  uitwer- 
king  van  die  oorsaak.  Op  hierdie  manier  is  bv.  sekere  styl- 
eienaardighede  wat  hul  herhaaldelik  voordoen  in  die  loop 
van  ’n  werk  of  aantal  verwante  werke  herlei  op  sekere 
psigiese  komplekse  van  die  outeur  as  aktiveringsentra  by 
die  skepping.  Leo  Spitzer  se  manier  bv.  was  eenvoudig 
“drauf  los  zu  lesen  bis  einem  etwas  Sprachliches  auffált. 
Stellt  man  etwa  mehrere  sprachliche  Beobachtungen 
zusammen,  so  lassen  sie  sich  gewiss  auf  einem  gemein- 
samen  Nenner  bringen,  und'so  lásst  sich  gewiss  auch  die 
Verbindung  zum  Seelischen  hin  ziehen’’  (daarop  los  te  lees 
totdat  iets  in  die  taal  opval.  Word  nou  meerdere  taalwaar- 
neminge  saamgevoeg,  laat  hul  hul  stellig  op  ’n  gemeenskap- 
like  noemer  bring  en  laat  die  verbinding  na  die  psigiese 
hom  ook  stellig  trek),  En  verder:  “Erst  die  Háufigkeit 
einer  Erscheinung  lásst  den  Schluss  auf  eine  seelische 
Konstante  zu”  (eers  die  veelvuldigheid  van  ’n  verskjmsel 
laat  ’n  gevolgtrekking  ten  opsigte  van  ’n  psigiese  konstante 
toe).  Sy  doel  ag  hy  bereik  “wenn  ich  die  Mitte  einer  Person- 
lichkeit  gefunden  habe,  den  Punkt  (oder  innere  Schicht, 
den  Kreiss)  von  dem  aus  alle  seine  Áusserungen  (vor  allem 
seine  sprachlichen)  begreiflich  werden”  (wanneer  ek  die 
middelpunt  van  ’n  persoonlikheid  gevind  het,  die  punt  (of 
die  innerlike  laag,  die  kring)  van  waaruit  al  sy  uitinge 
(veral  sy  taaluitinge)  begrypbaar  word). — (L.  Spitzer: 
Zur  Sprachlichen  Interpretation  von  Wortkunstwerken,  in 
Neue  Jahrbiicher  fur  Wissenschaft  und  Jugendbildung,  Jg. 
6,  p.  632-3;  Stilsprachen,  p.  531).  Die  resultaat  van  sy 
ondersoek  wil  hy  dan  nog  toets  aan  die  sieleaard  van  die 
betreffende  kunstenaar  soos  dié  uit  die  literatuurgeskiede- 
nis  bekend  is. 

Nou  is  een  van  die  uitvloeisels  van  so  ’n  werkwyse  dat 
die  kunswerk,  waar  dit  in  die  eerste  plek  om  gaan,  gevaar 
loop  om  meer  middel  as  doel  te  word.  Ons  kan  so  toegespits 
wees  op  psigiese  oorsake  en  hulle  werking  dat  die  kunswerk 
self  na  die  tweede  plan  verskuif.  Dit  bring  ook  die  gevaar 
mee  dat  slegs  sekere  eienaardighede  van  ’n  werk,  nl.  dié 
wat  hulle  op  ’n  onsamehangende  wyse  sporadies  herhaal, 
die  nodige  aandag  ontvang  en  dan  nog  omgesit  word  in  ’n 
stelsel  van  ’n  ander  orde.  Positief  egter  moet  hierin  ’n 
poging  gesien  word  om  verskynsels  te  verantwoord  wat 
verder  strek  as  die  enkele  werk.  Want  ook  dié  breëre  aspek 
behoort  tot  die  terrein  van  die  wetenskap.  Teenswoordig 
is  die  teorie  geneig  om  hierdie  algemener  gesigspunte  uit 
die  oog  te  verloor  en  om  slegs  die  enkele  geval  in  sy 
isolement  te  erken  en  te  ondersoek. 

’n  Verandering  in  die  toestand  is  teweeggebring  deur  ’n 
verandering  in  die  manier  van  benadering.  Die  vooraf- 
gaande  studies  het  die  insig  van  uitdrukking  van  die 
oorsaak,  as  werking  van  siel  of  persoonlikheid,  na  vore 
gebring.  In  die  nuwe  is  uitdrukking  opgevat  as  nabuite- 
stelling  van  ’n  inhoud  en  die  resultaat  as  beliggaming. 
Hierdie  liggaam  is  die  werk  self  en  dit  vorm  die  enigste 
feitlike  gegewe  en  voorwerp  van  ondersoek.  So  ’n  uitgangs- 
punt  vereis  ’n  metode  van  ondersoek  wat  sodanig  is  dat 
die  verkrege  resultate  op  die  voorwerp  terugwerk  as  deur- 
ligting  daarvan.  Analise  en  sintese  moet  as  ’t  ware  dieselfde 
“middelpunt”  gegee  word. 

Soek  ons  nou  na  so  ’n  metode,  dan  is  daar  enkele  aspekte 
wat  hulle  as  leidrade  aandien.  Die  eerste  is  dat  die  werk 
gevorm  is  in  en  deur  middel  van  die  taal.  ’n  Ander  is  dat 
elke  taalwerk,  veral  ’n  taalkunswerk,  as  ’n  selfstandigheid 
bestaan  waarin  die  gerigte  vormingskragte  hul  voordoen 
in  die  gestruktureerde  vorm,  waardeur  ’n  werking  uitge- 
oefen  word  wat  beantwoord  aan  die  eise  van  die  opset. 
Dit  gee  aan  die  werk  as  selfstandigheid  ’n  bepaalde 
georiënteerdheid,  wat  in  die  werk  aanwesig  is  as  ’n  organi- 
sasiebeginsel,  as  ’n  eenheidswyse  waarop  dinge  gesien  en 
uitgebeeld  is.  Hierdie  gegewens  is  in  hoofsaak  vir  ’n  onder- 
soek  voldoende. 

Ons  let  eers  op  die  taal  as  middel  van  vormgewing. 

Taalkuns  onderskei  hom  van  ander  kunste  o.a.  deur  die 
aard  van  sy  materiaal.  In  die  beeldende  kuns  sal  ons  bv. 
kan  sê  dat  by  die  vormgewing  rekening  gehou  moet  word 
met  die  aard  van  die  materiaal,  maar  die  materiaal  sonder 
meer  het  maar  min  strukturele  aanknopingspunte.  ’n  Mens 

kan  nie  veel  vormgegewens  aflei  uit  die  aard  van  klip  of 
sement  nie.  Ewemin  kan  ’n  mens  die  eienskappe  van  geluid 
in  musikaal  strukturele  sin  interpreteer. 

Met  die  taal  is  dit  egter  anders.  Taalgebruik  impliseer 
’n  taalstelsel.  Die  gebruikte  woord  impliseer  ’n  strukturele 
funksie  of  ’n  betrokkenheid  in  taalsistematiese  sin.  Die 
woord  self  bestaan  uit  ’n  geluidliggaam  wat  ’n  betekenis 
dra.  As  teken  met  ’n  betekenis  is  dit  dus  ’n  simbool.  As  ons 
dit  gebruik,  dan  stel  dit  nie  in  die  eerste  plek  homself  in 
die  brandpunt  van  ons  aandag  nie,  maar  wel  die  saak 
waarvan  dit  die  teken  is.  By  “Stellenbosch”  bv.  dink  ons 
nie  aan  die  verbinding  van  klanke  nie,  selfs  nie  aan  Van 
der  Stel  en  bos  nie,  maar  aan  die  dorp  wat  die  naam  dra. 
Dit  word  genoem  die  werklikheidstellende  aspek  van  taal- 
gebruik. 

Word  sekere  woorde  nou  volgens  die  eise  van  die  taal- 
stelsel  opeenvolgend  verbind  in  die  tyd,  dan  word  traps- 
gewyse  ’n  stukkie  werklikheid  opgebou  wat  aan  die  end 
van  die  beweging  as  ’n  rustende  gegewe  geken  word. 
Gedurende  die  vormingsproses  bly  die  verskillende  woorde 
binne  ’n  sekere  bestek,  soos  dié  van  die  sin,  werksaam 
aanwesig  en  bepaal  mekaar  onderling  totdat  die  rustende 
vorm  bereik  is.  Ons  sien  dit  bv.  in  die  terugwerking  van 
nie  in  ek  gaan  nie,  in  die  verspreide  werking  van  darem  in 
hy  han  darem  werk,  of  in  dié  van  die  bepalings  in  Die  osse 
stap  aan  deur  die  stowwe,/Geduldig,  gedienstig,  gedwee. 
Hierdie  werking  word  moontlik  gemaak  deurdat  ons  die 
woorde  al  gaande  onthou,  maar  ook  deur  die  aard  van  die 
woord,  wat  in  gebruik  ’n  werksame  veld  skep  wat  bestaan 
in  geaktiveerde  verbindingsmoontlikhede  op  taalsistema- 
tiese  gebied  en  in  hoedanigheidswerkinge  op  die  vlak  van 
die  benoemde  sake  in  die  gegewe  verband.  Dink  bv.  aan  die 
verskillende  hoedanighede  van  man  wat  na  vore  tree  in  die 
verskillende  verbande:  aag,  kom  man!,  man  en  vrou,  my 
man  doen  kantoorwerk  en  hy  was  darem  ’n  man! 

Na  hierdie  paar  inleidende  opmerkinge  oor  die  taal  kan, 
alvorens  op  die  ander  “leidraad”  te  let,  kortliks  ingegaan 
word  op  ’n  stilistiese  metode  wat  in  ons  land  bekend  geword 
het  deur  verskeie  proefskrifte  en  wat  gegrond  is  op  die 
verskillende  aspekte  waardeur  taalgebruik  gekenmerk 
word.  Bedoel  word  die  stilistiese  metode  soos  dit  ontwikkel 
is  deur  die  skool  van  Hellinga  in  Amsterdam.  Prinsipieel 
is  dit  uitgesit  deur  W.  Gs.  Hellinga  en  H.  van  der  Merwe 
Scholtz  in  ’n  boekie  getiteld  Kreatiewe  Analise  van  Taal- 
gebruik.  Dit  is  die  sg.  stilistiek  op  linguistiese  grondslag. 

Hoofsaak  is  hier  die  ondersoek  van  taalwaardes  binne  ’n 
bepaalde  geval  van  taalgebruik  in  hulle  betrokkenheid  op 
dié  geval  (p.  76).  Die  “geval”  slaan  op  enige  voorbeeld  van 
taalgebruik,  dus  nie  noodwendig  op  een  uit  die  literatuur 
nie.  Die  “taalwaardes”  wat  ondersoek  word,  slaan  op  die 
funksies  van  die  woordsimbole  binne  ’n  taalgebruikseen- 
heid,  wat  ook  ’n  sitaat  kan  wees.  Nie  alle  vorme  word  egter 
ondersoek  nie,  maar  slegs  dié  wat  vir  die  ondersoeker  as 
problematies  voorkom.  Die  primêre  eenheid  wat  by  die 
ondersoek  as  basis  dien,  is  blykbaar  die  sin.  In  die  probleem- 
beperking  toon  die  metode,  soos  dit  deur  die  twee  skrywers 
uiteengesit  is,  ’n  belangrike  verskil  met  dié  wat  deur 
Scholtz  gevolg  is  in  sy  proefskrif  oor  “Die  Towenares”  van 
Marais  (Sistematiese  Verslag  van  ’n  Stilistiese  Analise  — 
H.A.U.M./J.  H.  de  Bussy,  Amsterdam,  Kapstad,  Pretoria, 
1950).  Daarin  was  die  doel  om  die  taalsituasie  volledig  te 
analiseer  en  alle  vormstrukturerende  momente  te  agter- 
haal.  Die  gevolg  was  die  “proefskrifte  oor  een  gedig”,  soos 
werke  volgens  hierdie  metode  deur  sommige  kritici 
betitel  is. 

Die  aspekte  wat  hul  as  probleem  kan  aandien,  kan  blyk- 
baar  geleë  wees  op  die  gebied  van  die  klankvorm  of  vers- 
vorm  by  gedigte,  op  dié  van  die  woordvorm,  bv.  by  nieu- 
vorminge,  op  dié  van  die  taalsistematiek  en  sintakses,  op 
dié  van  die  werklikheid  wat  deur  die  taalvorme  gestel  word, 
of  ook  op  dié  van  die  realiteit  as  daar  ’n  teenspraak  is 
tussen  gekende  realiteit  en  taalwerklikheid. 

A1  hierdie  aspekte  word  behandel  volgens  een  samevat- 
tende  beginsel,  nl.  dié  van  integrasie. 

Op  die  gebied  van  die  klankvorm  by  verse  beteken  dit 
integrasie  van  die  leë  vorm,  wat  eintlik  net  as  skema  met 
rym-  en  metriese  eienskappe  bestaan,  en  die  taalvorm  wat 
hom  daarbinne  ontvou.  As  illustrasie  word  hier,  en  ook 
verder,  gebruik  gemaak  van  die  voorbeelde  wat  deur  die 
skrywers  self  gekies  is.  In  “Die  Smid”  van  Marais  kom 
die  reëls  voor:  “Blaas  hoog  die  vlam,/  geen  floue  trek  of 
tam!”  Die  tam  aan  die  end  pas  in  die  metriese  patroon  en 
in  die  rymskema,  maar  sintakties  word  dit  nie  normaal 
gebruik  nie.  Gevolglik  is  daar  in  hierdie  geval  nie  die 
gewenste  integrasie  bereik  nie. 

Die  skrywers  behandel  hierdie  aspek  nie  uitvoerig  nie, 
miskien  omdat  dit  as  konsekwensie  sou  vereis  dat  die  leë 
vorm  self  ook,  om  by  die  opset  aan  te  sluit,  as  betekenis- 
draend  in  linguistiese  sin  geïnterpreteer  sou  moes  word. 

Op  die  gebied  van  die  taalvorm  kom  die  problematiese 

voor  wanneer  dié  gebruik  van  ’n  woord  of  wending  opval- 
lend,  ongewoon  is.  In  sulke  gevalle  word  nie  alleen  die 
werklikheid  wat  deur  die  taal  gestel  word  as  saak  opgeroep 
nie,  maar  die  vorm  self  word  ook  versaaklik. 

As  voorbeeld  van  so  ’n  dubbele  versaakliking  dien  die 
volgende  reëls  van  Pierre  Kemp: 

Vandaag  wil  ik  licht  glimlachen 
voor  wie  geglimlacht  licht  wil  zien. 

In  die  eerste  reël  van  hierdie  aanhaling  kan  glimlachen 
op  die  gewone  manier  intransitief  gebruik  wees:  ligweg 
glimlag.  Maar  met  geglimlacht  word  dit  transitief  gegee 
op  ’n  abnormale  wyse,  sodat  licht  voorwerp  word.  Hierdie 
insig  gaan  nou  terugwerk  op  die  eerste  glimlachen,  wat 
saam  met  licht  in  die  tweeledige  funksie  tree  van  ligweg 
glimlag  sowel  as  van  lig  laat  ontstaan  deur  te  glimlag. 
Taalvorm  en  taalwerklikheid  is  hier  in  die  konteks  geïnte- 
greer. 

Hierdie  geval  kan  ook  as  voorbeeld  dien  van  wat  volgens 
hierdie  metode  behandeling  vereis  op  sintaktiese  en  taal- 
sistematiese  gebied.  Glimlachen  lewer  ’n  probleem  omdat 
dit  teen  die  normale  in  in  geglimlacht  oorganklik  gebruik 
word.  Taalsistematies  is  daar  egter  ’n  oorganklike  sowel 
as  ’n  onoorganklike  gebruikskategorie.  Met  geglimlacht 
word  glimlachen  oorgeskakel  na  ’n  kategorie  waarin  dit 
normaal  nie  tuishoort  nie.  Die  oorskakeling  bring  mee  dat 
aan  die  eerste  gebruik  van  die  woord  nou  ’n  tweeledige 
funksie  gegee  word  wat  berus  op  taalsistematiese  grond. 
Die  sistematies  normale  sowel  as  die  anormale  is  dus 
tegelyk  gegee  en  tree  tegelyk  w’erksaam  op. 

In  die  vierde  plek  kan  ’n  konflik  hom  voordoen  tussen 
die  feite  van  die  taalwerklikheid  soos  dié  in  die  konteks 
gegee  word.  As  voorbeeld  w'ord  deur  die  skrywers  o.a.  ’n 
geval  uit  “Die  Towenares’’  van  Marais  genoem.  Die 
gediggie  lui: 

Wat  word  van  die  meisie  wat  altyd  alleen  bly? 

Sy  wag  nie  meer  vir  die  kom  van  die  jagters  nie; 
sy  maak  nie  meer  die  vuur  van  swart-doringhout  nie. 
Die  wind  waai  verby  haar  ore; 
sy  hoor  nie  meer  die  danslied  nie; 
die  stem  van  die  storieverteller  is  dood. 

G’neen  roep  haar  van  ver  nie 
om  mooi  woorde  te  praat. 

Sy  hoor  net  die  stem  van  die  wind  alleen, 
en  die  wind  treur  altyd 
om  hy  alleen  is. 

In  die  vierde  versreël  word  gesê:  Die*wind  waai  verby 
haar  ore.  Waarom  die  ore  genoem  word  as  betrekkingspunt 
tussen  die  meisie  en  die  wind  is  ’n  vraag  waarvan  die 
antwoord  slegs  deur  die  konteks  gelewer  kan  word.  Nou 
blyk  dit  dat  die  meisie  na  hierdie  versreël  alles  deur  die 
gehoor  ervaar.  Daarom  word  sy  slegs  in  haar  hoorhoedanig- 
heid  t.o.v.  die  wind  gegee.  Vandaar  dat  ore  hier  konteks- 
tueel  geïntegreer  is. 

In  die  vyfde  plek  kan  ’n  konflik  geskep  word  tussen 
taalwerklikheid  en  realiteit  soos  ons  dié  uit  die  ervaring 
ken.  ’n  Gebied  waarop  hierdie  vraagstuk  deurlopend  aan 
die  orde  is,  is  dié  van  die  metafoor,  d.w.s.  dié  taalgebruiks- 
verskynsel  waarby  ’n  ervaringsaak  aangedui  word  deur 
middel  van  ’n  ander  wat  slegs  in  sekere  opsigte  daarmee 
saamval;  bv.  hy  is  ’n  parasiet,  sy  is  ’n  ster.  Die  taal  stel 
by  die  metafoor  ’n  werklikheid  wat  begryp  moet  word  as 
’n  ander  werklikheid.  Om  as  metafoor  geslaag  te  wees, 
moet  die  taalwerklikheid  dié  aspekte  van  die  realiteit 
uitlig  wat  in  die  verband  gepas  sal  wees. 

Dieselfde  tipe  van  konflik  sien  die  skrywers  ook  in  die 
aangehaalde  “Towenares”  in  die  reël  “Die  wind  waai  verby 
haar  ore”.  Waarom  verby  en  nie  om  nie,  word  gevra.  Die 
antwoord  deur  die  konteks  gegee : die  meisie  is  altyd  alleen, 
so  alleen  dat  selfs  die  wind  aan  haar  verbygaan.  Bowen- 
dien  waai  die  wind  hier  in  ’n  primitiewe  wêreld  waarin 
die  personifiëring  heeltemal  gepas  is.  Die  voorstellingswyse 
is  dus  verantwoord  uit  die  oogpunt  van  integrasie. 

Maar  dan : as  die  primitiewe  as  beoordelingsbeginsel 
gebruik  word,  beteken  dit  dan  nie  die  invoering  van  ’n 
buitekontekstuele  beginsel  nie?  Die  skrywers  verantwoord 
dit  deur  daarop  te  wys  dat  woordwaardes  nie  histories 
konstante  groothede  is  nie.  Vir  ’n  juiste  beoordeling  in  ’n 
bepaalde  geval  moet  hul  dus  (histories)  sosiologies  gepeil 
word.  In  hul  eie  woorde:  “Vir  die  linguis  is  die  sluitstuk 
van  die  taalgebruik  die  konfrontasie  van  die  aangebode 
feitsake  in  hulle  werklikheidstellende  aspek  met  die  ideale 
ervaringswerklikheid  van  die  kultuur  of  kulture  waarbinne 
die  handelingsituasie  hom  bevind”  (p.  42). 

Wat  hier  vir  die  “linguis”  geld,  word  elders  (p.  29)  — 
daar  is  nogal  baie  oorvleueling  in  die  werk  — ’n  gebiedende 
noodsaaklikheid  genoem  vir  “taalkundiges  en  literatuur- 
kundiges”,  maar  ons  moet  seker  aanneem  dat  dit  vir  die 
stilistikus,  as  hy  by  dié  groepe  nie  reeds  inbegrepe  is  nie, 
eweseer  ’n  vereiste  is.  As  nog  ’n  voorbeeld  word  die  ossewa 
genoem,  wat  by  Totius,  vir  wie  dit  nog  ’n  alledaagse  saak 

is,  in  “Vergewe  en  Vergeet”  simbool  van  Engelse  oorheer- 
sing  word,  terwyl  dit  vir  ons  in  die  huidige  tyd  eerder 
simbool  is  van  die  Afrikaanse  vryheidstryd. 

Op  die  beginsel  val  stellig  niks  aan  te  merk  nie.  ’n  Voor- 
beeld  soos  dié  van  die  ossewa  bring  die  betekenis  daarvan 
onmiddellik  na  vore.  Dit  is  egter  ’n  vraag  of  iets  soos  die 
,,primitiewe’’  (in  hierdie  geval  moontlik  beter:  die  magiese) 
sonder  meer  onder  dieselfde  vlag  kan  vaar.  Veral  nog  as 
’n  geval  daardeur  gekompliseer  word  dat  sy  oorsprong  nie 
in  die  “primitiewe’’  self  geleë  is  nie.  As  basis  lyk  die 
beginsel  breed  genoeg  om  nie  net  van  belang  te  wees  by 
die  beoordeling  van  ’n  situasiekomponent  nie,  maar  van 
’n  situasie  as  sodanig.  By  “Die  Towenares’’  sou  ons  bv. 
kan  vra  of  die  oorheersende  kenmerk  van  die  ouditiewe  as 
“ideale  ervaringswerklikheid’’  tot  die  betrokke  gebied 
behoort.  Maar  daarmee  sou  reeds  die  bestek  van  woord- 
waardes  binne  ’n  situasie  oorskry  word  in  die  rigting  van 
’n  algemene  ervaringswyse  van  die  werklikheid,  wat  as 
grondslag,  ook  omdat  dit  reeds  die  moontlikheid  van 
“situasievergelyking”  open,  veel  verder  gaan  as  die  erkende 
operasiegrense  van  die  metode.  Want  die  analise  is  hier- 
volgens  volstrek  aan  die  situasie  gebonde  in  dié  sin  dat 
die  gegewe  taalgebruikseenhede  “nie  oorskry  (word)  in 
’n  poging'tot  vergelyking  of  klassifikasie  nie’’  (p.  48). 

Dit  is  dan,  soos  dit  my  voorkom,  die  belangrikste  begin- 
sels  waarop  hierdie  metode  van  stilistiese  ondersoek  berus. 
As  studie  kan  dit  gesien  word  as  ’n  poging  om  ’n  werk- 
metode,  waarvolgens  reeds  ’n  aantal  détailstudies  gedoen 
is,  breedvoeriger  uit  te  werk  en  in  sommige  punte  te  wysig. 
Dit  wil  “in  meer  as  een  opsig  aan  die  literatuurkunde  sy 
objek  gee,  naamlik  ’n  wetenskaplik-kontroleerbare  beskry- 
wing  van  wat  daar  in  spesifieke  taalgebruiksgevalle  te 
kenne  gegee  is  op  die  wyse  van  die  taal”  (p.  87).  Hier- 
volgens  sou  die  metode  miskien  beskou  kan  word  as  ’n 
(veral  op  die  literatuur  gerigte)  afdeling  van  die  linguistiek. 

Die  studieveld  self  word  feitlik  tot  ’n  minimum  beperk. 
Wesenlik  geld  dit  die  ontleding  van  ’n  willekeurig  gekose 
anormaliteit  op  enigeen  van  die  genoemde  gebiede  binne 
die  natuurlike  grense  van  die  eenheid  waarvan  dit  ’n  kon- 
stituent  is,  en  word  daar  nagegaan  of  dit  op  die  wyse  van 
die  taak  kontekstueel  geïntegreer  is.  Miskien  is  die  anor- 
male  as  uitgangspunt  gekies  omdat  die  lokale  konflik 
normaal-anormaal  ’n  verhoogde  funksionaliteit  tot  gevolg 
het  — positief  of  negatief,  afhangende  daarvan  of  geïnte- 
greerdheid  bereik  is  of  nie.  Integrasie  vorm,  soos  reeds 

gesê,  die  sentrale  spil.  Uit  hoofde  hiervan  sou  ’n  mens 
verwag  het  dat  in  die  sistematiese  opbou  aan  hierdie  aspek 
as  sodanig  die  volle  aandag  afsonderlik  gegee  sou  gewees 
het;  maar  in  stede  daarvan  bly  dit  ’n  min  of  meer  onuit- 
gewerkte  agtergrondsbegrip  waarteen  die  ontleding  van  die 
geïsoleerde  geval  uitgevoer  word.  ’n  Aanduiding  van  wat 
met  kontekstuele  integrasie  bedoel  word,  word  egter  gegee 
as  geleë  in  die  omstandigheid  dat  die  vorm  homself  vooruit 
projekteer,  maar  ook  terugstruktueer  (p.  44).  “Deur  hierdie 
heen  en  weer  van  interne  verhoudings  word  daar  hinne  die 
konteks  ’n  feitelike  kontrolebasis  geskep  . . .’’  (p.  17). 

Hiermee  kom  ons  tot  ’n  kernsaak.  Vanuit  ’n  algemene 
gesigspunt  kan  dit  miskien  enigsins  verhelder  word  deur 
gebruik  te  maak  van  ’n  begrip  wat  deur  die  skrywers  — in 
’n  bepaalde  sin  egter  — van  die  hand  gewys  word.  Dit  is 
die  begrip  “Gestalt’’  of  gestalte.  Hulle  wys  daarop  dat  hulle 
nie  van  die  veronderstelling  uitgaan  dat  ’n  gegewe  gebruiks- 
geval  ’n  Gestalt  is  in  die  sin  van  ’n  geheel  waarby  alle  dele 
struktureel  geïntegreerd  is  nie.  So  iets  sou  hoogstens  ’n 
konklusie  kan  wees  wat  na  ontleding  bereik  word  (p.  48). 
Maar  intussen  is  die  naam  “Kreatiewe  Analise’’  gekies  vir 
die  “stilistiese  beskrywing’’  omdat  die  “onderdele  . . .binne 
die  geantisipeerde  geheel  ‘geartikuleer’  (moet)  word’’ 
(p.  49)-  Aangenome  dat,  soos  hier  gestel,  die  analise  as 
dissektering  te  rym  is  met  die  kreatiewe  as  sintetisering, 
dan  rys  nog  die  vraag  of  die  kreatiewe,  wat  die  subjektiewe 
moment  op  die  voorgrond  stel,  sonder  meer  verenigbaar  is 
met  die  suiwer  beskrywende,  wat  deur  die  objek  bepaal 
word;  en  verder  vereis  dit  seker  ook  nadere  toeligting  as 
ons  lees  dat  daar  gewerk  word  met  ’n  “geantisipeerde 
geheel”,  terwyl  dieselfde  geheel  “vir  ons  (nooit)  uitgangs- 
pimt  of  voorskrif  (kan)  wees  nie  . . . hoogstens  ’n  konklusie, 
’n  naskrif  wat  ons  op  grond  van  ons  analise  kan  aanbied” 
(p.  48-49). 

Om  egter  tot  die  Gestalt  terug  te  keer.  In  ’n  bepaalde 
sin  kan  hierdie  begrip  onderskei  word  van  die  begrip 
“geheel”  en  diensbaar  gemaak  word  aan  die  verheldering 
van  die  vraagstukke  wat  hier  aan  die  orde  is.  Ons  kan  nl. 
die  Gestalt  verstaan  as  die  onaanskoulike  en  min  of  meer 
onafhanklike  inwendige  vorm  van  ’n  kompleks  wat  as  ’n 
geheel  fimgeer.  Dit  kan  maklik  gedemonstreer  word  met 
behulp  van  ’n  figuurtjie.  (Die  idee  is  van  A.  Reichling,  wat 
dit  egter  in  ’n  ander  verband  gebruik;  vgl.  “Het  Woord,” 
Nijmegen,  1935,  p.  172). 

As  ons  ’n  driehoek  teken  en  ’n  punt  daarbinne  verbind  met 
die  drie  hoekpunte,  dan  ontstaan  ’n  figuur  wat  ons  as  drie 
driehoeke  kan  sien,  of  ook  as  ’n  piramide  wat  die  binnepunt 
as  ’n  hoek  na  vore  of  na  agter  steek. 

Nou  is  die  eienaardige  dat  as  ons  gedeeltes  van  die  sye 
weglaat,  of  die  hoeke,  ons  nog  steeds  ’n  piramide  waameem. 
Dit  gebeur  selfs  nog  as  ons  die  sye  krom  maak.  Die 
piramidewaarneming  blyk  in  ’n  sekere  mate  onafhanklik 
van  die  som  en  die  aard  van  die  prikkels  wat  die  waar- 
neming  laat  ontstaan.  Ons  kry  dus  die  verskynsel  dat  ’n 
aanskoulike  samestel  van  prikkels  ’n  onaanskoulike  Gestalt 
tot  stand  bring  wat  as  inwendige  funksionele  vorm  so  ’n 
mate  van  selfstandigheid  en  kompleetheid  aanneem  dat  dit 
selfs  as  maatstaf  kan  dien  ter  beoordeling  van  die  suiwer- 
heid  van  die  komponente  daarvan. 

Soos  die  lyne  die  piramide,  so  vorm  in  taalgebruik  in  die 
eerste  plek  die  woordbetekenisse  in  hul  verbande  die 
vormende  elemente  van  ’n  daarbinne  liggende  singestalte. 
In  die  daaglikse  lewe  sien  ons  die  werking  van  hierdie 
beginsel  gedemonstreer  bv.  in  die  omstandigheid  dat  ons 
soms  reeds  weet  wat  iemand  wil  sê  nog  voordat  hy  klaar 
gepraat  het;  of  dat  ons  in  staat  is  om  hom  te  help  as  hy 
na  ’n  gepaste  woord  in  die  loop  van  ’n  sin  soek.  Ons  sien 
dit  ook  wanneer  iemand  ons  deur  langdradigheid  verveel: 
die  gestalte  is  al  lank  reeds  klaar  en  dan  werk  die  spreker 
nog  steeds  daaraan.  Verder  stel  dit  ons  in  staat  om  ver- 
beteringe  aan  te  bring  in  formulerings.  Kortom,  dit  wil 
voorkom  of  die  gestalte  die  onsigbare  rigsnoer  is  wanneer 
dit  gaan  om  die  vraagstuk  van  die  integrasie  van  elemente 
wat  daarby  betrokke  is.  Aan  die  een  kant  is  die  gestalte 
afhanklik  van  die  vormelemente  wat  dit  konstitueer  en  kan 
ons  dus  deur  ’n  noukeurige  ontleding  van  hulle  gerigte 
werksaamheid  tot  ’n  skerper  en  min  of  meer  gefundeerde 
beeld  van  die  gestalte  kom.  Aan  die  ander  kant  is  die 
gekonstitueerde  gestalte  deur  die  mate  van  funksionele 
onafhanklikheid  wat  dit  besit,  in  staat  om  vormeise  aan 
’n  vormelement  te  stel.  Geïntegreerdheid  beteken  dan  dat 
die  werking  van  ’n  vormelement  in  ooreenstemming  is  met 
die  eise  van  die  gestalte. 

’n  Metode  wat  volgens  hierdie  insigte  werk,  het  dus  ’n 
grondslag  waarby  analise  en  sintese  gesentreer  is  in  ’n 
selfde  punt.  Alleen  wil  dit  voorkom,  reeds  uit  ’n  eenvoudige 
illustrasie  soos  die  bostaande  figuurtjie,  of  aan  die  Gestalt- 
konstituerende  momente  die  moontlike  eienskap  toegeken 
moet  word  van  gestaltes  van  verskillende  aspek  te  kan 

vorm.  Die  piramide  steek  sy  binnepunt  na  vore  of  na  agter, 
afhangende  van  hoe  die  gerigtheid  van  bepaalde  elemente 
“gesien”  word.  Dit  is  ’n  bekende  verskynsel  dat  dieselfde 
kompleks,  soos  ’n  literêre  werk,  verskillende  ondersoekers 
tot  verskillende  resultate  kan  lei.  Moontlik  is  dit  hierin 
dat  ons  ook  ’n  verklaring  moet  soek  daarvoor  dat  ’n  metode 
wat  objektief  beskrywend  wil  wees,  nietemin  die  “krea- 
tiewe”  as  beginsel  in  sy  vaandel  voer. 

Dit  bring  ons  vervolgens  tot  die  kwessie  van  die  styl 
en  van  die  verhouding  tussen  styl  en  stilistiek,  en  daarmee 
ook  tot  die  ander  “leidraad”  waarvan  hierbo  sprake  was. 
As  ons  aanneem,  soos  aan  die  begin  reeds  gedoen  is,  dat 
stilistiek  ’n  verwysing  na  styl  inhou,  wat  word  dan  by 
hierdie  metode  onder  “styl”  verstaan?  Dit  is  opvallend  dat 
die  skrywers  die  stylbegrip  as  sodanig  vermy.  ’n  Aanhaling 
uit  Kayser,  wat  die  stylskeppende  in  ’n  werk  hoofsaaklik 
sien  in  “das  dauemde  Walten  der  gleichen  Perzeptions- 
kategorien  durch  das  Werk  hin  und  ihr  Zusammenklang 
zur  Struktur”  (p.  87;  W.  Kayser:  Das  Sprachliche  Kunst- 
werk,  19543,  p.  298  — die  voortdurende  kies  van  gelyke 
persepsiekategorieë  deur  die  werk  heen  en  hul  samevoeging 
tot  struktuur)  laat  vermoed  dat  ook  hier,  soos  by  Kayser, 
die  stylbegrip  beperk  word  tot  die  styl  van  die  werk. 
Miskien  moet  dit  reeds  volg  uit  die  uitspraak  dat  “die 
linguis”  die  funksionering  van  taalvorme  op  die  wyse  van 
die  taal  bestudeer  “sonder  om  die  verhouding  van  kennis- 
gewer  en  kennisnemer  tot  die  taalgebmik  mede  tot  objek 
van  waarneming  te  maak”  (p.  43).  Maar  aan  die  ander 
kant,  as  ons  afgaan  op  die  gevalle  wat  as  aangrypingspunte 
vir  die  metode  dien,  soos  die  teenstelling  normaal-anormaal, 
dan  lyk  dit  nie  vergesog  om  tot  die  gevolgtrekking  te  kom 
dat  nie  die  styl  nie,  maar  slegs  die  stilistiese  in  werklikheid 
betrokke  is.  Die  dualiserende  splitsing  van  ’n  geval  in 
normaal-anormaal,  waarby  dus  die  vergelyking  — wat 
origens  prinsipieel  van  die  hand  gewys  word  — as  wesens- 
kenmerk  na  vore  tree,  vorm  eintlik  ’n  probleemaanwysende 
beginsel,  want  die  oplossing  vloei  voort  uit  die  geheel,  soos 
dit  ook  deur  die  onproblematiese  elemente  gevorm  word,  en 
nie  uit  die  opposisie  normaal-anormaal  nie.  So  ’n  gelokali- 
seerde  opposisie  kan  hoogstens  dien  om  die  funksionele  aard 
van  die  geval  nader  te  begrens;  maar  vir  ’n  vollediger 
begrensing  en  isolering  is  daar  ook  nog  ander  onderskei- 
dings,  soos  die  direkte  teenstelling  en  die  negering,  wat  in 
aanmerking  sou  kan  kom.  Dit  is  duidelik  dat  as  alle  taal- 
waardes  bepaal  sou  word  in  hulle  betrokkenheid  op  die 

situasie,  dit  moet  lei  tot  Gestaltontdekking  as  vernaamste 
resultaat.  Daar  sou  dan  ook  sprake  kan  wees  van  styl  in 
die  sin  van  werkstyl.  Maar  in  ’n  ondersoek  wat  hom  rig  op 
die  waardebepaling  van  ’n  situasiekomponent  wat  aan  ’n 
selektiewe  kriterium  beantwoord,  word,  streng  genome, 
taak  en  resultaat  deur  die  deel  bcgrens,  en  kan  volstaan 
word  as  ’t  ware  met  ’n  “geantisipeerde  geheel”  as  integra- 
siegrond  aan  die  een  kant  en  die  taalsistematiese  of  ander 
norm  as  probleemsoeker  en  tangensiaal  begrensende  aan 
die  ander  kant.  Die  problematiese  element  is  begin-  en 
eindpunt.  So  gesien,  is  hierdie  metode  dus  op  die  stilistiese^ 
eerder  as  op  die  styl  gerig. 

Is  dit  langs  hierdie  weg  egter  nog  moontlik  om  die  vorm- 
geheel  en  daarmee  die  werkstyl  te  bereik  — want  die 
vraagstuk  van  geïntegreerdheid  vereis  ten  minste  die  frag- 
mentariese  verheldering  van  die  integrasiegrond  — die 
ondersoek  van  styl  in  breëre  sin  word  uitdruklik  uitgesluit, 
omdat  die  metode  die  grense  van  die  verenkelde  geval  nie 
vergelykend  en  verbindend  kan  oorskry  nie.  Om  aan  te 
haal:  ‘‘Vir  die  stilistiek  op  linguistiese  grondslag  is  daar  — 
ons  herhaal  — enkel  bepaalde,  spesifieke  taalgebruiks- 
eenhede  wat  aan  die  kreatiewe  analise  onderwerp  word.  Die 
gegewe  eenheid  word  eerbiedig  en  word  nie  oorskry  in  ’n 
poging  tot  vergelyking  of  klassifikasie  nie”  (p.  48).  Hier- 
niee  word  die  gekose  situasie,  of  presieser,  die  betrokke 
taalgebruikseenheid  sonder  verwantskap  of  dergelike 
verband  geïsoleer  as  konkrete  probleemdraer. 

In  die  verbygaan  is  hierbo  reeds  die  moontlikheid  geopper 
dat  ’n  gestalte  verskillende  aspekte  kan  vertoon  as  die 
gerigtheid  van  sy  komponente  vatbaar  is  vir  meer  as  een 
siening.  In  die  figuurtjie  sou  hierdie  moontlikhede  beperk 
kan  word  tot  een  deur  arserinkies  of  iets  van  die  aard  aan 
te  bring.  Op  die  gebied  van  taalgebruik  kry  ons  op  die 
vlak  van  die  betekenisgestalte  dikwels  die  verskynsel  van 
dubbelsinnigheid.  By  landswette,  in  definisies  ens.  word 
die  grootste  sorg  in  ag  geneem  om  die  funksies  van  woorde 
presies  te  rig.  Ingewikkelder  egter  word  dit  wanneer  ons 
tot  die  gebied  van  die  stilistiek  kom  en  te  doen  kry  nie  net 
met  die  primêre  gestalte  van  die  ‘‘betekenis”  of  die 
‘‘inhoud”  nie,  d.w.s.  met  wat  ons  kan  parafraseer,  met  ander 
woorde  kan  omskrywe  nie,  maar  ook  met  die  subtiele 
‘‘rand”-kwaliteite  van  woorde,  konstruksies  en  die  werk- 
likhede  wat  hulle  stel.  (Die  moeilike  terrein  van  ritme  en 
klank  word  hier  buite  beskouing  gelaat.)  Dinge  het  ’n 
sekere  ‘‘atmosferiese”  of  ‘‘gevoelswerking”  wat  geleë  is  in 

hul  gesamentlike  kwaliteite  en  funksies.  In  “hand”  sonder 
meer  kan  ons  bv.,  behalwe  die  primêre  betekenis  van 
liggaamsdeel,  die  grypende,  die  houdende,  die  gewende,  die 
tastende,  die  vingerige  ens.  onderken,  wat  saam  opgeneem 
is  in  die  geheel  en  wat  in  die  gebruik  eweredig  of  onewe- 
redig  geaktiveer  kan  word.  Uit  hoofde  van  sulke  eienskappe 
het  woorde  kwaliteite  wat  in  ’n  samehang  in  meerdere  of 
mindere  mate  rigbaar  is  deur  onderlinge  bepaling  (vgl.  ’n, 
die  hand,  uit,  in,  met  die  hand)  of  deur  kwaliteitsverwant- 
skap  tussen  woorde  (bv.  geduldig,  gedienstig,  gedwee). 
Op  dié  wyse  ontstaan  by  presiese  woordkeus  saam  met  die 
primêre  inhoudsgestalte  ’n  sekondêre  kwaliteitsgestalte, 
wat  die  eerste  deurdring,  eintlik  ’n  “vlugtiger”  aspek  is 
daarvan.  Die  gestruktureerde  vertoon  m.a.w.  inwendige 
georiënteerdheid  in  die  sin  dat  die  vormelemente  ten  minste 
op  “twee-enige”  wyse  (deur  betekenis  en  deur  randkwali- 
teite)  Gestaltvormend  is  en  volgens  die  Gestalt  betrokke 
is  op  mekaar.  Maar  aanvaar  ons  nou  ook  nog  die  opvatting 
dat  die  literêre  werk  uitdrukking  is  en  dat  uitdrukking 
beliggaming,  materialisering  beteken,  dan  hou  dit  in  dat 
die  inwendige  georiënteerdheid  in  noue  betrekking  staan 
tot  ’n  algemener  georiënteerdheid  wat  hom,  eweas  die 
sekondêre  gestalte,  hoofsaaklik  in  die  perifere  kwaliteite 
kenbaar  maak.  Ten  opsigte  van  die  enkele  werk  vind  ons 
so  ’n  georiënteerdheid  in  ’n  houding  of  instelling,  ’n  inner- 
like  (emosionele)  gerigtheid,  wat  kiesend  (uit  die  erva- 
ringselemente  met  die  gewenste  kwaliteit)  en  ordenend  hom 
medekonkretiseer.  Maar  so  ’n  bepaalde  houding  is  maar 
een  van  ’n  aantal  houdings  as  variasies  van  die  grond- 
houding  van  ’n  skeppende  identiteit.  As  dit  waar  is,  dan 
kan  daaruit  die  afleiding  gemaak  word  dat  ’n  sekere 
grondinstelling,  d.i.  ’n  sekere  algemene  georiënteerdheid 
as  vormeienskap,  deurgaans  aanwesig  moet  wees  en  hom 
kenbaar  moet  maak  in  herhalingsverskynsels,  sy  dit  in 
verskillende  manifestasievorm.  En  as  dit  hom  verder  ver- 
naamlik  in  geaktiveerde  kwaliteite  en  dergelike  vormken- 
merke  uitdruk,  dan  moet  dit  hom  op  die  vlak  van  die 
werklikheid,  soos  deur  die  taal  gestel,  kenbaar  maak  as 
werklikheidskwaliteit,  dus,  veralgemeend,  as  siening  of 
beskouing  van  die  wêreld  soos  gekonstitueer  in  die  taal- 
werklikheid.  Daarmee  is  dan  die  teoretiese  basis  gegee  van 
die  stilistiese  vergelykbaarheid  en  gesamentlike  ondersoek 
van  die  verskillende  werke  van  ’n  outeur,  met  ander  woorde 
van  ’n  persoonstyl.  Op  diéselfde  wyse  kan  ook  die  basis 

van  hoër  oriënteringslae,  soos  van  ’n  tydperk  of  ’n  kultuur, 
gevind  word. 

Aangesien  die  verskillende  “lae”,  as  verskillende  aspekte 
van  dieselfde  gestalte,  mekaar  as  ’t  ware  van  onder  af  bevat, 
hul  in  ooreenstemming  met  die  sterkte  van  die  oriënterings- 
kragte  in  steeds  yler  wordende  kwaliteite  van  die  gestruk- 
tureerde  voordoen,  moet  die  taak  van  onderskeiding  steeds 
moeiliker  word  hoe  hoër  ’n  mens  gaan  in  die  rigting  van 
die  algemene.  Dan  volg  dit  ook  dat  die  styl  van  die  werk, 
wat  as  die  onmiddellik  werksame  gestalte  in  die  konkrete 
vorm  sy  begrensing  het,  verreweg  die  eenvoudigste  voor- 
werp  van  studie  in  hierdie  kader  moet  wees. 

Die  ondersoek  van  styl  in  die  breër  sin  word  in  moderne 
werke  soos  die  reeds  genoemde  van  Wolfgang  Kayser  uit- 
geskakel  omdat  te  veel  vae  en  onsekere  faktore,  soos 
ontwikkeling,  navolging  ens.  (hier  buite  beskouing  gelaat) 
daarby  betrokke  is.  Dit  voer  ook  buite  die  enkele  werk  in 
dié  sin  dat  bv.  die  persoonstyl  hom  nie  net  in  een  werk 
konkretiseer  nie  en  vir  die  direkte  verstaan  van  so  ’n 
geïsoleerde,  geslote  eenheid  ook  nie  van  onmiddellike  belang 
is  nie.  Tog  bestaan  op  hierdie  algemene  vlak  ’n  feitelike 
gegewe  wat  deur  die  navorsing  nie  oor  die  hoof  gesien  kan 
word  nie.  Die  styl  van  persone,  tydperke  ens.  berus  op 
vertroude  waarnemingsverskynsels  wat  met  die  betrokke 
term  reeds  vroeër  en  langer  benoem  is  as  die  individuele 
konstruksie  van  die  verenkelde  werk.  Vir  die  teoretiese 
denke  is  die  afsonderlike  geval  van  primêre  belang,  Maar 
in  die  enkele  soek  dit  ook  steeds  na  die  moontlikhede  van 
samehange  en  die  tekens  van  ’n  meer  algemene.  Die  twee 
aspekte  sluit  mekaar  nie  uit  nie;  in  werklikheid  vul  hulle 
mekaar  aan. 

As  ons  nou  ’n  siening,  soos  dit  gegee  is  in  die  georiën- 
teerde  gestalte,  in  algemener  sin  wil  ontleed,  dan  skyn 
dit  te  volg  uit  wat  gesê  is,  dat  ons  die  primêre  vormelemen- 
te  en  konstruksies  in  die  eenhede  wat  hul  konstitueer,  sal 
moet  ondersoek  volgens  hulle  strekking  in  die  rigting  van 
’n  hoër  algemeenheid.  Verbind  ons  die  strekkings  volgens 
gemeenskaplike  aspekte,  dan  ontstaan  ’n  eenvoudiger, 
afgeleide  beeld  op  ’n  algemener  vlak,  ’n  afgeleide  wat  in 
die  konkrete  aanwesig  is  as  herhalingsaspek  in  wisselende 
gedaante.  So  kan  ons  by  wyse  van  elementêre  illustrasie 
bv.  dak  in  ’n  gegewe  eenheid  begryp  nie  net  as  die  afdek- 
king  van  ’n  gebou  nie,  maar  dit  volgens  ’n  strekking  soos 
gegee  deur  ’n  funksie,  op  ’n  hoër  vlak  interpreteer  as 
beskutting,  as  afsluiting  van  die  natuurelemente.  Lamp  sou 

ons  op  dieselfde  wyse  kan  sien  nie  net  as  primêre  ligbron 
nie,  maar  as  simbool  van  lig  in  ’n  beslote  ruimte.  Haal 
ons  nou  die  gemeenskaplike  moment  van  beslotenheid  uit, 
kry  ons  ’n  strekking  bv.  in  die  rigting  van  ’n  teenstelling 
tussen  ’n  binne  en  ’n  buite.  In  ’n  ander  verband  sou  ons 
dak  miskien  weer  kan  sien  as  teken  van  voltooidheid  en 
lam'p  as  bewys  van  bewoonbaarheid.  ’n  Bepaalde  strekking 
hou  verband  met  dié  van  die  ander  komponente  en  met  dié 
van  die  werksame  gestalte.  Ons  moet  dus  binne  ’n  een- 
heidsverband  die  vormmomente  na  hul  werksame  strek- 
kinge  ondersoek. 

Met  die  strekkingsondersoek  keer  die  resultate  bereik 
op  die  hoër  vlak  steeds  weer  deurligtend  terug  op  die 
komponente  wat  as  uitgangspunt  gedien  het.  Die  direk 
werksame  gestalte  word  gekonstitueer  deur  na  binne 
werkende  “radiale”  strekkings,  wat  nie  net  die  grondslag 
kan  lewer  vir  die  gefundeerde  beoordeling  van  komponent- 
geïntegreerdheid  nie,  maar  selfs  ook  by  ’n  intuïtief  aan- 
voelende  benadering  dié  van  die  “impressionistiese”  kritiek. 
Maar  terselfdertyd  is  die  komponente  ook  die  draers  van 
’n  algemener  georiënteerdheid,  waardeur  ’n  werk  sy  inner- 
like  “sferiese”  geslotenheid  kan  komplementeer  met  ’n 
oopheid  wat  geleë  is  in  die  verwantskap  geskep  deur  die 
“styl.” 

Voorbeelde  van  die  resultate  wat  bereik  is  deur  toepas- 
sing  van  die  “kreatiewe  analise”  as  metode  word  gegee  in 
die  werk  self  en  is  ook  te  vind  in  die  proefskrifte  wat  van 
die  metode  gebruik  gemaak  het.  As  voorbeeld  van  ’n  ander 
benaderingswyse  volg  hier  ’n  kort  weergawe  van  ’n  verge- 
lykende  ontleding  w'at  deur  Erich  Auerbach  in  sy  werk 
“Mimesis”  (A.  Francke  Ag.  Verlag,  Bern,  1945,  p.  7-30) 
gemaak  is  van  ’n  Oud-Griekse  en  ’n  Ou-Testamentiese 
fragment.  Omdat  van  vertalings  gebruik  gemaak  word, 
kan  slegs  gelet  word  op  die  grotere  trekke,  wat  egter  selfs 
in  vertaling  ’n  duidelike  vormtaal  spreek  en  in  die  aard 
van  die  gevormde  werklikheid  basiese  grondhoudings  teen- 
oor  die  wêreld  kenbaar  maak.  Die  vergelyking  dien  hier 
ter  onderskeiding  en  isolering  van  algemeen  tiperende 
vormeienskappe  as  stylkenmerke. 

Die  eerste  fragment  is  dié  gedeelte  van  die  Odyssee 
waarin  die  huishoudster,  Eurykleia,  vroeër  die  voedster 
van  Odysseus,  hom  by  sy  terugkeer  huis  toe  herken,  onder- 
wyl  sy  sy  voete  was,  aan  ’n  litteken  aan  sy  been. 

’n  Gedeelte  van  die  toneel  word  in  Nederlandse  vertaling 
soos  volg  weergegee  (Aeg.  W.  Timmerman:  Homerus 

Odyssee,  H.  J,  Paris,  Amsterdam,  1934,  XIX,  380  vlg.) : 
Eurykleia  is  aan  die  woord  voor  die  herkenning  — 
. . Ik  verklaar,  dat  ik  nooit  nog  iemand  gezien  heb,  die 

/zoo  zeer 

Lijkt  op  Odysseus  in  bouw  en  in  stem  en  in  voeten,  als 

/gij  doet ...!’’ 

Sluw  gaf  Odysseus  haar  daarop  ten  antwoord:  “Zoo  zeggen, 

/mijn  oudje, 

Allen,  die  ooit  voor  hun  oogen  ons  beiden  aanschouwden, 

/dat  wij  zoo 

Sprekend  elkander  gelijken,  zooals  gij  ook  zelf  al  gemerkt 

/hebti’’ 

Zoo  was  zijn  woord  en  de  vrou  nam  een  bekken,  dat  blonk 

/en  dat  blinkte, 

Waar  zij  zijn  voeten  in  wilde  gaan  wasschen.  En  daar 

/schonk  zij  heel  veel 
Koud  water  in,  waar  zij  later  weer  warm  water  bij  goot. 

/Odysseus 

Ging  van  den  haard  af  zitten  en  keerde  zich  haastig  naar 

/’t  duister, 

Want  hij  had  al  terstond  in  zijn  hart  het  vermoeden  en 

/vreesde, 

Dat  zij  het  litteken  weer  zou  herkennen  en  alles  aan  ’t 

/licht  kwam  . . . 

Daar  kwam  zij  nader  en  wasschend  de  voeten  des  meesters, 

/herkende 

Zij  onmiddlijk  den  wond,  die  een  zwijn  hem  met  blink- 

/witte  tanden 

Vroeger  geslagen  had,  toen  hij  ’t  Parnassus-gebergte 

/bereisde, 

Waar  hij  Autólykus  opgezocht  had  en  zijn  zonen.  Want  deze 
Was  van  zijn  moeder  d’aanzienlijke  vader,  die  onder  de 

/menschen 

Uitblonk  in  diefachtigheid  en  in  meineeden-doen.  En  een 

/God  zelf 

Schonk  hem  dat,  Hermes,  omdat  hij  van  rammen  en 

/bokken  de  hem  zoo 
Welkome  schenkels  verbrandde.  Hij  steunde  hem  daarom 

/welwillend  . . . ! 

Hierop  volg  ’n  tussenvertelling  van  hoe  Odysseus  sy 
naam  gekry  het  van  sy  oupa,  hoe  hy  later  daar  gaan  kuier 
het,  van  die  jagtog  waarop  hy  deur  ’n  wildevark  aan  sy 
been  gewond  is  en  van  hoe  hy  verpleeg  is  en  later  na  sy 
huis  teruggekeer  het.  Pas  dan  vervat  die  verhaal: 

Dat  was  het  litteken,  dat  Eurykleia  herkende,  terwijl  zij 

’t  Been  met  haar  handpalm  vatt’  en  betastte  . , . Zijn  voet 

/liet  zij  vallen  . . . 

Luid  viel  het  been  in  de  kom  en  het  koper  weergalmde . . . 

Auerbach  w>’s  daarop  hoe  elke  onderdeel  helder,  met 
duidelike  omtrekke  geteken  word.  Die  sintaktiese  verbande 
en  die  betrekkinge  tussen  die  geledings  is  duidelik  gelê. 
Opvallend  is  dat  ’n  lang  tussenvertelling  in  die  dramatiese 
oomblik  van  herkenning  ingevoeg  word,  Dit  dien  egter  nie 
tot  verhoging  van  die  spanning  nie,  maar  word  ingelas 
om  die  situasie  op  daardie  bepaalde  punt  volledig  te  belig. 
Vir  hierdie  doel  word  ’n  stuk  van  die  verlede  weer  vol  in 
die  hede  van  die  vertelling  geruk.  Alles  word  daarmee  in 
die  helder  verligte  voorgrond  gebring,  Deurgaans  word 
niks  in  die  duister  en  niks  in  die  agtergrond  gelaat  nie. 
Hede  en  verlede,  die  wêreld  daar  buite,  maar  ook  die  bewe- 
gings  van  die  gemoed  word  in  gelykmatige  beligting  en 
in  klare  ordening  langs  mekaar  geplaas  sonder  die 
v'erband  van  ’n  ontwikkeling  of  spanning,  en  sonder  ’n 
verborge  sin  wat  nagespeur  hoef  te  word.  Die  grondtrek 
van  die  Homeriese  styl  lê  daarin  dat  alle  dinge  sigbaar  en 
tasbaar  voluit  gevorm  word  in  hul  tydelike  en  ruimtelike 
verhoudings.  Die  nou  en  die  hier  oorheers. 

In  skerp  teenstelling  hiermee  is  die  vormwêreld  van  die 
Ou  Testament.  Ons  kan  dit  nagaan  deur  bv.  die  verhaal 
van  die  offer  van  Isak  te  ontleed.  Dit  is  die  welbekende 
geskiedenis  van  Genesis  22: 

1 Na  hierdie  dinge  het  God  Abraham  beproef  en  vir 
hom  gesê:  Abraham!  En  hy  antwoord:  Hier  is  ek! 

2 Toe  sê  Hy:  Neem  jou  seun,  jou  enigste,  wat  jy  liefhet, 
Isak,  en  gaan  nou  na  die  land  Moria  en  offer  hom  daar  as 
brandoffer  op  een  van  die  berge  wat  Ek  jou  sal  aanwys. 

3 Daarop  het  Abraham  die  móre  vroeg  klaargemaak 
en  sy  esel  opgesaal  en  twee  van  sy  dienaars  en  sy  seun 
Isak  saam  met  hom  geneem;  en  hy  het  hout  gekloof  vir 
’n  brandoffer  en  opgestaan  en  na  die  plek  gegaan  wat  God 
hom  aangewys  het. 

4 Op  die  derde  dag  toe  slaan  Abraham  sy  oë  op  en  sien 
dié  plek  van  ver  af. 

5 En  Abraham  sê  vir  sy  dienaars : Bly  julle  hier  met  die 
esel;  ek  en  die  seun  wil  daarheen  gaan  om  te  aanbid  en 
dan  na  julle  terugkom. 

6 En  Abraham  het  die  hout  vir  die  brandoffer  geneem 
en  dit  op  sy  seun  Isak  gesit,  en  die  vuur  en  die  mes  in  sy 
hand  geneem.  So  het  hulle  twee  dan  saam  geloop. 

7 Toe  spreek  Isak  met  sy  vader  Abraham  en  sê:  My 

Vader!  En  hy  antwoord:  Hier  is  ek,  my  seun!  En  hy  sê: 
Hier  is  die  vuur  en  die  hout,  maar  waar  is  die  lam  vir 
’n  brandoffer? 

8 En  Abraham  antwoord:  God  sal  vir  Homself  die  lam 
vir  ’n  brandoffer  voorsien,  my  seun,  So  het  hulle  twee  dan 
saam  geloop. 

As  ons  van  die  vormwêreld  van  Homerus  af  kom,  dan 
tref  dit  ons  by  die  begin  dat  daar  nie  gesê  word  waar  God 
met  Abraham  gepraat  het  nie.  Maar  die  leser  begryp  dat 
God  uit  ’n  hoëre  sfeer  in  die  aardse  moes  deurbreek  om 
met  Abraham  te  praat.  Ook  van  die  rede  waarom  God 
Abraham  wou  versoek,  word  niks  gesê  nie.  Sonder  sigbare 
gestalte  is  Hy  aanwesig  en  roep:  Abraham!  Dié  antwoord: 
Hier  is  ek!  Hierdie  antwoord  dui  egter  nie  ’n  bepaalde  plek 
aan  nie,  maar  slaan  eerder  op  die  morele  gesindheid  in 
Abraham,  wat  meteen  bereid  is  om  te  luister  en  te  gehoor- 
saam.  Sonder  ’n  adjektief  wat  ’n  vorm  in  sy  eienheid  belig 
en  sonder  ’n  plekaanduiding  word  Abraham  gestel  onder 
’n  opdrag  van  God.  Dit  is  “na  hierdie  dinge.’’  Die  opdrag 
kom  in  ’n  sekere  tydelike  verband.  En  in  hierdie  verband 
word  aan  Abraham,  die  mens,  gehoorsaamheid  geëis.  Nie 
sinlike  gedaante,  soos  by  Homerus  nie,  maar  morele  gerigt- 
heid  word  die  hoofsaak. 

In  enkele  hoofsinne  met  karige  sintaktiese  verband,  gee 
God  dan  sy  bevel  en  ontvou  hom  die  verhaal  van  die  uitvoe- 
ring  daarvan.  Die  bevel  is  ’n  opdrag  wat  nagekom  moet 
word  op  ’n  plek  wat  nie  vooraf  genoem  word  nie,  maar 
vooraf  bestem  is.  Verder  word  alle  elemente  net  in  hul 
wesenlikheid  as  dinge  of  handelinge  sonder  enige  beligting 
wat  hul  eie  kenmerke  of  individualiteit  na  vore  kan  haal, 
diensbaar  gemaak  aan  die  doel  en  bestemming.  Daar  word 
net  gepraat  van  esel,  dienaars,  hout,  mes,  vuur.  Ook  van 
die  pad  word  niks  gesê  nie;  net  die  duur  van  die  reis  word 
vermeld:  op  die  derde  dag  toe  slaan  Abraham  sy  oë  op.  Dit 
wek  die  indruk  dat  hulle  swyend  gegaan  het  en  nie  na 
links  of  regs  gekyk  het  nie.  Die  tog  is  ingebed  tussen  ’n 
aanvang  en  ’n  bestemmingseinde,  maar  self  is  dit  ’n  onbe- 
paalde  voorlopigheid  wat  nie  ’n  hede  ken  nie  en  net  in  die 
tyd  gemeet  is.  Dit  is  ’n  gegewe  wat  self  om  ’n  simboliese 
uitleg  vra.  Anders  as  by  Homerus  soek  mens  hier  telkens 
na  ’n  verklaring,  ’n  dieper  liggende  sin.  Die  tekening  wys 
na  iets  daarbuite,  na  iets  in  die  agtergrond,  as  die  eintlike. 

Hoe  laat  was  dit  toe  Abraham  sy  oë  op  die  derde  dag 
opgeslaan  het?  Dit  word  nie  gesê  nie.  Daarom  kan  ons 
aanneem  dat  die  “oggend  vroeg’’  van  die  begin  ook  nie 

vermeld  is  om  ’n  presiese  tydstip  aan  te  dui  nie,  maar 
eerder  om  te  toon  hoe  streng  Abraham  hom  aan  die  bevel 
van  God  gehou  het. 

In  die  vertelling  tree  Isak  op  as  derde  hoofpersoon.  Van 
almal  is  hy  die  enigste  wat  ’n  sintaktiese  bepaling  kry. 
God  sê:  Neem  jou  seun,  jou  enigste,  wat  jy  liefhet,  Isak. 
Dit  is  egter  ’n  bepaling  wat  Isak  as  persoon  in  geen  opsig 
omskryf  nie;  dit  toon  net  die  verhouding  aan  waarin  hy 
tot  Abraham  gestaan  het.  Dit  beklemtoon  net  die  grootheid 
van  die  offer  wat  gevra  word  en  lê  ’n  drukkende  spanning 
oor  die  verdere  verloop  van  die  verhaal.  Dit  belig  die 
konflik  by  Abraham  tussen  liefde  en  gehoorsaamheid, 
tussen  natuurlike  gerigtheid  op  die  menslike  plan  en  ’n 
hoër  gerigtheid  volgens  Gods  bevel. 

Hierdie  spanning  word  nog  verhoog  deur  die  direkte 
rede.  Terwyl  dié  by  Homerus  ’n  uitsegging  van  die  inner- 
like  is,  is  dit  hier  eerder  ’n  versluiering : op  die  eintlike 
bedoeling  word  net  gesinspeel;  die  oppervlakkige  waarde 
van  die  woorde  is  gerig  op  ’n  sin  daarbuite  in  die  agter- 
grond.  So  gee  God  aan  Abraham  ’n  bevel  sonder  om  sy 
motief  bekend  te  maak;  en  so  is  ook  die  woorde  tussen 
Abraham  en  Isak  swaar  van  onuitgesproke  bedoeling,  net 
soos  hul  gang  swaar  is  van  bestemming.  Tot  twee  maal  toe 
word  vader  en  seun  op  ’n  afstand  gestel:  En  so  het  hulle 
twee  dan  saam  geloop. 

In  Abraham  leef  egter  nog  ’n  verborge  hoop:  God  sal  ’n 
brandofferlam  voorsien.  Verskillende  gemoedstoestande 
skuif  hul  oor  mekaar  heen.  By  Homerus  se  figure  tree  in 
’n  bepaalde  situasie  net  een  psigiese  aspek  aan  die  lig. 

Op  die  mahier  word  die  ontleding  deur  Auerbach  nog 
voortgesit  en  verdiep  tot  die  teenstelling  realiteit-waar- 
heid.  Maar  die  hoofsake  is  reeds  duidelik:  in  die  styl  van 
Homerus  kom  ’n  wêreldsiening  tot  uitdrukking  wat  geken- 
merk  word  deur  die  sinlike  afgerondheid  van  dinge  in  die 
hede,  sonder  geheim  of  spanning.  In  die  Ou-Testamentiese 
verhaal  aan  die  ander  kant  vind  ons  ’n  wêreldsiening  waar- 
in  nie  sinlikheid  nie,  maar  wesenlikheid  geld  en  wat  verder 
gekenmerk  word  deur  ’n  ontwikkelingsgang  wat  van  ’n 
begin  af  gestuur  word  op  ’n  einde  wat  tegelyk  bestemming 
en  vervulling  is  en  aan  die  geheel  ’n  hoëre  sin  verleen. 

Die  kort  illustrasie  onderstreep  wat  reeds  uit  die  voor- 
afgaande  bespreking  duidelik  geword  het:  ondersoek  van 
die  styl  is  nie  ’n  studie  wat  los  staan  van  die  “inhoud” 
nie.  Eerder  moet  ons  vasstel  dat  die  begriplike  inhoud  die 
sin  van  ’n  werk  nie  ten  volle  vertolk  nie.  Die  diepere  sin 

word  eers.  ontdek  as  "woordsin”  verbind  word  met  “vorm- 
sin”  en  as  die  primêre  gestalte  deursigtig  gemaak  word 
deur  ’n  hoëre  georiënteerdheid  in  die  styl. 


van 


Weinige  mensen  beseffen  welk  een  schrikwekkende  macht  er  is 
gelegen  in  het  massa-communicatiemiddel  dat  film  heet.  Waarmee 
ik  dan  in  het  bijzonder  bedoel,  dat  een  filmmaker  niet  te  overziene 
mogelijkheden  ter  beschikking  staan;  dat  hij  met  die  mogelijkheden 
ons  kan  krijgen  waar  hij  ons  hebben  wil.  Vóór  of  tegen  iets,  al  naar 
gelang  hij  dat  wenst.  Immers  hetgeen  een  film  ons  toont,  bezit  de 
uiterst  bedriegelijke  schijn  der  gefotografeerde  werkelijkheid.  En 
juist  dát  wat  de  film  meest  schijnt  is  zij  practisch  nooit . . . 

Met  montage  en  belichting  kan  men  op  het  filmdoek  elke  gewenste 
suggestie  bereiken  . . . 

Dit  vermogen,  deze  totale  macht  van  de  filmmaker  is  wel  zo 
ingrijpend,  dat  men  zich  de  vraag  kan  stellen  of  men  van  het  film- 
beeld  ooit  een  volkomen  objectiviteit  mag  vcrwachten.  Dat  bedoel 
ik  dan  vooral  ten  aanzien  van  het  documentaire  nieuws  en  de  actuele 
voorlichting.  In  hoeverre  is  zelfs  het  wekelijkse,  zakelijke  filmjour- 
naal  objectief  . . . ? 

De  macht  van  de  man  achter  de  montage-tafel  gaat  veel  verder 
en  is  onbegrensd.  In  hoeverre  zijn  wij  al  slachtoffers  zonder  dat  wij 
het  weten?  Nú,  in  onze  dagen . . . ? 


B.  J.  BERTINA,  in  WIKOR,  VI/No.  58,  bl.  362. 

A.  J.  J.  VISSER: 


Begrafnis:  D.  F.  Malan 

Ons  staan  nou  klein 

en  stil  voor  hierdie  pyn 

ivat  om  sy  graf  neerwolk. 

o die  hartseer  van  ’n  volk 

oor  ’n  vriend,  ’n  hroer,  ’n  vader  wat 

kon  helder  sien  die  donker  pad 

— deur  voorgeslag  met  bloed  gebaan  ^ 

waarop  ons  nou  alleen  moet  verder  gaan. 

Wie  is  nou  die  rigting  in  ons  skewe  dink; 
die  gids  wat  verdwaaldes  na  die  hoofpad  wink? 

Hy  het  die  einddoel  reeds  in  sig  gehad; 
wou  ons  aan  die  moeë  hande  vat 
en  lei  na  hoogtes  van  ons  nasiepligte. 

\ir  elkeen  dan  in  wie  sy  drome  nou  soos  vergesigte 
werklik  is,  het  Gabriël  reeds  teen  die  donker  kis  geklop 
en  uitgeroep:  Daniël  Francois,  staan  opl 

E.  BRINK: 


Vesper 

“Ma,  ek  het  my  leesboek  by  die  skool  vergeet,  Ma.” 

’n  Bietjie  wydsbeen  staan  hy  voor  sy  ma,  wit  kuif  oor 
sy  voorkop  en  die  donker  oë  waaksaam,  omdat  hy  nie 
presies  weet  wat  om  te  verwag  nie.  Sy  kyk  nie  eers  op  nie. 

“Dan  gaan  haal  jy  hom  maar,  Basie.  Óf  het  jy  nie  ’n  les 
om  te  leer  vir  more  nie?” 

“Ek  het,  Ma.  ’n  Lánge!”  wys  hy  vertroulik  as  sy  tóg 
skielik  opkyk  met  iets  van  vertedering  in  haar  blik.  Dat  die 
klein  knaap  nou  ook  al  skool  toe  gaan.  Lesse  leer. 

Basie  huiwer  ’n  oomblik,  knik  dan  heftig  met  die  kop. 
Eintlik  het  hy  gehoop  sy  sê  hy  moet  vir  Hannetjie  vra 
om  saam  te  gaan  — Hannetjie  is  tog  al  groot,  amper  al 
twaalf,  en  dit  sal  beter  wees  om  nie  alleen  deur  die  bosse 
te  loop  tot  by  die  plaasskooltjie  nie.  Sien,  dis  al  amper 
aand. 

Maar  dit  maak  ook  nie  saak  nie.  Hy  kan  alleen  ook  gaan, 
hy’s  mos  nie  bang  nie! 

A1  met  die  pad  draf  hy  en  dis  so  snaaks,  die  son  is  voor 
hom  in  plaas  van  agter,  soos  in  die  oggende.  Dis  die  eerste 
keer  dat  hy  in  die  middag  skool  toe  gaan.  Snaaks,  ja . . . 
en  so  stil. 

Die  deur  van  die  skooltjie  is  toegesluit,  maar  hy  buk 
dadelik  en  vroetel  onder  die  mat.  Hy  weet  die  sleutel  is 
daar.  Eers  het  Juffrou  dit  saamgevat  in  die  middae,  maar 
dan  het  sy  dit  elke  oggend  vergeet  en  toe  het  sy  dié  plan 
gemaak. 

Dit  gaan  moeilik  om  die  deur  oopgesluit  te  kry.  Suutjies 
loop  hy  dan  deur  die  klaskamer,  reguit  na  sy  bank  toe. 
A,  gelukkig  is  die  boek  nog  daar.  Hy  sou  sowaar  nie  wou 
soek  nie  — die  banke,  die  tafel,  alles  kyk  hom  sy  vyandig 
aan. 

“Aag!”  steek  hy  uitdagend  sy  tong  uit  as  dit  lyk  of  die 
banke  so  ’n  bietjie  vorentoe  begin  skuif,  of  hulle  hom  wil 
gryp.  Maar  hy  hol  tog  deur  toe  en  sukkel  met  bewerige 
handjies  om  die  sleutel  te  draai. 

“Haai!” 

Verskrik  kyk  hy  om  en  die  sleutel  val  rinkelend  op  die 
trappie  voor  die  deur.  Maar  dit  was  net  ’n  voël. 

By  die  eerste  draai  in  die  pad,  as  hy  met  verligting  nie 
meer  die  skool  kan  sien  nie,  bespeur  hy  ’n  boom  met  oulike 

mikke.  Snaaks  dat  hy  dit  nog  nie  voorheen  gesien  het  nie 
en  hy  het  juis  ’n  mik  nodig  vir  ’n  kettie.  Sy  ou  kettie  het 
anderdag  gebreek. 

Die  takke  kraak  as  hy  inklouter  en  dan  sit  hy  skielik 
stil  en  luister.  Oral  hoor  hy  voëls  gesels,  nie  hard  nie, 
maar  so  geheimsinnig  en  slaperig.  Bokant  sy  kop  is  daar 
’n  ligte  gekrap  en  hy  weet  dis  ’n  voël  wat  huis  toe  kom, 
moeg  van  al  die  rondvlieg. 

Hoor  hoe  sê  almal  nag.  Die  klein  voëltjies  wil  nog  ’n 
bietjie  buite  bly  en  hulle  vlieg  soos  klein  swart  spikkeltjies 
deur  die  lug.  Langgerek  en  weemoedig  kom  hulle  stemme- 
tjies,  met  sulke  skielike  kort  nootjies  tussenin. 

Daar  val  iets  grys  en  toweragtigs  oor  die  aarde  en  oor 
die  seuntjie.  Hy  is  nie  meer  sommer  Basie  wat  ’n  boek  by 
die  skool  gaan  haal  het  nie;  hy’s  ’n  stuk  van  die  boom. 
Eenkeer  vlieg  ’n  voël  so  naby  sy  kop  verby  dat  hy  die  ogies 
kan  sien  blink. 

Hy  kyk  na  die  wolkies.  Die  feetjies  se  komberse.  Daar  is 
die  feetjies  ook  juis  besig  om  die  eerste  liggie  op  te  steek. 
Hoe  mooi  is  dit  tog  — so  diep,  en  so  vreeslik,  vreeslik  blou. 

Om  hom,  hier  onder  die  boom,  begin  die  skaduwees  hulle 
roer  en  lig.  Lang,  grys  skaduwees  en  klein  swart  skaduwees 
sluip  gebukkend  onder  die  bome  deur.  A1  meer  en  meer 
kom,  totdat  die  donkerwordende  wêreld  wemel  van  hulle. 

Dáár,  in  ’n  oop  stuk,  is  hulle  nou  almal  bymekaar.  Hou 
hande,  en  begin  dans.  Geluidloos  spring  hulle  in  die  lug 
en  hulle  rek  ál  langer,  totdat  hulle  net  bene  is.  Meer  en 
meer  kom  by.  Vinniger  en  steeds  vinniger  dans  hulle . . . 
en  hulle  kom  nader. 

Nader  aan  die  boom!  Skielik  besef  Basie  dit  en  skrik 
wakker  uit  sy  droom.  Vervaard  kyk  hy  om  hom.  Hulle  is 
rondom  die  boom  in  ’n  wye  sirkel  en  kom  dansend  nog 
nader!  Nou  nie  meer  vriendelik  nie,  maar  swart  en  dodelik 
ernstig.  Glipperig  en  grillig  op  hulle  lang,  lang  bene . . . ! 

Die  kind  los  sommer  daarbo  en  val  op  die  grond,  maak 
darem  gou  seker  of  hy  sy  boekie  het  en  hol  dan.  Alles  wat 
bekend  was,  is  weg  en  hy  is  hier  in  die  bos  waar  die  skadu- 
wees  woon.  A1  harder  hardloop  hy,  maar  dit  voel  of  hulle 
sy  bene  vashou  — hy  kan  nie  wegkom  nie. 

Met  ’n  sug  word  die  bome  wakker.  Vyandig  kyk  hulle 
hom  aan;  hy,  wat  hier  durf  rondloop  na  sononder.  Agter 
hom  hoor  hy  hoe  een  boom,  en  nog  een,  sy  wortels  uittrek 
uit  die  grond  en  ook  agter  hom  begin  aanhardloop. 

’n  Stoet  wit  vroue  met  waaiende  hare  jaag  deur  die  lug 
verby.  Bo  steek  die  feetjies  nog  steeds  sterre  aan,  en  die 

sterre  sing,  Hy  kan  dit  duidelik  hoor.  Voor  sy  struikelende 
voete  loer  dwergies  uit  hulle  gate  met  geel,  verkreukelde 
gesigte. 

As  hy  net  die  pad  kan  kry ! Die  pad  moet  êrens  wees  — of 
miskien  het  die  pad  ook  weggehardloop.  Ag,  as  iemand 
hom  tog  net  wil  kom  help  voor  die  skaduwees  met  hulle 
lang,  koue  hande  aan  hom  gryp. 

“Liewenhere,  seblieftog,  moenie  dat  hulle  my  vang  nie, 
seblief,  Heretjie  . . .”  bid  hy  hard,  so  in  die  hardloop. 

Dan  is  die  pad  daar!  Gou,  voor  dit  dalk  weer  verdwyn, 
begin  hy  daarop  hardloop.  As  hy  net  eers  by  die  huis  is . . . 
Hannetjie  kan  hom  maar  spot,  maar  hy  gaan  nie  wéér  so 
laat  buite  loop  nie! 

As  hy  versigtig  omkyk,  is  die  skaduwees  baie  naby  hom. 
Op  dun  swart  voete  gly  hulle  agter  hom  aan.  Ver  hoor  hy 
die  bome  gesels  en  ’n  heks  vlieg  vlak  voor  hom  uit  die  gras 
op,  slaan  hom  amper  onderstebo  met  haar  besemstok. 

Die  sterre  sing  en  sing. 

Vreeslik  klop  sy  hartjie,  en  sy  1}^  is  klam  en  koud  van 
die  angssweet.  Sy  voete  brand  van  die  klippe  waaroor  hy 
moeg-moeg  hardloop.  Waarnatoe  sou  die  pad  gaan?  Seker 
see  toe.  Hy  weet  dis  nie  huis  toe  nie,  want  hy  het  tog  al 
myle  en  myle  gehardloop.  More  sal  hulle  hom  dood  hier 
optel.  Of  die  skaduwees  sal  hom  vang  en  aan  ’n  boom 
ophang. 

Toe  sien  hy  dit . . . ongelooflik . . . die  huis!  Hulle  huis! 
Daar  is  lig  in  die  vensters.  Ma  is  daar,  en  Pa,  en  Hannetjie! 
Nes  altyd,  nes  of  niks  gebeur  het  nie. 

Basie  steek  net  daar  in  die  pad  vas,  te  bly  om  dit  te  glo. 
Daar  waai  die  geur  van  aandete  na  hom  toe  aan  en  behaag- 
lik  snuiwe  hy. 

Daar  lui  Ma  juis  die  klokkie  vir  hulle  om  te  kom  en  nou, 
dat  die  groot  vrees  weg  en  hy  veilig  is,  kom  daar  ’n  diep 
vrede  oor  hom. 

So  klein  voel  hy  hier,  so  klein  teen  die  groot,  groot  aand. 
A1  die  sterre  brand  nou  en  daarbo  is  die  lug  ook  so  wyd 
en  sonder  einde. 

Hy  luister  na  die  klokkie  wat  lui,  so  f^m  en  verlore  in 
al  hierdie  grootheid.  Hande  intuïtief  inmekaargevou,  staan 
hy  doodstil  en  grootoog,  ’n  stippel  in  die  middel  van  die 
omringende  Al. 

Toe  weet  hy  dat  hy  wil  huil. 

J.  NEL  V.  d.  MERWE: 


Liedji 


le 


Groen  pietersielie 
oulap  die  bos, 

’n  bieljie  tiemie 
en  anys; 

’n  bossie  narsings, 
’n  madeliefie 
langs  die  varings: 


jy  kuier  met 
geruite  tjalie 
oral  rond,  net 
om  hier  te  ruik 
en  daar  te  pluk, 
oumatjie,  hoe  klein, 
hoe  groot  bly  jou  geluk. 

SOUL: 


Die  Nuwe  Kultuur 

Alles  vloei  en  vervloei. 

Hoe  vreemd  klink  dit  op  in  ons  ore,  ons,  mensies  van  één 
dag  wat  gewoond  is  daaraan  dat  as  ons  vanaand  gaan  slaap 
in  ons  huise,  sal  ons  huise  more-oggend  by  ons  ontwaking 
nog  op  dieselfde  plek  staan  as  toe  ons  vanaand  gaan  slaap 
het.  So  grondelik  is  ons  oortuig  hiervan  dat  ons  selfs  vir 
lang  tydperke,  jare,  ons  landpale  verlaat,  vreemde  wêrelde 
besoek,  om  uiteindelik  met  verlange  in  ons  harte  terug  te 
keer  na  die  plek  waar  by  ons  uitvaart  ons  huis  gestaan 
het,  met  die  stellige  verwagting  dat  ons  huis  nog  op  sy 
oorspronklike  plek  sal  staan,  in  dieselfde  straat,  langs 
dieselfde  spruit,  teen  dieselfde  rantjie. 

Ons  twyfel  nie  daaraan  nie.  Dit  is  ons  ervaring,  ons 
daaglikse  ervaring,  en  daar  is  niks,  skynbaar  niks  wat  ons 
sal  beweeg  om  van  hierdie  waarheid  afstand  te  doen  nie. 
Niemand  wat  sy  huis  in  Kaapstad  agterlaat,  sal  later 
daarna  in  Tokio  gaan  soek  nie,  niemand  wat  aan  die  Rand 
goud  gedelf  het  sal  agterna  die  ertstonnels  by  die  noordpool 
gaan  vind  nie. 

Ons  is  daar  so  seker  van  as  van  die  durende  standvastig- 
heid  van  ons  heupbeen,  ons  skeenbeen,  ons  harsingspan.  Dis 
daar,  blywend  daar.  Ons  word  daarmee  gebore,  dit  bly  ons 
bestendig  by  dwarsdeur  ons  lewe,  en  ons  sterf  met  dieselfde 
skedelbeen  en  ruggraat  as  waarmee  ons  gebore  is.  Dis  vas 
en  standvastig.  Dit  gee  ons  ’n  vattigheid  aan  die  lewe.  Dit 
gee  aan  ons  bestaan  duurte,  iets  wat  is.  Dit  maak  van  ons 
liggaam  ’n  vaste  punt  waarin  ons  gees  woon  en  waarvan- 
daan  die  gees  op  sy  ontdekkings  deur  die  hele  skepping 
kan  reis  en  weer  terug  keer  in  sy  aardse,  stofgebonde,  vaste 
woning.  Ons  neem  selfs  aan  dat  die  gees,  ná  die  slaap  van 
die  dood,  by  die  jongste  dag,  weer  in  ons  stoflike  liggaam 
sal  terugkeer  om  sy  doem  of  verlossing  aan  te  hoor. 

Dit  maak  van  my,  van  elkeen  van  ons,  die  middelpunt 
van  sy  skepping,  die  toetssteen  waaraan  die  bestaan  van 
alle  dinge  wat  bestaan  gemeet  kan  word.  As  ek  van  myself 
rekenskap  moes  gee,  sou  ek  sê:  Ek  is  die  enigste  waarvan 
ek  weet;  ek  kan  my  oë  toemaak,  my  ore  sluit,  al  die  weë 
wat  langs  my  sintuie  van  buite  af  na  my  gees  toe  voer 
afsluit  sodat  ek  volkome  in  my  self  gevange  is  soos  ’n 
weekdier  in  sy  skulp  of  soos  ’n  skilpad  in  sy  dop,  dan  is  ek 

van  één  ding  nog  bewus : my  persoon,  die  enigste  bestaande 
waarvan  ek  seker  weet  dat  ek  bestaan.  Dis  ek.  So  is  ek 
omring  deur  ander  ekke;  van  húlle  is  ek  nie  op  dieselfde 
manier  bewus  nie,  maar  húlle  wel. 

Ek  en  die  ander  ekke,  ons  wat  is,  ons  is  die  vaste  punte 
in  ons  bestaan,  ons  met  ons  geraamtes  en  spiere  en  kopbene. 

Ons  is. 

En  ons  — ek  en  die  ander  ekke  wat  saam  met  my  leef  en 
voor  my  geleef  het  — ons  het  vir  ons  ’n  vaste  beeld  geskep 
van  die  dinge  om  ons,  ’n  beeld  waarin  daar  ’n  orde  is,  of 
waarin  ons  gemeen  het  dat  ons  ’n  orde  sien,  al  is  dit  dan 
ook  maar  net  ’n  orde  wat  aan  ons  gees  behoort  en  nie  aan 
die  dinge  wat  ons  meen  dat  ons  dit  sien  nie.  Ons  het  bewus 
geword  van  ’n  groot  krag  bokant  en  buitekant  ons,  ’n  krag 
wat  verantwoordelik  is  vir  al  die  ordelikheid  wat  ons  waar- 
neem  in  die  seisoene,  die  vorm  van  kristalle  en  rotse,  die 
styging  en  daling  van  die  see,  die  wenteling  wat  nag  en 
dag  veroorsaak,  die  instinkte  wat  paring,  geboorte  en  dood 
regeer,  die  ontkieming  en  die  rypwording  van  grassaad  en 
graan  en  gewasse,  en  ons  het  in  díe  krag,  díe  orde,  die 
Maker  erken,  en  ons  het  Hom  genoem  God.  Aan  Hom  het 
ons  alles  toegeskrywe  wat  gemaak  is,  en  Hom  het  ons  in 
die  middelpunt  gestel  van  alles  wat  is,  wat  was  en  wat  sal 
wees,  en  ons  het  gevoel  dat  ons  uit  Hom  gekom  het,  dat  ons 
’n  deel  is  van  Hom,  onverwoesbaar,  onvernietigbaar  — tensy 
dan  deur  Hom  alleen. 

Veilig  in  die  wete  van  hierdie  vaste  orde,  het  ons  ons 
deur  die  eeue  heen  gewy  aan  ons  take:  ons  het  gesaai, 
geteel,  gemaai;  ons  het  vrede  geken  en  oorlog.  Ons  het 
geboorte  geken,  wasdom  en  dood,  en  ons  het  dit  ervaar  as 
’n  vaste  orde  en  veilig  gevoel  — selfs  in  die  dood. 

Ons  bestaan  was  vas  en  veilig  en  voortdurend.  Op  hierdie 
vastigheid  het  ons  ons  menslike  instellings  gegrondves: 
grondbesit,  handel,  nywerheid,  onderwys,  regstelsels.  Ons 
het  bepaal  wie  rhag  met  wie  trou,  wie  grond  sal  besit,  wat 
ons  mag  eet,  waarmee  en  hoe  ons  ons  sal  klee,  hoe  ons 
ons  naaste  se  goed  mag  verbeur  en  sy  lewe  neem;  ons  het 
huurkoop  uitgevind  en  bêre-koop  en  roukoop.  Ons  het  die 
aarde  en  sy  skatte  onder  mekaar  verdeel  en  stelsels  en 
bonde  geskep  en  doringdrade  gespan  om  toe  te  sien  dat 
ons  verdeling  staande  gehou  sal  word  tot  in  lengte  van  dae. 

En  alles  wat  ons  sodoende  geskep  en  tot  stand  gebring 
het,  getuig  daarvan  dat  ons  oortuig  is  van  die  blywendheid 
van  alle  dinge,  van  die  vastigheid  van  wat  is. 

Ons  was  vas  oortuig  dat  as  ons  vandag  ons  hoekbaken 

inplant,  sal  hy  more  nog  daar  wees  tensy  iemand  daarmee 
gepeuter  het.  Daarom  dat  ons  vol  vertroue  hoekbakens 
plant  en  stelsels  ontwerp  om  te  verseker  dat  diegenes  wat 

daarmee  peuter  hulle  verdiende  loon  sal  opdoen. 

* # # 

Maar  dit  was  lank  gelede,  baie  lank. 

So  stadigaan  het  hierdie  ou  vastigheid  onder  ons  voete 
begin  wankel. 

Die  gees  waarmee  ons  behep  is,  die  ding  wat  ons  outyds 
so  liefdevol  ons  siel  genoem  het,  die  sprankie  van  ons  God 
wat  in  ons  woon,  ag,  die  het  so  tussen  ons  vingers  verdwyn. 
Dit  was  maar  net  ’n  versinsel  van  bang  kinders  in  die 
donker  wat  iewers  ’n  puntjie  gesoek  het  om  krampagtig 
aan  vas  te  klou  teen  al  die  woudverskrikkinge  in  hierdie 
verbysterende  sameloop  van  omstandighede  wat  ons  by 
gebrek  aan  ’n  beter  naam  die  lewe  noem. 

Want  kyk,  het  ons  toe  nie  met  dieselfde  gees  begin  soek 
na  die  oorsprong  van  ons  gees  nie  — soos  ’n  man  wat  hom 
self  omhoog  wil  trek  aan  sy  eie  skoenrieme? 

Met  ons  speurende  gees  het  ons  begin  ontdek,  allerlei 
skrikaanjaende  dinge,  en  dit  wat  ons  ontdek  het,  is 
sienderoë  in  ons  eie  dag  besig  om  al  die  vastigheid  van  die 
ou-ou  tyd  aan  ons  te  ontneem. 

Die  sterrekundiges  en  kosmoloë  ontdek  dat  die  heelal 
iets  so  verbysterends  is  dat  ons  daarvan  geen  deursigtige 
begrip  kan  vorm  nie;  sterre  en  planete  word  gebore  uit 
steeds  nuwe  melkwegstelsels,  skei  af,  brand  uit,  en  trek 
weg  die  oneindigheid  in  — waarheen  ? Waarvandaan  ? Wie 
sal  vir  ons  díe  vrae  beantwoord?  Wie  sal  vir  ons  ’n  sterre- 
kyker  bou  wat  by  die  eindigheid  verby  die  oneindigheid 
in  sal  kan  kyk?  Wie  sal  vir  ons  bepaal  wat  is  ruimte 
en  wat  is  tyd  as  ons  moet  afsien  van  die  beweging  van  die 
aarde  en  die  snelheid  van  lig  en  klank  as  vergelykende 
middels?  Wie  verlos  ons  mensies  van  ons  betreklikheid? 

Alles  vloei  en  vervloei.  Waaruit,  weet  niemand  nie ; waar- 
heen,  weet  ook  niemand  nie. 

Maar  ook  aan  die  teenoorgestelde  kant  van  die  beeld 
merk  ons  dieselfde  ontdekkings.  Ook  die  mikrokosmos,  die 
dinge  wat  ons  met  die  vergrootglas  moet  ontbloot,  toon 
hierdie  standvastigheid  en  vervloeiing.  Die  selle  van  ons 
liggaam,  so  is  ontdek,  bestaan  uit  nukleussure  en  eiwitte 
in  ’n  vaste  vorm;  hierdie  nukleussure  en  eiwitte  word 
oneindig  afgebreek  in  ons  liggaam  en  net  so  oneindig  weer 
opgebou  in  dieselfde  vorm  — waarom  die  vorm  behoue  bly, 
weet  geniemand  nie.  En  hierdie  durende  dinamiese  of 

vloei-ewewig  soos  dit  ook  genoem  word,  kom  voor  in  elke 
deel  van  ons  liggaam,  in  ons  bene,  in  ons  tande,  in  ons 
skedels.  Niks  is  vasstaande  nie,  dis  in  ’n  ewige  toestand 
van  vervloeiende  ewewig  — afbreuk  en  heropbou  in  dieself- 
de  vorm.  Die  helfte  van  die  eiwitte  in  ons  bloed  word  binne 
tien  dae  afgebreek  en  weer  opgebou  binne  nog  tien  dae; 
die  helfte  van  die  totale  hoeveelheid  eiwitte  in  ons  ganse 
liggaam  word  afgebreek  en  herbou  in  agt  dae.  En  ons  meen 
dat  díe  ding  wat  ons  lewe  noem,  díe  ding  wat  elkeen  van 
ons  het  maar  wat  niemand  kan  uithaal  en  wys  nie,  díe  ding 
wat  ons  met  soveel  liefde  troetel  as  ons  siel  en  waarvan 
ons  glo  dat  dit  onverganklik  is,  ons  ontdek  dat  dit  — die 
middelpunt  van  ons  ganse  wese  — ’n  voortgesette  of  aan- 
eengeskakelde  en  onafgebroke  gemiese  proses  of  reaksie  is 
tussen  nukleussure  en  eiwitte  wat  sy  aanvang  het  by  die 
eerste  lewende  sel,  oor  die  geslagte  heen  voortgeplant  en 
voortgedra  word  en  sal  bly  bestaan  totdat  alle  organiese 
stof  op  aarde  sal  ophou  om  te  bestaan. 

Die  lewe  is  onafskeidelik  verbonde  aan  ’n  gemiese 
reaksie,  so  is  ontdek.  Toe  het  ons  op  soek  gegaan  om  uit 
te  vind  hoe  die  gemiese  reaksie  ontstaan  het  in  sy  oerbegin, 
en  ons  het  gevind  dat  ons  die  probleem  moet  oplos  van  die 
ontstaan  van  organiese  stof  uit  anorganiese  stof,  want 
oorspronklik  moes  die  aarde  nie  organiese  of  dierlike  stof 
geken  het  nie.  So  is  ontdek  dat  die  oerklimaat  of  damp- 
kring  van  ons  aarde  geen  suurstof  kon  geken  het  nie,  maar 
slegs  bepaalde  ander  stowwe.  Die  stowwe  is  toe  in  ’n 
gesteriliseerde  proefbuis  versamel  en  bestook  met  ’n  hoë 
lading  elektrisiteit  — soos  ’n  donderslag  — en  na  ’n  tyd- 
lank  is  stowwe  afgeskei  wat  gemies  dieselfde  stowwe  is 
as  díe  waarvan  virusse  gemaak  is  — en  die  stowwe  in  die 
virusse  is  die  stowwe  van  die  selle,  en  selle  — dis  tog  waar- 
uit  die  mens  opgebou  is! 

So  het  die  wetenskap  vir  ons  ’n  beeld  opgebou  van 
gemiese  reaksie  wat  begin  het  in  ’n  oerdonderstorm  in  die 
oerwêreld  wat  omring  was  deur  ’n  oerdampkring.  Gaande- 
weg  yerander  die  dampkring  en  die  gemiese  reaksie  loop 
uit  op  steeds  ingewikkelder  vorms  met  ’n  steeds  ingewik- 
kelder  struktuur,  die  een  soort  loop  oor  in  ’n  ander  soort, 
totdat  ons  naderhand  beland  by  die  hoogste  struktuur 
dusver  — die  mens.  Dit  is  die  evolusieproses  — ’n  gemiese 
reaksie  wat  uitloop  op  die  mens. 

Maar  daar  is  nog  enkele  skakels  in  hierdie  proses  wat 
vir  ons  speurende  gees  onduidelik  gebly  het.  Ons  weet  of 
vermoed  dat  dierlike  stof  uit  nie-dierlike  of  anorganiese 

stof  ontwikkel  het  in  ’n  oerdonderstorm.  Maar  hoe  het  dit 
gekom  dat  nukleussure  en  eiwitte  bymekaar  uitgekom  het 
in  dieselfde  sel,  dáár  voortdurend  in  afbrekende  en  opbou- 
ende  wisseling  met  mekaar  verkeer,  hulle  self  voortplant 
in  dieselfde  vorm  en  in  dieselfde  reaksie  in  die  opeen- 
volgende  geslagte?  Met  ander  woorde,  ons  staan  hier  voor 
die  probleem  van  die  lewe,  die  naakte  probleem  van  ons 
ontstaan  en  bestaan.  Maar  reeds  sê  die  natuurwetenskap- 
likes  dat  hulle  die  oplossing  van  hierdie  probleem  al  in  die 
verskiet  sien  noudat  hulle  die  selbou  begryp  en  weet  waar- 
uit  dit  bestaan.  En  as  hulle  dit  ontdek  het,  gaan  hulle  die 
proses  laat  plaasvind  in  ’n  proefbuis,  net  om  te  kan  toon 
dat  daar  geen  geheim  meer  is  nie  en  dat  die  mens  die 
skeppingsproses  kan  herhaal.  Sodoende,  verval  dan  ons 
hele  opvatting  van  ’n  skepping  deur  ’n  ordenende  en 
inwonende  God,  of  anders  gesê:  die  mens  word  ’n  god,  of 
nog  anders  gesê:  die  mens  word  sy  eie  god,  of  nog  anders 
gesê:  God  verdwyn  uit  die  skepping  in  sover  as  dit  betrek- 
king  het  op  die  ontstaan  van  ons  soort  op  die  aarde.  Of 
altans:  so  skyn  baie  evolusioniste  te  dink. 

Die  bestaan  van  die  mens  word  herlei  tot  ’n  gemiese 
reaksie  waaruit  die  mens  te  voorskyn  getree  het,  maar 
waarin  God  skynbaar  dreig  om  te  verdwyn. 

Dít  is  die  geestesgestemdheid  van  die  mens  van  ons  tyd 
— die  moderne  mens,  die  hoogste  produk  van  die  gemiese 
reaksie:  dat  hy  bedreig  word  deur  die  gedagte  aan  ’n 
skepping  waarin  daar  g’n  Skepper  is  nie! 

Nog  ontstellender  word  dit  as  ons  ons  wend  tot  die 
wêreld  van  die  vaste  stowwe.  Die  ou  natuurwetenskap  het 
twee-en-negentig  elemente  onderskei,  en  díe  getal  is  beskou 
as  onverminderbaar.  Met  die  opbloei  van  die  kemfisika 
is  ontdek  dat  die  wêreld  van  twee-en-negentig  vaste  stowwe 
’n  vastigheid  gee  wat  op  skyn  berus,  want  in  werklikheid 
kan  dit  alles  herlei  word  tot  protone  en  neutrone  waarom- 
heen  elektrone  sweef  op  ’n  betreklike  groot  afstand,  met 
ander  woorde  daar  is  slegs  drie  elemente.  Maar  verdere 
navorsing  bring  aan  die  lig  dat  daar  maar  één  enkele  stof 
is,  en  wat  nog  onrusbarender  vir  die  wêreld  van  die  weten- 
skap  is:  by  ’n  noukeuriger  betragting  van  die  nietig-kleine 
vervaag  die  grense  tussen  ruimte  en  tyd,  en  die  volgorde 
oorsaak-gevolg  of  kousaliteit  soos  ons  dit  ken,  verdwyn. 
Oplaas  wil  dit  lyk  of  alle  vastigheid  om  ons  heen  verdwyn 
of  opgaan  in  lig,  net  lig,  of  energie  of  krag.  En  lig,  krag, 
energie  — wie  gaan  dit  meet  of  vasstel  wat  dit  is?  Mens 
duisel  van  die  onbestendigheid  en  onstandvastigheid  van 

dit  alles,  en  dit  is  inderdaad  geen  wonder  dat  die  bestaan 
van  diegenes  wat  met  hierdie  speurwerk  besig  is,  voort- 
durend  vloei  en  vervloei  nie.  Alle  vaste  dinge  in  ons  bestaan, 
of  dinge  waarvan  ons  geglo  het  dat  hulle  vas  is,  verdwyn 
in  lig  sodra  ons  die  grondslae  daarvan  wetenskaplik  begin 
ondersoek.  Tradisies,  sedelikheid,  goed  en  kwaad  — wat  is 
dit  en  wat  is  hulle  waarde? 

Niks?  En  moet  dit  alles  verdwyn  om  hulle  waardeloos- 
heid? 

Is  die  antwoord  op  al  hierdie  oorwegings  nie  dat  die  ware 
bestaan  van  die  mens  nie  in  die  stoflike  lê,  maar  wel  in 
die  geestelike  nie?  Is  die  uitweg  uit  die  angs  van  ons  tyd 
nie  in  ’n  hegter  geloof  in  die  gees,  die  siel  nie?  Want  juis 
die  gees  of  siel:  dis  tog  díe  ding  wat  elkeen  van  ons  het, 
maar  wat  niemand  tot  dusver  nog  kon  haal  uit  sy  skuilplek 
en  aan  sy  medemens  toon  nie.  Die  gees,  die  siel,  díe  deeltjie 
oerstof  waaromheen  ons  liggaam  sigbaar  vorm  aanneem, 
maak  van  ons  wesens  van  die  Lig,  openbarings  van  ons 
Skepper  — wat  self  net  Lig  is.  Is  dit  nie  die  betekenis  van 
ons  bestaan  nie:  Elkeen  van  ons  is  g’n  vaste  punte  nie, 

maar  lig  wat  uiteindelik  moet  opgaan  in  Lig? 

* ^ ^ 

Dit  alles  het  ’n  eiesoortige  uitwerking  op  die  kulturele 
instellings  van  die  mens,  want  as  dit  dan  so  is  dat  ons  ou 
opvattings  van  ons  bestaan  ’n  skynbeeld  was  wat  op  niks 
in  die  werklikheid  berus  nie,  as  dit  so  is  dat  ons  ons 
omgewing  sien  op  ’n  manier  waartoe  ons  geen  reg  gehad 
het  nie;  as  dit  so  is  dat  dit  wat  EK  is  voortdurend  vloei 
en  vervloei  en  dat  die  blywendste  deel  van  my  slegs  die 
vorm  is  — die  vorm  van  my  liggaam  en  die  vorm 
van  my  selle  — wat  ook  verval  sodra  my  gemiese  reaksie 
gaan  staan  en  wat  slegs  kan  bly  voortbestaan  deur 
dit  met  voortplanting  oor  te  dra  aan  die  volgende  geslagte 
wat  ook  gedwing  word  om  met  die  voortplanting  voort  te 
gaan  of  te  verdwjm ; en  as  dit  so  is  dat  God  — die  lewe- 
skeppende  God  waaruit  en  waarin  alles  is  — skynbaar  net 
nog  geduld  word  totdat  ons  wetenskap  daarin  slaag  om  ’n 
lewende  dierlike  sel  te  skep  uit  dooie  nie-dierlike  of 
anorganiese  stof  en  daarmee  die  rol  van  die  Skepper  uit- 
skakel;  as  dit  alles  dan  so  is,  verval  daarmee  nie  alle 
vastigheid  wat  ons  dusver  vir  ons  ingebeeld  het  dat  ons 
dit  het  nie?  Voer  ons  God  nie  ’n  voorwaardelike  bestaan, 
van  dag  tot  dag,  totdat  Hy  onttroon  word  nie?  Moet  ons 
ons  geloof  in  God  opskort  en  van  dag  tot  dag  hersien  in  die 
lig  van  ons  wetenskaplike  vordering  in  die  etmaal  wat 

verby  is?  Alles  in  ons  en  om  ons  verloor  vastigheid,  vloei 
en  vervloei,  en  dit  skyn  of  die  vaste  grondslag  van  my 
geloof  in  ’n  orde  of  stelsel  opgehef  word.  Die  sanksies  vir 
my  sedelikheidsopvattings  is  aan  die  wankel,  my  opvattings 
van  reg  en  geregtigheid,  van  goed  en  kwaad,  gaan  aan  die 
beweeg  en  skynbaar  verskil  dit  van  dag  tot  dag;  kulturele 
instellings  het  geen  waarde,  godsdiens  word  voorwaardelik 
en  verloor  sy  sin,  landsgrense  het  geen  betekenis  meer  nie 
en  die  instelling  van  state  word  waardeloos,  die  natuurlike 
skeiding  tussen  die  menslike  soorte  is  ’n  skyn  wat  geen 
waarde  het  nie  en  wat  opgehef  moet  word,  sonde  bestaan 
nie  meer  nie,  want  wat  is  sonde  en  waaraan  moet  dit  gemeet 
word?  Aparte  state  moet  verdwyn  en  die  ganse  mensdom 
word  één  groot  internasionale  eenheid,  die  nasionale  ver- 
dwyn  en  word  vervang  deur  die  superstaat,  ons  gebonden- 
heid  aan  die  aarde  verdwyn  en  ons  gaan  na  willekeur  na 
enige  planeet  in  die  ruimte  en  keer  terug  wanneer  dit  ons 
behaag.  Moet  ons  hele  kulturele  stelsel  nie  hersien  word 
nie?  ’n  Blywende  huwelik  met  die  gebruiklike  huwelikstrou, 
het  dit  v/aarde  of  moet  dit  verdwyn  en  plek  ruim  slegs  vir 
voortplanting  van  die  vorm?  Sal  ons  soos  wurms  wemel  en 
aanteel?  Voortplanting,  skynbaar  is  dit  al  wat  tel,  die 
enigste  waarborg  dat  ons  vorm  behoue  sal  bly  en  nie  sal 
vergaan  nie. 

Alles  waaraan  ons  maar  kan  dink  moet  aan  die  vloei  en 
vervloei  gaan,  ewigdurend,  want  ons  is  ’n  produk  van  ’n 
nimmereindigende  gemiese  reaksie.  Saam  met  die  reaksie 
self  sal  ons  tot  stilstand  stol. 

In  hierdie  nuwe  toestand  moet  ons  vir  ons  opnuut  reken- 
skap  gee  van  die  betekenis  van  die  woord  kultuur.  Om 
konserwatief  te  wees,  standvastig,  geheg  aan  orde  en 
reëlmaat,  geheg  aan  oorlewering  en  tradisie,  geheg  aan  die 
sedelike  waardes  wat  ons  gebou  het  op  die  ou  Godsdiens, 
sal  dit  beteken  dat  ons  agterlik  is,  outyds,  uit  die  ou  doos  ? 
Sal  die  verklewing  daaraan  nie  in  ons  gees  ’n  aaklige  kloof 
skep  tussen  ons  nuwe  kennis  en  ons  ou  kulturele  (d.w.s. 
emosionele)  reaksies,  en  sal  dit  nie  by  ons  ’n  geestessiekte 
te  voorskyn  roep  wat  aan  kranksinnigheid  grens  omdat 
ons  persoon  daardeur  in  twee  gesplyt  word  nie? 

Kan  daar  nog  onderskeid  wees  tussen  die  een  land  en 
die  ander  land,  onderskeid  tussen  die  een  volk  en  die  ander 
volk,  onderskeid  tussen  wat  joune  en  wat  myne  is?  Kan 
daar  nog  regstelsels  wees  as  daarmee  bedoel  word  blywende 
instellings  wat  die  verhoudings  tussen  volke  en  tussen 
persone  volgens  vasgestelde  voorskrifte  van  geregtigheid 

en  regverdigheid  moet  besleg?  Kan  daar  nog  geregtigheid 
wees  as  daar  geen  oortreding  is  nie  — behalwe  dan  dat  jy 
nie  mag  ophou  om  jou  vorm  voort  te  plant  nie?  Die 
vervloeiende,  die  stoflike  en  die  geslagtelike  — is  dit  die 
nuwe? 

As  EWEWIGTIGE  VERVLOEIING  op  die  troon  van  die 
SKEPPER  te  sit  kom,  sal  alles  in  sý  skepping  aan  die  vloei 
en  vervloei  bly,  en  dit  sal  die  enigste  toetssteen  wees  van 
die  nuwe  kultuur;  die  nuwe  godsdiens,  die  nuwe  sedelike 
opvattings,  regstelsel,  menslike  waardes  en  verhoudinge. 

# 41=  # 

Die  natuurwetenskappe  het  in  ons  tyd  ’n  nuwe  bygeloof 
geword  — die  bygeloof  dat  die  natuurwetenskaplikes  deur 
middel  van  die  rede  en  die  proefbuis  en  ’n  kennis  van  die 
sintuiglik  waarneembare  dinge  die  raaisel  van  die  lewe 
gaan  oplos,  en  daarmee  die  doelbewuste  skepping  as  gods- 
dienstige  beginsel  uitskakel.  Net  soos  die  vals  profete  van 
ouds  telkens  ’n  dag  vasgestel  het  waarop  die  ganse  wêreld 
dan  sou  vergaan,  net  so  beloof  hulle  van  dag  tot  dag  dat 
hierdie  oplossing  van  die  lewensgeheim  nou  net  om  die 
volgende  draai  is.  So  stellig  is  hulle  in  hulle  beloftes  en 
hulle  oortuiging  dat  hulle  die  wonder  van  die  Skeppings- 
daad  gaan  ontsenu,  dat  hulle  hulle  medemense  omrokkel 
om  hulle  godsgeloof  en  godsvertroue  van  dag  tot  dag  op 
te  skort  — hangende  die  beloofde  openbaring.  Daardeur 
kom  onrus  in  ons  bestaan  en  alle  lewensvreugde  verdwyn. 
En  as  ons  die  kritieke  volgende  draai  bereik  waaragter  die 
finale  waarheid  te  bereik  sou  wees,  ontdek  die  natuur- 
wetenskaplikes  óf  dat  hulle  op  ’n  dwaalspoor  was,  óf  dat 
daar  nog  oneindig  veel  meer  dinge  is  onder  hierdie  son 
waarvan  hulle  met  hulle  proefbuise  nog  gans  niks  af  weet 
nie  en  waarvan  hulle  die  bestaan  nie  vermoed  of  bevroed 
het  nie.  Pleks  dat  hulle  ruiterlik  erken  dat  die  rede  en  die 
proefbuis  ook  middele  is  waardeur  die  Skepper  werk  om 
Sy  ewige  plan  te  volvoer,  probeer  hulle  self  die  plek  van 
Skepper  volstaan.  Daar  is  onder  hulle  wat  erken  dat  hulle 
wetenskap  ’n  nuwe  weg  baan  na  God,  ’n  weg  ewewydig  met 
en  naas  die  godsdiens,  maar  meestal  versuur  hierdie  roeke- 
lose  nuwe  barbaredom  ons  bestaan  en  maak  ons  lewens 
arm  aan  vastigheid  en  vertroue  en  waardigheid. 

EK,  ek  ly  nog  aan  die  ou  kultuur,  aan  die  ou  instellings 
van  sedelikheid  en  godsdiens,  en  ek  probeer  nog  onderskei 
tussen  goed  en  kwaad,  ek  weet  wat  myne  is  en  wat  joune, 
vir  my  berus  die  verskil  tussen  volke  nie  op  sintuiglike 
bedrog  nie,  ek  vertrou  op  ’n  Goeie  God,  ek  probeer  my 


76 


lewe  inrig  volgens  die  ou  geloof  omdat  ek  vertrou  dat  EK 
is  en  dat  ek  IS  in  en  deur  Hom.  Ek  gevoel  my  ’n  God- 
gelowende  en  ’n  God-aanbiddende  mens,  vir  wie  God  die 
Maker  is  van  al  wat  is,  wat  was,  en  wat  ooit  sal  wees,  die 
Orde  in  die  Ordelikheid  en  Wetmatigheid  wat  so  diepsinnig 
en  omvangryk  en  tegelyk  so  eenvoudig  deursigtig  is  dat 
selfs  die  mens  ’n  skimbeeld  kan  vorm  van  die  ewig 
vervloeiende  vorm  en  met  die  oë  van  ’n  kind  die  reinheid 
en  die  ewige  vaste  orde  daarvan  kan  aanskou  — die  Kern 
van  alle  dinge,  die  Vorm  wat  blywend  is  en  wat  in  die 
Ewige  Vloeiing  ook  Sy  Wil  laat  geskied. 

Ons  ken  ten  dele  en  ons  weet  ten  dele,  en  dit  sal  nooit 
anders  wees  dan  dat  ons  só  ken  en  só  weet  nie.  Maar  wat 
ons  ken  en  wat  ons  weet  is  so  aan  ons  gegun  tot  ons 
vertroosting  en  tot  die  versterking  van  ons  geloof  aan  die 
Ewige,  Enige  God  van  gister,  vandag  en  more.  Wat  ons 
ken  en  wat  ons  weet  — uit  die  aard  daarvan  altyd  betreklik 
— moet  dien  daartoe  om  ons  sin  vir  waardes  te  behou  en 
om  waardige  en  v*^aardevolle  skepsels  te  bly,  vaste  punte 

deur  al  die  vervloeiing  heen die  ewewigtige  in  die 

vervloeiing. 

Om  ten  volle  te  ken  en  ten  volle  te  weet  sou  die  mens 
plaas  op  die  troon  van  sy  Skepper  — sou  wees  ’n  vemieti- 
ging  van  die  skepsel  en  sy  Skepper. 

ABRAHAM  FOUCHÉ: 


Wekroep 


liy  is  tronkbewaarder 
en  vóór  die  tronk 
giet  hy  water  uit  oor 
’n  mieliestronk. 

Hy  doen  dit  vir  die  stem 
van  die  spotter  doof; 
die  Almag  het  laggend 
die  daad  geloof: 


Skitterend  het  die  nefrietgroen 
blare  van  hoop 
aan  weerskante  van 
die  muur  uitgeloopJ 

PIROW  BEKKER: 


Die  Skotteleg 


Dirkie  het  die  trekker  stadig  en  versigtig  deur  die  plaashek 
gestuur.  Die  hek  was  effens  skuins  oor  die  pad  en  daarom 
het  die  skotteleg  net-net  gepas.  Die  voet  wat  die  koppelaar 
losgelaat  het,  was  lam  en  rukkerig  en  daar  was  ook  ’n 
lamheid  in  sy  rug  van  die  heeldag  se  pynlik  netjies  ry  om 
pa  te  wys  hy  kan  tog  die  trekker  bestuur. 

Hy  was  moeg  en  ’n  klein  bietjie  roekeloos.  Toe  die  een 
skottel  om  die  hekpaal  glip,  was  dit  een  oomblik  asof  hy 
buite  hierdie  ding  staan. 

Maar  die  volgende  oomblik  skop  albei  voete  op  koppe- 
laar  en  rem.  Dit  was  te  laat.  Die  een  kant  van  die  skotteleg 
het  ’n  klein  entjie  teen  die  paal  opgeklim.  Daar  was  ’n 
kraak  en  skerp  klapgeluid  soos  die  paal  net  bokant  die 
grond  breek. 

Die  skotteleg  het  van  die  geweld  vorentoe  geruk  en 
geswaai. 

Josop  wat  die  hek  oopgemaak  het,  se  oë  was  groot  en  wit. 

“Jy  het  hom  gabreek!” 

’n  Magtelose  holte  was  in  sy  maag.  Wat  help  dit  tog? 
Wat  help  dit  tog  dat  hy  die  hele  dag  so  mooi  bestuur  het 
om  pa  te  oortuig? 

Onder  sy  hande  het  die  stuurwiel  gerittel.  Hy  kon  dit 
breek.  En  sy  hande  ook. 

Hy  het  afgespring.  Die  een  kant  van  die  skottels  het 
in  die  lug  gestaan.  Die  as  was  heeltemal  verbuig  in  die 
koeëlgewrig  en  nog  erger  — die  bus  was  regdeur  oopgebars. 

Hy  het  teruggekyk  om  te  sien  of  pa  dit  nie  dalk  gemerk 
het  nie.  Maar  by  die  opstal  was  dit  stil.  Daar  is  klaar 
gemelk.  Die  weste  was  nog  effens  geel  opgehewe  van  die 
vlieswolkies. 

Om  hom  het  die  twee  honde  mekaar  baldadig  geskraap 
en  met  opgetrekte  lippe  en  krom  l^^e  na  mekaar  gehap. 
Toe  word  alles  te  veel  vir  hom:  die  honde,  Josop  se  beangste 
oë  en  die  trekker  wat  rustig  plof. 

Hy  skakel  die  trekker  af  en  slinger  ’n  klip  wild  na  die 
honde:  “Sie-jy!” 

“Josop,  kon  jy  nie  . . . ?” 

Hy  besef  die  ongegrondheid  van  die  aantyging  en  sak 
op  sy  knieë  neer  langs  die  gebuigde  skotteleg.  Maar  daar 

is  niks  meer  wat  sy  oë  hom  kan  vertel  nie.  Hy  het  alles 
reeds  met  die  eerste  oogopslag  ingeneem, 

“Hotnot,  wat  staan  jy  so?  Help  dan!” 

Hulle  beur,  albei  stil.  Hy  besef  nie  dat  dit  nodeloos  is  nie, 
nie  voordat  Josop  hom  aanspreek  nie:  “Hy  help  nie.  Ons 
moet  hom  huis  toe  vat  vir  die  oubaas . . .” 

“Is  jy  mal!  Dan  gaan  ons  aan.  Ek  sal  vir  baas  Herklaas 
sê.”  Nee,  nie  terug  nie.  Nie  na  pa  toe  nie.  Duisendmaal 
eerder  na  oom  Herklaas  toe.  Hy  sal  met  oom  Herklaas 
praat.  Hy  sal  hom  betaal  ook,  maar  sy  pa  moet  dit  nie 
weet  nie. 

“Wat  van  Hentie?”  vra  ’n  stemmetjie. 

Vanmóre  toe  hy  en  Josop  oom  Herklaas  se  werf  binne- 
gery  het  om  die  skotteleg  namens  sy  pa  te  leen  “om  die 
stukkie  nuwe  grond  so  bietjie  mak  te  maak,”  het  Hentie 
in  die  tuinpaadjie  gestaan.  Sy  het  ’n  helder  rokkie  aange- 
had.  Haar  oulike  poniestertjie  wat  hom  altyd  onwillekeurig 
half  aan  ’n  waaierstertmeerkat  s’n  laat  dink  het,  het 
geblink  in  die  vroeë  son. 

Hy  het  gevoel  sy  kyk  vir  hom  en  hy  was  vies  toe  die 
trekker  kwaai  oor  die  hobbelrige  kweek  voor  die  hekkie 
wip  en  hy  byna  onbelangrik  op  die  sitplek  saamwip.  Oom 
Herklaas  was  by  die  buitegebou  doenig  en  hy  het  afgedraai 
in  daardie  rigting. 

Daar  teen  die  muur  het  die  skotteleg  gestaan. 

Oom  Herklaas  was  op  sy  een  knie  besig  om  sout  in  ’n 
groot  badskottel  met  die  hand  om  en  om  te  roer.  Die  sout 
het  al  ’n  sweterige  voorkoms  gehad  van  klein  bietjies  van 
’n  vloeistof  wat  hy  ingeroer  het.  ' 

Dirkie  het  hom  altyd  geken  as  streng  en  kortaf.  Eers 
nadat  hy  die  doel  van  die  sending  gehoor  het,  het  hy 
effens  orent  gekom  en  met  ’n  aangeklamde  hand  op  sy 
knie  gedruk. 

“Hoe  groot  is  die  stuk?  Sal  jou  pa  vandag  klaarmaak?” 

“Nie  groot  nie.  Ons  sal  klaarkry,  Oom.” 

Hy  het  die  hand  teen  sy  broeksp}^  gevryf.  “Nee,  want 
ek  wil  die  skotteleg  móre  hê.  Ek  wil  vroeg-vroeg  in  daardie 
stuk  met  die  vuilgoed  onderkant  die  populierbos  spring. 
Ek  moet  daardie  blouduiwels  bietjie  sny  voor  ek  hom 
ploeg.  Anders  sal  die  ploeg  te  veel  pak.” 

“Ek  sal  vir  pa  sê.  Ek  sal  hom  vanaand  nog  terugbring, 
Oom.” 

“Goed.  Soe,  hoe  brand  so  ’n  seerplek  van  die  sout.  Roer 
bietjie  vir  my  die  sout  goed  deur,  jong.  Ek  sal  gou  kyk  of 
die  eg  reg  is.” 

Toe  hulle  voor  die  huis  verbyry,  was  Hentie  nog  in  die 
tuin.  Hy  het  geweet  sy  kyk  hulle  agterna  en  hy  het  groot 
gevoel.  Sy  pa  vertrou  hom  al  alleen  met  die  trekker. 

Dit  was  maar  vanoggend  eintlik  die  eerste  maal.  Hy 
het  al  die  trekker  bestuur,  maar  dan  was  pa  altyd  by  en 
dit  was  altyd  net  in  die  land. 

Vanoggend  kon  hy  sien  pa  is  huiwerig,  maar  daar  was 
die  klompie  siek  lammers  ook  wat  medisyne  moes  kry.  En 
hy  het  altyd  geweet  sy  pa  se  hart  lê  meer  by  die  diere. 

Eindelik  het  hy  gesê;  “Jy  moet  mooi  ry,  Dirk.  En  jy 
maak  nou  nie  ongeluk  nie,  hoor.  ’n  Trekker  is  nie  ’n  ding 
om  mee  te  speel  nie.” 

Hy  het  vinnig  sy  kos  weggesluk  en  uitgedraf  om  Josop 
te  roep,  maar  ma  het  hom  oudergewoonte  voorgekeer: 
“'Trek  eers  vir  jou  ’n  ander  broek  aan.  Kyk  hoe  lyk  daar- 
die  broek  agter.  Jy  kan  nie  so  ry  nie.” 

Toe  kon  hy  skielik  ook  tyd  vind  om  sy  kuif  so  bietjie 
nat  te  maak,  want  Hentie  . . . 

Met  die  eerste  paar  draaie  was  pa  by,  maar  daama  het 
hy  hom  en  Josop  alleen  gelaat  — Josop  op  die  skotteleg. 

Toe  pa  later  vir  hulle  kos  bring,  het  hy  nog  eers  ’n  draai 
gaan  maak  totdat  pa  hom  gewink  het.  Terwyl  hy  in  ’n  pol 
neersak  met  die  bord  in  sy  hande,  het  sy  oë  oor  die  land 
gegaan.  Hy  verdien  ook  mos  nou  sy  sous! 

As  pa  nou  hiervan  moet  hoor . . . 

Hy  word  meteens  weer  bewus  van  Josop  se  vraende  oë. 

“Dan  moet  ons  maar  ry.”  Hy  sou  dit  eerder  nog  langer 
wou  rek.  Dink  aan  ’n  moontlike  uitkoms. 

“Enne  die  paal?” 

“Ons  kom  plant  hom  vanaand  nog  in.  Die  oubaas  moet 
niks  hiervan  hoor  nie.  Jy  bars  as  die  oubaas  ’n  woord 
hiervan  hoor.  Ek  sal  vir  baas  Herklaas  ook  sê.” 

“Marre  die  pêr.  Newedjaar  hy  sal  uitloop  in  die  gang.” 

Dis  waar.  Hy  het  nooit  daaraan  gedink  nie:  Nuwejaar, 
sy  pa  se  spoghings,  loop  in  die  huiskampie. 

“Nou  toe  kom.  Dan  moet  ons  ’n  plan  maak.” 

Hulle  druk  die  stukkie  draad  wat  platlê,  orent.  ’n  Eerste 
poging  om  dit  staande  te  hou,  misluk. 

“Hy  wil  net  slaap,”  lewer  Josop  kommentaar. 

“Lê!”  Hy  vervies  hom  vir  die  klong  se  gebrekkige 
woordeskat.  Om  vir  alles  wat  lê,  ‘slaap’  te  wil  gebruik! 
“’n  Paal  lê!” 

Eindelik  slaag  hulle  met  behulp  van  ’n  stukkie  geroeste 
doringdraad  wat  hulle  met  groot  gesukkel  van  ’n  ander 
paal  losgedraai  het. 

“As  hier  tog  net  nie  vanaand  kuiermense  kom  nie.  Of 
as  pa  dalk  vanaand  ry . . .”  praat  hy  meer  met  homself. 
Dan  tot  die  klong:  “Ons  moet  gou  maak  en  sommer  nou- 
nou  terug  wees.” 

Maar  dis  nie  so  maklik  nie.  Hy  kyk  terug  na  hoe  die  eg 
soos  ’n  kruppel  ding  agterna  hobbel.  En  al  stadiger  ry  hy, 
omdat  dit  al  swaarder  word. 

Intussen  slaan  die  skemer  vinnig  toe  waaroor  hy  bly  is. 
’n  Haas  hardloop  met  regop  ore  oor  die  pad  voor  hom. 
Vanaand  sien  hy  dit  nouliks  raak ; ’n  ander  aand  sou  hy  die 
twee  honde  wat  lui  agterna  draf,  se  aandag  op  die  haas 
vestig  met  ’n  “Tjoeoeee!!  Whoeka!  Whoekaaa!!” 

Hy  probeer  sy  gedagtes  wegdwing  van  die  spanning  in 
hom:  Daar  skuins  anderkant  daardie  ou  klippaal  lê  altyd 
’n  ryperd  van  ’n  rooibeentjie.  Hy  wonder  of  hy  nog  daar 
boer.  Daardie  rooibeenvlakhaas  kan  vir  jou  hardloop! 
Kies  altyd  ’n  voetpaadjie,  soos  hulle  soort  maak. 

Hy  wil  Optel  nog  soontoe  vat.  Daardie  rooibeentjie  sal 
nie  vir  Optel  weghardloop  nie.  O,  nie  vir  ou  Optel  nie. 
Optel  sal  net  drie  maal  skiet  en  die  vierde  maal  tel  hy 
hom  op.  Dis  darem  te  sê  as  rooibeen  se  kind  nie  ’n  gat 
kry  nie.  Mens  moet  dit  by  sê.  Maar  dis  mos  nie  die  hond 
se  skuld  nie. 

Pa  sê  ’n  haas  hardloop  nie  met  toe  oë  nie,  maar  hy  het 
self  eendag  gesien  hoe  ’n  vlakhaas  hom  morsdood  teen  ’n 
miershoop  hardloop. 

Hy  is  skielik  vies  vir  homself  dat  hy  nie  die  honde  netnou 
op  daardie  haas  gesteek  het  nie.  Optel  kry  juis  so  min 
oefening.  Jammer,  hy’s  so  stadig  deur  ’n  draad.  Hy’t  nou 
die  dag  weer  sy  bors  so  lelik  gesny  teen  ’n  ankerdraad 
onderkant  oom  Herklaas. 

Maar  sy  gedagtes  is  lig,  deurskynend.  Deur  alles  maal 
die  hinkende  skotteleg. 

Hasejag  kom  darem  nie  teen  trekkerry  nie.  Of  hy  weet 
ook  nie.  Vandat  hy  Optel  het  — hy  het  hom  self  van  ’n 
klein  hondjie  af  grootgemaak  — is  elke  oorwinning  oor 
die  naellopers  van  hierdie  veld  vir  hom  persoonlik  ’n 
oorwinning.  Hoe  baie  het  hy  nie  gesien  nie  hoe  ’n  rooibeen- 
tjie  van  sy  lêplek  af  opstaan  en  pronkerig  voor  ’n  hond 
wip  asof  hy  bewus  is  van  laasgenoemde  se  onvermoë? 

Die  trekker  weer  gee  hom  ’n  gevoel  van  baasskap  oor 
iets  groots  en  sterks.  Netnou  weer  was  hy  intens  bewus 
van  die  ding  se  dom  krag  toe  hy  na  die  ongeluk  so  voldaan 
staan  en  plof  het.  En  dit  was  maar  nou  die  dag  dat  pa  hom 
vir  die  eerste  keer  toegelaat  het  om  op  die  trekker  te  klim. 

En  nou  sal  dit  verby  wees. 

Hy  hou  ’n  rukkie  later  weer  stil. 

Die  windhondreun  wat  flus  die  reuk  van  die  haas  gekry 
het,  draf  op  hoë  bene  regs  van  die  pad  en  snuffel  tussen 
die  skemerige  bossies.  Die  teef  vorder  net  tot  by  die 
draad  en  volg  dan  sy  bewegings  sonder  om  deur  te  kruip. 

Dirkie  vroetel  aan  iets  by  sy  voet,  maar  konsentreer 
nou  sy  gedagtes  op  ’n  uitweg. 

Hy  kan  wag  tot  dit  goed  donker  is  en  dan  die  skotteleg 
op  sy  plek  langs  die  buitegebou  gaan  afhaak  en  maak  asof 
niks  gebeur  het  nie.  Maar  slegs  ’n  oomblik  neem  hierdie 
gedagte  sy  aandag  in  beslag.  Dit  kan  hy  tog  nie  doen  nie. 
As  oom  Herklaas  móreoggend  moet  opstaan  om  land  toe 
te  gaan  en  vind  sy  skotteleg  is  gebreek,  sal  dit  soveel 
erger  wees. 

En  pa?  Hy  kan  daaraan  nie  eens  dink  nie. 

Kan  hy  nie  maar  sê  die  eg  het  in  die  land  gebreek  nie? 
Maar  ook  hierdie  gedagte  verwerp  hy  sonder  meer  as  hy 
daaraan  dink  dat  pa  hom  nog  a^erna  gekyk  het  toe  hy 
wegry. 

Daar  bly  net  een  ding  oor:  Hy  sal  moet  bieg  aan  oom 
Herklaas.  En  hy  sal  hom  moet  vra  om  dit  dig  te  hou  vir 
sy  pa.  Maar  hoe  sal  hy  sê?  Sê  nou  Hentie  is  by?  Nee,  hy 
sal  sorg  dat  hy  en  die  oom  alleen  is.  Sal  hy  vra  dat  die 
oom  vir  Hentie  ook  nie  moet  sê  nie? 

Hy  ry  aan.  ’n  Ruiter  swaai  van  ’n  sykamp  af  in  die  pad 
in.  Hy  herken  hom  as  oom  Herklaas  se  jong. 

Dadelik  ry  hy  stadiger.  Hy  wil  nie  die  jong  verbysteek 
nie,  want  dan  sal  hy  die  gebreekte  eg  sien  en  alles  loop 
bederf.  Of  miskien  kom  daar  nog  ’n  . . . plan,  wie  weet. 
Dan  het  die  jong  klaar  gesien. 

Sterk  donker  nader  hulle  oom  Herklaas  se  opstal.  Honde 
blaf,  maar  gelukkig  kom  niemand  te  voorskjm  nie.  Lig 
stroom  by  die  eetkamervenster  uit  waarvan  hy  aflei  dat 
die  mense  besig  is  om  te  eet. 

Langs  die  muur  van  die  buitegeboutjie  trek  hy  die  eg, 

maar  haak  nie  af  nie.  Hy  skakel  die  trekker  af.  Dit  sal 

makliker  wees  om  die  oom  hierheen  te  bring  en  dan  vir 

hom  te  sê. 

Josop  sê  nie  ’n  woord  nie,  maar  verdwyn  in  die  rigting 
van  die  strooise.  Dirkie  laat  hom  eers  begaan,  maar  roep 
hom  dan  terug.  “Jy  sê  nie  ’n  woord  hiervan  by  daardie 
oompies  van  jou  nie,  hoor.” 

Toe  hy  huis  toe  loop,  merk  hy  dat  Optel  nog  by  hom  is. 
Die  teef  het  blykbaar  omgedraai.  Skielik  is  die  reun  baie 

naby  aan  hom,  die  enigste  vriendelike  ding  in  ’n  vyandige 
wêreld. 

Oom  Herklaas-hulle  sit  om  die  etenstafel  toe  hy  binne- 
kom.  Hentie  is  vanaand  vir  hom  mooier  as  ooit,  maar  dis 
vir  hom  of  daar  iets  tussen  hulle  is,  of  sy  onbereikbaar  is. 

Die  tante  vra  of  hy  nie  wil  saameet  nie,  maar  hy  bedank, 
jok  dat  hy  klaar  geëet  het. 

“Het  jy  alleen  gekom?” 

“Ek  en  Josop,  tante.” 

Hy  sit  in  die  holte  van  die  stoel.  Sy  stowwerige  bene 
kleef  aan  die  kante  vas  en  hy  vryf  aanhoudend  met  die 
een  kaal  voet  oor  die  ander. 

“Ek  kan  darem  nie  verstaan  dat  jou  pa  julle  twee  met 
die  trekker  vertrou  nie.  Mens  lees  so  baie  van  ongelukke. 
Nou  die  dag  nog  wanner  het  ’n  trekker  op  ’n  groot  man 
geval  toe  hy  sy  dam  geskrop  het.” 

Dirkíe  voel  Hentie  se  oë  op  hom.  “Ja,  tante.  Nee  wat, 
tante . . 

Sy  oë  glip  kort-kort  oor  oom  Herklaas  se  gesig.  Die 
oom  is  klaar  en  het  sy  elmboë  reguit  voor  hom  op  die 
tafel  geplant. 

“Ja,  julle  kinders  van  vandag  het  darem  anders.  Toe  ek 
Eo  groot  soos  jy  was,  het  ons  net  een  trekker  geken:  ’n 
tolletjie  met  kerswas  en  ’n  stukkie  rek.  Dit  was  ons 
trekkers.” 

Die  ou  aia  steek  haar  kop  by  die  deur  in  en  sê  Samuel 
wil  met  die  oubaas  praat.  En  skielik  vat  hy  sy  oë  toe.  Die 
ander  weet  wat  gaan  volg  en  buig  eerbiedig  die  koppe. 

Hy  dank  met  swaar  stem  en  loop  sonder  ’n  woord  uit. 

Hentie  beduie  die  klonkies  het  vir  haar  twee  kraanvoël- 
tjies  van  die  veld  af  gebring  en  hy  moet  kom  kyk.  Sy  soek 
’n  flits  en  hy  volg  haar  sonder  belangstelling. 

In  ’n  kassie  met  ogiesdraad  beweeg  die  twee  donskoppies. 
Sy  vertel  opgewonde  hoe  hulle  veldsprinkaantjies  uit  haar 
hand  pik,  maar  haar  geesdrif  gaan  by  hom  verby,  byna 
asof  hy  waardig  geword  het. 

Terug  in  die  eetkamer,  sit  oom  Herklaas  en  rook.  Nou 
móét  hy  iets  doen. 

“Oom  . . . e . . . ek  wil  net  hê  oom  moet . . . na  iets  kom 
kyk.” 

Hentie  aarsel,  maar  gaan  gelukkig  deur  kombuis  toe. 

“Wat?” 

“Hier  op  die  stoep,  oom.”  Hy  sluk. 

Oom  Herklaas  vat  sy  tabaksak,  loop  half  onbegrypend 
vooruit.  In  die  gang  vra  hy  sonder  om  om  te  kyk:  “Is  dit 
die  voëls?” 

Dirkie  antwoord  nie. 

Maar  toe  hulle  op  die  stoep  kom,  wend  die  oom  hom 
onverwags  tot  die  seun  asof  iets  hom  te  binne  geskiet  het: 
“Jy  moet  jou  nie  aan  die  tante  steur  nie,  man.  Kyk,  daar  is 
’n  fout  met  my  trekker  en  ek  moet  móre  ’n  man  van  die 
dorp  af  laat  kom  om  na  hom  te  kyk.  Nou,  kan  jy  nie  maar 
móre  vir  my  daardie  stukkie  onderkant  die  populierbos 
met  die  skotteleg  kom  inbreek  nie?  Jou  pa  het  tog  nie  nou 
werk  vir  die  trekker  nie.’’ 

Die  seun  aarsel.  Hy  voel  die  sement  koud  onder  sy  voete. 

Nou  moet  hy  sê.  Praat.  Of . . . Daar  is  ’n  uitweg  nou.  ’n 
Goeie  uitweg.  Hy  kan  móre  baie  vroeg  kom,  as  die  oom 
nog  slaap.  Dan  kan  hy  maak  of  die  skotteleg  in  die  land 
gebreek  het  oor  ’n  klip.  ’n  Groot  klip  wat  onder  die  grond 
weggekruip  het,  ja.  En  dit  in  die  donker  boonop . . . 

Maar  hy  aarsel  nog.  Die  groot  man  sien  sy  huiwering, 
maar  hy  dink  dis  oor  sy  pa. 

“Ek  sal  jou  pa  sommer  nou  bel  en  vra.’’ 

Sy  pa  sal  nie  weier  nie.  Eindelik  sê  hy: 

“Goed,  oom.  Maar  ek  sal  baie  vroeg  kom,  oom.’’ 

“Reg,  ou  seun.’’ 

“Dan  wil  ek  maar  ry,  oom.’’  Hy  gaan  sê  gou  binne  nag. 
Die  oom  volg  hom  die  huis  in. 

Hy  draf  na  die  trekker.  Josop  is  nie  daar  nie,  maar  hy 
wag  gewoonlik  langs  die  pad  waar  dit  naby  die  volkshuisies 
verbygaan. 

Die  afhaak  is  ’n  gesukkel  en  hy  vervies  hom  vir  die 
Hotnot. 

Eindelik  vat  die  trekker.  Die  paal  moet  nog  gou  ingeplant 
word.  Oom  Herklaas  sal  nou  bel. 

Die  ligte  skakel  aan.  Terselfdertyd  laat  sy  voet  die 
koppelaar  opskiet.  Toe  is  daar  die  gesmoorde  tjank  van  ’n 
hond  en  verwarring  in  die  seun  se  binneste. 

’n  Oomblik  later  kniel  hy  oor  Optel.  Daar  is  geen  lewe 
meer  in  die  hond  nie,  want  die  groot  agterwiel  het  oor  sy 
mooi,  diep  bors  geloop. 

Maar  hy  is  nog  meer  verward:  Daar  is  ’n  tou  om  Optel 
se  nek  en  die  ander  punt  is  aan  die  trekker  vas. 

Wie  sou  dit . . . ? Oom  Herklaas  roep  van  die  huis  se 
kant  af  en  kom  nader.  Toe  hy  naby  Dirkie  is,  sê  hy:  “Ek 
het  skoon  vergeet  om  jou  te  sê,  maar  die  jong  het  netnou 
vir  my  kom  sê  die  hond  pla.  Daardie  opregte,  laatkomde 
tefie  van  my  . . . Toe  het  ek  hom  sommer  hier  laat  vasmaak. 
Maar  jy  kon  ook  voor  die  wiele  gekyk  het  voor  jy  gery 
het.  Hoekom  is  jy  so  onverskillig,  hê?’’ 

In  die  skerp  agterlig  van  die  trekker  is  die  gebreekte 
skotteleg  duidelik  sigbaar. 

Maar  die  seun  kniel  nog  oor  die  hond.  Hy  gee  nie  meer 
om  nie.  Hy  haat  skielik  die  trekker  met  sy  brute  krag, 
waaroor  hy  gedink  het  hy  beheer  gehad  het.  Optel,  Hentie, 
sy  pa  is  een  warreling. 

Oom  Herklaas  kom  tot  by  hom.  Hy  sien  die  gebreekte 
skotteleg  en  gaan  kyk  daama,  maar  hy  bly  woordeloos. 
Die  seun  kyk  op  en  hy  sien  die  pyn  in  sy  oë.  Dan  gaan  hurk 
hy  ook  en  vat  aan  die  hond  se  warm  liggaam. 

“Ek  het  oom  se  skotteleg  gebreek,  oom.  Ek  het  gedink  ek 
kan  . . . al  goed  ry,  oom.  Die  hekpaal . . .” 

En  die  ouer  man  verstaan.  Maar  hy  begr}^)  ook  dat  die 
seun  hier  voor  hom  ’n  oneindig  groter  skade  gely  het  as 
hy.  Hy  was  nalatig  om  nie  vir  hom  te  sê  dat  hy  die  reun 
hier  laat  vasmaak  het  nie.  Dat  die  hond  wat  soveel  vir 
hom  moes  beteken  het,  dat  hy  sy  geluk  daardeur  moes 
vernietig. 

“Ek  sou  alles  gedoen  het,  oom,  as  oom  net  nie  vir  pa 
sou  sê  nie.  Maar  ek  het  die  verkeerde  ding  gedoen.  Oom, 
sal  oom  nou  asseblief  vir  pa  sê?” 

Hy  lê  sy  hand  op  Dirkie  se  skouer.  “Ek  sal  tog  jou  pa  bel, 
ou  seun,  al  is  die  eg  nou  stukkend.  Jy  het  swaar  genoeg 
geboet.” 

Toe  hy  opstaan,  weet  hy  wat  hy  vir  ’n  seun  se  vader 
gaan  sê  — ’n  verslae  seun  wat  nie  van  sy  hond  wil 
padgee  nie. 

By  cl  ie  Jongeres 

J.  G.  H.  COMBRINK: 

Na  die  Dans 

Klaar  gejol. 
fa  dil  was  dol. 

Dic  rilmo  klop 
my  bloed  riog  vol. 

C.  M.  DU  PLESSIS: 

Die  Nagwag 

Die  gryse  skemering  van  maneskyn 
I let  lankal  in  die  niet  verdwyn 
Die  márester  se  knikkerlig  van  ver, 

V^ord  deur  ’n  donker  wolk  versper. 

Net  een  heweging  op  die  lioë  muur  — 

Die  hrandwag  wat  in  swye  waak, 

Oor  die  stad  wat  slaap  tot  die  uur 
Wanneer  die  eerste  lig  die  toringtoppe  raak. 

In  die  sagte  silwer  lig  liet  Iiy  getel. 

Die  vae  rante  op  die  Iwrison. 

In  die  duisternis  liet  Iiy  gestel, 

Sy  h oop  op  strale  van  die  móreson. 

Stadig  stap  hy  heen  en  weer 

Sy  oë  telkens  op  die  oosterkim  gerig. 

Die  diepste  duisternis  sak  altyd  neer 
Kort  voor  die  strale  van  die  eerste  lig. 

Eindeksamen 

Die  lig  hrand  hlindend  wit 
’n  Alot  draai  om  en  om  . . . 

Ilier  op  die  tafel  waarhy  ek  sit 
Lê  my  hoeke  oop,  en  ivag  . . . 

Deur  die  ope  venster  sweef 
Die  sagte  rilme  van  die  nag. 

My  oë  is  moeg  en  skerp  lig  weef 

Die  letlers  swemmend  deurmekaar. 

Die  stad  ruis  van  veraf  aan  . . . 
Eentonig  draai  en  draai  die  mot 
’n  Muggie  volg  hom  in  sy  baan  . . . 
\^erder  druis  die  stad  se  stem 
Dowwer  en  dowwer  word  die  lig  . . . 
Tot  ek  my  oë  teen  duisternis  voel  rem. 
Vcr  kan  ek  ’n  muskiet  hoor  soem  . . . 
Toe  word  dit  alles  stil . . . 

’n  Hond  blaf  skielik  hard 

Ek  skrik  orent,  my  hart  springl 

Maar  al  wat  my  oë  tart 

Is  net  die  boeke,  in  die  wit  ligkring 

’n  Bietjie  vars  lug,  die  nag  is  koel 

En  die  windjie  streel  liggies 

Oor  die  natgedoude  gras. 

As  ek  maar  hier  kon  sit 
Waar  die  nag  so  rustig  dut. 

As  ek  maar  uit  sy  drome  kon  put 
Die  vrede  vir  ’n  moeë  siel, 

Soos  die  nag  wat  slaap  so  soet. 

Maar  daar  binne  lê  die  boeke  nog 
En  ek  moet  gaan,  ek  moet. 

Winternag 

Dis  stil 

Ook  die  strate  slaap  en  rus. 

’n  Mot  of  twee  draai  om  en  om, 
Draai  minute  en  eeue  om  . . . 

D is  donker. 

Net  hier  en  daar,  gemeet, 

’n  Geel  vlek,  langs  ’n  regop  paal, 
Wat  n kol  in  die  donker  straal . . . 

Dis  koud. 

Die  koue  vat  aan  elke  huid. 

Dit  bleik  op  elke  blaar 
En  skimmel  wit  die  veld,  maar . . . 

Dis  stil. 

Geen  honger  hond  wat  huil. 

Die  nag  lê  in  stilte  gesus 
Die  dorpie  slaap  en  rus  . . . 

HANS  DU  PLESSIS: 


Sipres 

Waarom  ween  die  winde 

As  hul  deur  jou  lakke  gaan? 

Is  dil  heerlik  om  vir  ewig 
ín  die  doderyk  le  staan? 

Is  dit  mooi  as  als  verby  is 

As  die  vlees  jou  wortels  voed 

En  jou  lewe  altyd  groen  is? 

Is  dit  alles  mooi  en  goed? 

Kyk  hoe  gryns  die  marmerbeelde 
En  die  dowwe  maan 

Is  jy  bly  dat  jy  nie  sterwe 

As  die  dood  verby  jou  gaan? 

IIou  jy  van  die  lewe 

As  dit  altyd  groen  kan  bly 

As  jou  blare  nooit  vergaan  nie 
En  jy  altyd  regop  bly? 

Kyk  daar  in  jou  takke 

Woon  ’n  wys  ou  grootoog  uil 

En  hy  luister  as  die  winde 

Deur  jou  hoogste  blare  huil. 

Boekbesprekings 


JOHANNES  MEINTJIES:  DIE 

SOEKENDES.  (Afrikaanse 

Pers  Beperk,  Johannesburg, 

1958;  5/6). 

Om  die  onverwagte  dood  van  die 
toonaangewende  skilder,  Paui 
Perold,  trek  Meintjies  die  drade 
bymekaar  van  ’n  hele  aantal 
lewens  met  uiteenlopende  geaard- 
hede  en  ideale.  Terwyl  Perold 
reeds  dood  is  en  hulle  nog  meen 
dat  hy  slaap,  word  sy  skilderye 
verkoop  en  oor  vele  dinge  beslis 
— sodat  die  ontdekking  van  sy 
dood  aan  die  slot  as  ’n  verras- 
sing  kom. 

Maar  Perold  se  dood  is  nie 
noodwendig  vir  die  voltrekking 
van  elke  karakter  se  aard  nie; 
die  omstandighede  werp  hulle  nie 
waaragtig  in  ’n  lotsbeslissende 
moment  nie.  Waar  wel  in  dié  rig- 
ting  gewerk  word  (bv.  Aubrey, 
die  student,  wat  sy  skilderye  ver- 
koop  om  studiegeld  te  bekom) 
bly  dit  baie  bólangs  en  onoor- 
tuigend  (dit  blyk  bv.  nooit  vooraf 
dat  Aubrey  geldnood  het  nie). 

Daar  is  interessante  moontlik- 
hede  vir  karakterskepping,  maar 
dit  word  nooit  verwesenlik  nie; 
afgesien  van  die  praktiese  be- 
sware  wat  ’n  mens  teen  die  vaar- 
dige  hantering  van  soveel  karak- 
ters  tesame  op  die  verhoog  het,  is 
Meintjies  ook  nie  by  magte  om 
reg  aan  elk  te  laat  geskied  nie. 
Selfs  Perold,  die  hoofkarakter, 
bly  heel  vaag  en  onoortuigend. 
Elkeen  is  gans  te  bewus  van 
homself,  ken  sy  eie  aard  en 
moontlikhede  te  deur-en-deur;  en 
elkeen  sê  maar  sy  rympie  op  om 
homself  bekend  te  stel:  ,,Ek  is 
altyd  so  selfstandig,  so  gesond 
en  lewenslustig  en  vurig”  (Perold 
p.  9) ; „Paul  beskik  oor  al  die 


hoedanighede  wat  my  ontbreek” 
(Aubrey,  p.  10) ; „Vir  my  beteken 
geld  veiligheid,  en  daardie  seku- 
riteit  moet  ek  hê;  daarsonder  is 
ek  ’n  swakkeling”  (John,  p.  26); 
ensovoorts. 

Die  karakter  van  die  harlekyn 
openbaar  soms  mooi  moontlik- 
hede;  daarteenoor  is  die  Vreemde 
Vrou  gans  te  onbeheers  en  on- 
deurdag,  selfs  as  ,,abstrakte  ka- 
rakter”  om  selfs  maar  in  die  min- 
ste  te  oortuig. 

Die  taal  hou  al  te  dikwels  geen 
rekening  met  die  praat  van  mens 
tot  mens  nie.  (Hoekom  kan  ons 
dramaturge  nie  hierdie  elemen- 
têre  lessie  leer  nie?)  As  kerslig 
Paul  darem  ,,deprimeer”  (11);  of 
hy  voel  hom  nie  „in  staat  om 
daarmee  tred  te  hou  nie”  (10); 
of  hy  „waardeer  jou  menings 
aangaande  myself  en  my  werk” 
(9),  dan  praat  hy  darem  al  te 
veel  in  die  wind.  Geef  ons  natuur 
en  waarheid  weer! 

Die  toneelaanwysings : waarom 
sulke  onnodighede  bylas  dat 
Aubrey  vir  sy  M.A.  studeer;  dat 
Rex  omgang  met  Paul  „onvermy- 
delik”  vind;  dat  Paul  en  die  har- 
lekyn  „ongemerk”  die  partytjie 
verlaat  het?  Shaw  het  die  drama 
die  ondiens  van  uitweiding  be- 
wys:  ons  moet  leer  om  maar  self 
ook  die  nodigheid  van  gesegde 
dinge  te  weeg.  As  die  drama  self 
nie  iets  oor  ’n  karakter  kan  sê 
nie,  is  dit  tog  ook  onvanpas  in 
die  aanwysings. 

Soms,  veral  in  die  harlekyn- 
toneel,  voel  ’n  mens  dat  Meintjies 
(ondanks  heelwat  melodrama  en 
sentimentaliteit)  wel  tas  na  iets 
moois  en  glansends.  Maar  om  dit 
te  kan  vát,  daarvoor  is  veel  meer 
tug,  veel  meer  beheersing  van 

stof,  veel  meer  waaragtigheid  van 
karakterbeelding,  veel  meer 
vaardigheid  in  die  plooi  van  nood- 
y wendighede  nodig. 

ANDRÉ  P.  BRINK 

N.  P.  VAN  WYK  LOUW; 
8WAARTE-  EN  LIGPUNTE 
en  ’N  WÊRELD  DEUR  GLAS 
(Albei  Nasionale  Boekhandel 
Bpk.,  Kaapstad,  1958;  17/6). 
Die  opstelle  het  almal  reeds  in 
die  oop  gesprek-reeks  in  Die 
Huisgenoot,  en  in  Standpunte 
verskyn,  terwyl  die  ,Mens’  agter 
die  boek  ook  afsonderlik  in  1956 
in  ’n  beperkte  oplaag  gepubliseer 
is. 

Albei  bundels  gee  „benaderings 
van  die  literatuur,”  en  albei  gaan 
in  besondere  mate  oor  die  arbeid 
van  die  kritikus.  Louw  se  bena- 
dering  sluit  aan  by  die  beweging 
wat  in  Europa  en  die  V.S.A. 
sedert  die  vernuwing  van  die  For- 
maliste  in  Rusland  aan  die  gang 
is  — dié  benadering,  naamlik,  van 
„il  faut  lire  ce  qui  y est,  tout  ce 
qui  y est,  rien  que  ce  qui  y est” 
(Lanson);  die  bemoeiing  met 
,,what  is  on  the  page”  (Leavis) ; 
en  die  opvatting  dat  „das  litera- 
rische  Kunstwerk  ist  ein  aus 
mehreren  heterogenen  Schichten 
aufgebautes  Gebilde”  (Ingarden). 

By  Louw  moet  ons  nie  die  „op- 
lossing”  van  literêre  probleme 
soek  nie.  Telkens  wy  hy  hom  be- 
wustelik  alleen  aan  die  een  taak 
om  dit  wat  as  sekerheid  aanvaar 
is,  as  probleem  nuut  voor  te  stel; 
en  dan  is  die  doel  daarvan  om 
deur  hierdie  nuwe  aansig  die  leser 
te  prikkel  tot  eie  ondersoek,  eie 
nadenke.  ,,As  ’n  mens  daarin  kan 
slaag  om  die  literêre  denk  by  ons 
net  wakker  te  maak  sodat  elke 
belangrike  term  wat  ons  gebruik, 
eers  ’n  paar  keer  in  die  gedagte 
omdraai,  is  daar  al  iets  gewonne,” 


lui  dit  in  Literêre  Teorie  (’n 
Wêreld  deur  glas,  p.  79);  en  in 
Die  „Mens"  agter  die  Boek 
(Swaarte-  en  Ligpunte,  p.  93) 
weer:  ,,Ek  moes  iets  wat  vir  baie 
mense  vanselfsprekend  lyk,  pro- 
blematies  maak.” 

Die  één  punt  waarop  elkers  af- 
gestuur  word,  is  om  die  kritikus 
bewus  te  maak  van  sy  menslike 
beperktheid,  en  daarom  van  ne- 
derigheid:  die  nederigheid  wat 
,,oop”  voor  elke  probleem  en  elke 
kunswerk  gaan  staan  en  wat  nie 
met  vooropstellings  kom  of  vol- 
gens  ’n  skema  te  werk  gaan  nie. 
Juis  daarom  het  Louw  dit  ook 
so  hewig  teen  die  psigologisme 
in  sy  verskillende  gedaantes.  In 
sy  gedurige  besinning  op  pro- 
bleme  huiwer  hy  nooit  om  sy  eie 
argumente  in  die  bek  te  ruk,  te 
heroorweeg  en  verantwoordinge 
en  juister  ,,stellinge”  te  vind  nie. 
In  sulke  stukke,  waar  hy  in  ge- 
sprek  verkeer  met  die  alter  ego, 
blyk  veral  duidelik  die  eindelose 
geduld,  die  gedurige  meet-en-pas, 
die  naarstige  ywer  om  die  regte 
handskoen  vir  die  regte  hand  te 
vind  — en  bowenal  die  vermoë 
om  elke  probleem  stap  vir  stap  te 
benader,  geduldig  al  dieper  te 
vors  tot  by  die  ,,ligpunt”  binne 
die  „swaartepunt.”  Wel  verlei 
hierdie  gesprekmetode  hom  soms 
tot  die  fout  om  die  argumente 
van  die  alter  ego  opsetlik  deur- 
sigtig  te  stel;  of  om  ’n  stewige 
argument  met  ’n  kwinkslag  te 
omseil;  of  om  ’n  minder  gewig- 
tige  puntjie  te  naarstig,  te  skolas- 
ties  byna,  te  ondersoek. 

In  S.  en  L,  handel  van  die 
waardevolste  besprekinge  oor 
daardie  onoplosbare  probleem  oor 
wát  die  besondere  uiting  van  die 
kunstenaar  „bepaal”:  die  publiek, 
of  — soos  Louw  indringend  be- 
toog  — die  medium  self  (Altyd 

moeiliker  poësiej.  Dit  hang  saam 
met  ’n  probleem  wat  in  Die  ,mens’ 
agter  die  boek  opduik:  die  „kon- 
tak-soek”  van  die  kuns.  Louw 
betoog  dat  die  groot  kunstenaar 
hom  nie  opsetlik  gaan  rig  tot 
„groot  geeste”  nie;  elders  (p.  64) 
word  gesê:  die  kimstenaar  met 
die  grootste  intelligensie  is  té  in- 
telligent  om  só  te  skrywe  dat 
slegs  hy  sy  werk  sal  „begryp.” 
Ongelukkig  ontbreek  ’n  navors 
van  hierdie  probleem,  want  waar 
pas  ’n  mens  dié  oorweging  in  dat 
die  groot  kunstenaar  maar  al  te 
dikwels  vir  sy  tyd  onverstaanbaar 
is  omdat  hy  dit  „vooruit”  is  ? 

Eén  opvatting  word  deurentyd 
gehandhaaf:  „’n  Kunswerk  kan 
nie  ,verklaar’  word  uit  enigiets 
behalwe  sy  eie  struktuur  nie” 
(104).  Veral  in  W.  deur  G.  blyk 
dit  ook  duidelik,  en  dan  besonder- 
lik  uit  die  reeks  oor  Literêre  teo- 
rie:  geen  omstandigheidsgetuie- 
nis  (biografies,  psigolbgies,  his- 
tories,  sosiologies,  biologies)  en 
ook  nie  die  ,,gedagte”  of  „idee” 
van  die  kunswerk  kan  die  literêre 
oordeel  beïnvloed  nie.  (Opvallend 
is  dit  dat  die  meeste  van  hierdie 
aspekte  ook  uitvoerig  deur  Wellek 
en  W arren:  Theory  of  Literature, 
bespreek  word.)  Soos  Leavis, 
dring  Louw  aan  op  die  praktyk 
bo  alles.  Geen  literêre  teorie  kan 
’n  filosofiese  benaderingsmetode 
voorskrywe  nie.  Die  kernvraag 
vir  die  kritikus  bly  altyd  dit:  is 
die  werk  goed  — of  sleg.  En  juis 
daarom  raps  Louw  ook  vir  Eliot 
waar  hy  hom  bemoei  met  die 
„poetic  mind”  en  nie  met  die 
werk  nie  (p.  27). 

’n  Vanselfsprekende  probleem 
wat  opduik  is  dié  van  subjektiewe 
oordeel.  Hier,  soos  elders,  wil 
Louw  geen  „antwoord”  verskaf 
nie  — net  opnuut  tuisbring  dat 
die  kritikus  nederig  moet  wees. 


bewus  van  die  oneindige  kom- 
pleksheid  van  sy  taak,  en  dat  hy 
’n  geloof  moet  hê  aan  die  „moont- 
like  objektiwiteit  van  estetiese 
oordele”  (103). 

’n  Belangrike  instelling  by 
Louw  is  sy  geloof  aan  die  kuns 
as  die  grootste  prestasie  van  ’n 
volk;  daarom  ook  is  hy  teen  sen- 
suur  gekant,  want  „die  vemieti- 
ging  van  die  moontlikheid  dat 
groot  kuns  kan  ontstaan,  is  ook 
die  vemietiging  van  die  hoogste 
bestaansreg  van  ’n  volk”  (123). 
(En  tog  vermeld  hy  elders  dat 
die  groot  kuns  van  die  Elizabeth- 
tydperk  juis  binne  die  raamwerk 
van  kwaai  sensuur  ontstaan  het). 

Vanselfsprekend  is  daar  leem- 
tes  in  die  bundels,  en  die  grootste 
swakpunt  is  miskien  juis  die 
brokkies-brokkies-vorm  waarin 
die  tydskrifgesprekkies  hier  terug 
keer.  Maar  Louw  is  hom  wel  be- 
wus  daarvan  en  meer  as  eens  in 
hierdie  twee  bundels  waarsku 
hy  ook  dat  dit  hom  nie  te  make 
is  om  ’n  metafisika  of  ’n  „stelsel” 
nie;  dat  sy  eerste  bedoeling  maar 
is  die  „wakker-maak”  van  die 
dink.  Ons  onthou  dan  ook  geen 
,,filosofie”  ná  die  lees  nie.  Maar 
ons  onthou  die  indmk  van  ’n  ryp 
en  indringende  gees  wat  nooit 
moeg  raak  van  soek  nie,  wat  pro- 
bleem  na  probleem  aanpak,  koe- 
voet  daaronder  inslaan  en  deur- 
dink;  ’n  gees  wat  nooit  vergeet 
dat  hy  mens  is  en  dat  alle  pro- 
bleme  ingewikkeld  is  nie. 

ANDRÉ  P.  BRINK 

N.  P.  VAN  WYK  LOUW: 

LIBERALE  NASIONALISME. 

(Nasionale  Boekhandel,  Kaap- 

stad,  1958). 

Liberale  Nasionálisme  wil  die 
grondslae  van  ons  Suid-Afrikaan- 
se  bestaan  ondersoek.  Ofskoon 
heelwat  van  die  opstelle  nie  met 

mekaar  skakel  nie,  word  daar  tog 
op  ’n  sintese  afgestuur,  word  pro- 
bleem  na  probleem  gepak  en  be- 
trag  tot  ten  minste  één  indruk 
bo  bly:  „Die  waarheid  — in  mens- 
like  sake  ten  minste  — is  moei- 
lik  om  te  vat  en  moeilik  om  te 
hou;  dis  geen  glas,  maar  ’n  swart 
kristal:  vol  onrus  en  vol  span- 
nings,  en  eindelik  rustig  net  van- 
weë  die  strawwe  ewewig  van 
alles.  En  . . . dit  word  alleen  in  die 
stryd  blootgelê”  (95).  Nou  is  dit 
geen  soek  „in  waansin”  meer  soos 
in  die  vroeë  gedigte  nie,  maar  die 
nugter,  helder,  byna  meedoënloos 
redelike  ondersoek  van  probleme 
deur  die  intellek.  Dit  is  bowenal 
ook  die  ondersoek  van  die  den- 
kende  mens  wat  eerlik  erken: 
„Ek  was  nog  nooit  bang  om  mag- 
teloos  of  onseker  te  voel  nie” 
(117). 

Ook  hier  soek  Louw  na  geen 
„stelsel”  nie,  en  self  beskou  hy 
sy  werk  net  as  „die  werk  wat 
’n  mens  maar  gedurig  vir  jouself 
doen”  (50).  Dus:  die  besinning 
van  die  denkende  individu  op  alle 
probleme,  en  alle  aansigte  van 
probleme,  in  sy  bestaan  as  lid  van 
’n  volk. 

As  uitgangspunt  wil  hy  die  ko- 
loniale  opvatting  van  Suid-Afrika 
as  „far-off  comer  of  the  world” 
omvergooi,  wil  hy  die  land  en  sy 
mense  in  hulle  eie  reg  stel,  as 
sentrum  van  eie  kultuur,  eie  syn. 

Die  grootste  besit  van  die  volk 
is  die  „geestelike  bloedsomloop,” 
die  „oop  gesprek.”  En  die  voor- 
'waarde  vir  hierdie  „oop”  bestaan 
is  die  demokrasie.  In  die  reeks 
„Argumente  teen  ’n  hark”  vind 
hy  dan  dat  ondanks  al  die  on- 
weerlegbare  besware  die  waarde 
van  die  demokrasie  te  vinde  is  in 
die  blote  feit  van  sy  bestaan.  Dit 
is  die  enigste  „staatsvorm”  waar 
die  móóntlikheid  vir  skaaf  aan 


standpunte  en  insigte  bestaan. 

In  die  vorming  van  houdinge 
en  insigte  sal  die  denkende  mens 
ook  gedurig  terugtas  na  die  lig- 
punte  van  die  verlede:  maar  nie 
die  enger  „tradisie”  van  ’n  hon- 
derd  of  driehonderd  jaar  nie  — 
wel,  in  die  sfeer  van  die  ,,liberale 
nasionalisme,”  die  „tradisie”  soos 
dit  uit  die  hele  wêreldgeskiedenis 
saamtuit  in  die  hede,  en  soos  dit 
as  web  uit  alle  windstreke  en  tye 
aan  die  mens  in  hierdie  volk  ver- 
bonde  sit. 

’n  „Oplossing,”  ’n  towerformule 
wat  alle  probleme  oplos,  bied  hy 
nie  — en  wil  hy  nie.  Want  by 
elke  probleem  word  steeds  één  in- 
sig  herwin:  dat  die  mens,  en  sy 
hele  bestaan,  oneindig  verwikkeld 
is;  dat  die  glasheldere  „pad  van 
Suid-Afrika”  net  nie  bestaan  nie. 
Maar  dié  oplossing  is  daar  wel: 
dat  die  denkende  mens  sal  dink; 
dat  hy  soekende  sal  bly;  dat  hy 
in  sy  polemieke  en  standpunte 
telkens  sal  aftas  na  die  wortels. 
En  al  sou  die  resultaat  dan  maar 
negatief  wees,  dan  nóg  was  die 
soeke  waardevol,  omdat  a.ntwoor- 
de  nie  kategories  te  vinde  is  nie, 
en  omdat  antwoorde  in  laaste 
instansie  menslik  is  — en  verwik- 
keld  soos  die  mens. 

ANDRÉ  P.  BRINK 

WIP-HUPPEL-WIP,  deur  W.  O. 

Kiihne,  Tafelberg-uitgewers, 

Waalstraat  25,  Kaapstad,  1959. 
Dit  is  die  derde  Huppelboekie. 
Die  eerste  was  Huppelkind,  daar- 
na  het  gevolg  Huppel  Maak  ’n 
Plan,  en  die  vierde  wat  nog  moet 
verskyn,  is  Vrolike  Huppelkind. 

Met  hierdie  sprokies  vir  kin- 
ders  van  ses  tot  omtrent  tien  jaar, 
het  W.  O.  Kiihne  m.i.  vir  die 
eerste  keer  ’n  nuwe  standaard  in 
hierdie  genre  in  Afrikaans  kom 
daarstel.  Ek  moes  al  honderde 

„stories”  vir  ’n  storiegierige  dog- 
tertjie  vertel  en  voorlees,  en  ek 
het  nog  nie  heter  teengekom  as 
hierdie  werke  van  Kuhne  nie. 

Ek  waag  dit  om  te  beweer  dat 
ons  in  hierdie  reeks  vir  die  eer- 
ste  keer  werklike  kuns-kinder- 
lektuur  in  Afrikaans  gekry  het. 

Hierdie  werkie  bevat  ’n  bedagte 
woordgebruik  en  die  soepele  in 
Afrikaans  doen  hom  dikwels  en 
bevredigend  voor:  „verdwynwyn, 
verskynwsm,  krietekomsap,  sui- 
kerklontklippertjieskol,”  is  ’n 
paar  van  die  woorde  wat  die  kind 
plesier  kan  gee,  omdat  die  kind 
self  lief  is  om  fratse  met  woorde 
te  maak.  Verder  is  daar  beeldende 
sinsnedes  soos:  „Sy  onthou-klont- 
jie  is  gedaan  gesuig;  Hy  vou  sy 
baard  soos  ’n  kombers  om  hom 
en  toe  begin  hy  vertel;  Hy  trip- 
pel  deur  die  grassies  en  hy  hup- 
pel  oor  die  plassies  en  die  vlei- 
wind  jaag  hom  aan.”  Genotvol  is 
die  rympies: 

,,Orie  gedorie  Storieman, 

Vertel  ’n  storie  AS  JY  KAN!” 
en  ook: 

„Geld  en  kos  wil  hy  gaan  steel, 
Boertabak  en  pypkaneel.” 
Selfs  in  baie  sinne  kom  r^nnwoor- 
de  voor:  „Pleks  hy  suutjies  af- 
kruip  in  die  watersloot,  draf  hy 
sommer  padlangs,  oop  en  bloot.” 
Dit  is  ’n  woordgebruik  wat  kuns- 
genot  verskaf  omdat  dit  die  een- 
voud  van  die  klein  dingetjies  uit 
die  kinderverbeelding  self  besit. 

Tipies  van  die  sprokie  is  die 
herhalingselement  in  hierdie  ver- 
haaltjie:  dit  help  die  kind  om  die 
draad  te  behou.  Die  soektog  na 


die  Storieman  bly  dus  altyd  in 
die  kind  se  bewussyn,  en  die  slot 
het  ’n  bevredigende  afgerondheid: 
„Ou  Storieman  suig  en  hy  suig 
. . . en  hy  suig.  Maar  verder  kan 
hy  nie  vertel  nie.  Sy  onthou-klont- 
jie  is  gedaan  gesuig.  Huppel  en 
Steek  moet  op  ’n  ander  dag  weer 
kom.”  Hierdie  sprokies  herinner 
sterk  aan  dié  wat  in  die  beroemde 
„Beacon  Readers”  in  Engels  be- 
staan  — en  wat  eersdaags  in 
Afrikaanse  verwerking  beskik- 
baar  sal  wees! 

lets  wat  die  kind  se  genot  by 
die  lees  van  hierdie  boekie  inniger 
maak,  is  die  paslike  illustrasies 
deur  Dorothy  Hill  Kiihne.  Vir  my 
is  die  Nuuskierige  Agies  en  die 
Boekwurms  kamerkuns. 

Hierdie  kunswerkie  se  versky- 
ning  is  ’n  blye  verrassing  omdat 
dit  juis  in  hierdie  stadium  val 
wanneer  ons  die  wonder  van  ons 
taal  gedenk:  ’n  nuwe,  klein  won- 
dertjie  by  al  die  ander! 

C.  W.  HUDSON 

Erratum:  Die  boekbesprekings 
in  Jrg.  IX/afl.  I,  bl.  55-60,  is  be- 
sorg  deur  die  volgende  resensen- 
te: 

J.  S.  Rabie:  Ons  die  Afgod,  L. 
Rousseau:  Marco  Polo,  H.  J. 
Vermaas:  Die  Ysterklip,  en 
H.  Grové:  Die  Goeie  Jaar 
deur  Soul;  Die  Afrïkaanse 
Woordeboek,  Dl.  III,  deur  A. 
J.  C.;  Abel  Coetzee:  Teen- 
stellings  in  die  Taal,  W.  O. 
Kiihne:  Huppelkind,  Deel  1 
en  2,  Elisabeth  Eybers:  Neer- 
slag,  deur  C.W.H. 

SkrywersaaiiííeleentlH'de 

Die  dertigste  Internasionale  Kongres  van  die  P.E.N.  vind  vanjaar 
plaas  in  Frankfurt  en  Heidelberg,  Duitsland.  Die  kongres  open  op 
Sondag,  19  Julie  1959.  Die  tema  is:  „Skeppende  Letterkunde  in  die 
Eeu  van  die  Wetenskap.” 

* * iii  « 

Vir  die  Uniefees  1960  se  feesvierings  in  Bloemfontein  is  die  Afri- 
kaanse  Skrywerskring  genader  om  ’n  verteenwoordiger  te  benoem 
in  die  Komitee  vir  Taal-  en  Letterkundige  Uitstallings,  onder  dic 
voorsitterskap  van  prof.  dr.  B.  Kok.  Prof.  D.  F.  Malherbe,  lid  van 
die  Hoofbestuur,  sal  die  Skrywerskring  in  hierdie  hoedanigheid 
verteenwoordig. 

♦ ♦ • * 

Die  Afrikaanse  Skrywerskring  het  sy  steun  toegesê  aan  en  het 
’n  stigterslid  geword  van  die  Stigting  Simon  van  der  Stel. 

« * * * 

Die  skrywer  W.  A.  de  Klerk  het,  as  lid  van  die  Skrywerskring, 
verhuis  na  die  \Verkgemeenskap  Stellenbosch.  Op  21  Maart  1959 
het  mnr.  C.  Mostert,  redakteur  van  Die  Jongfipati,  ’n  rede  voor  dié 
werkgemeenskap  gelewer  oor  ,,Die  bydrae  van  die  jeug  tot  jeug- 
lektuur  en  die  bemarking  daarvan.” 

* « « « 

Die  gedenkplaat  wat  gesamentlik  deur  die  stadsraad  Johannes- 
burg  en  die  Skrywerskring  ter  ere  van  die  ontslape  skrywer  J. 
van  Melle  in  ’n  park  in  Melville,  Johannesburg,  opgerig  is,  is  deur 
boosdoeners  verwyder,  maar  die  stadsraad  het  onderneem  om  ’n 
duursamer  gedenkplaat,  van  marmer  of  graniet,  in  die  plek  daarvan 
te  verskaf  — ’n  gebaar  wat  deur  die  Skrywerskring  op  prys  gestel 
word. 

« « « « 

Op  Vrydag,  27  Februarie  1959  het  mev.  M.  van  den  Heever, 
weduwee  van  C.  M.  van  den  Heever,  ’n  gedenkplaat  van  die 
Skrywerskring  op  die  graf  van  haar  eggenoot  in  die  Wesparkse 
begraafplaas,  Johannesburg,  onthul.  Hierdie  pleg^igheid  is  vooraf- 
gegaan  deur  ’n  diens  in  die  Lindense  N.G.-kerk,  waar  prof.  D.  F. 
Malherbe  die  hoofrede  gevoer  het.  Ds.  A.  M.  Meiring,  moderator 
van  die  N.G.-kerk  in  Transvaal,  ds.  G.  J.  J.  Boshoff  en  prof.  Abel 
Coetzee  het  ook  opgetree.  Onder  diegene  wat  onder  die  groot  skare 
in  die  kerk  en  by  die  graf  opgemerk  is,  was  dr.  J.  E.  Holloway, 
voormalige  ambassadeur  vir  die  Unie  in  Londen,  die  Nederlandse 
persattaché  en  sy  gade,  proff.  M.  Valkhoff,  M.  P.  van  Wyk  Louw 
en  P.  J.  Nienaber,  mnr.  Gideon  Roos,  asook  redakteurs,  uitgewers 
en  talle  ander  vriende,  kollegas  en  bewonderaars  van  prof.  Van 
den  Heever. 

« « * « 

